text:
ማሕበር ረድኤትን ምዕባለን ኤርትራ ኣብ መዓስከር ስደተኛታት ማይ ዓይኒ ንጽጉማት ዓይነታዊ ሓገዝ ዓዲላ
ካብ ቅድሚ ነዊሕ ዓመታት ጀሚራ ማሕበራዊ ሽግር ኤርትራውያን ስደተኛታት ቀሪባ ንምርዳእን ካብ ፈተውትን ተደናገጽትን ገንዘባውን ዓይነታውን ሓገዛት ብምእካብ ብዓቕማ ኣለኹ ክትብል ዝጸንሐትን ዘላን ማሕበር ረድአትን ምዕባለን ኤርትራ፡ ብ8 ሕዳር 2017 ተመሳሳሊ ሓገዝ ዓዲላ።
ማሕበር ረድአትን ምዕባለን ኤርትራ ኣብ’ዚ ናይ ሎሚ ሓገዛ ብባህሪያውን ሰብ ዝሰርሖን ኣካሎም ዝተጎድኡ፣ ብዕድመ ዝደፍኡ ሽማግለታት፣ ከምኡ’ውን ብዝተፈላለዩ ዓይነት ሕማማት ንዝተሃስዩ’ሞ ደጋፊ ከም ዘይብሎም ዝተረጋገጹ ወገናት ማእከል ዝገበረ ከም ዝነበረ ካብ’ቲ ቦታ ዝረኸብናዮ ሓበሬታ የረጋግጽ።
እቲ ዓይነታዊ ሓገዝ፡ ከም ስእኒ፣ ኩስቱሞ፣ ምርኩስ፣ ሳሙና ኣሞ፣ ናይ ስኒ ብራሽ፣ ኣንሶላን ዘይቲ ርእስን ከም ዝኾነ፡ እቶም ሓገዝ ዝተገብረሎም ወገናት ነታ ማሕበርን ንጡፍ ኣካያዲ ስራሕ ናይ’ታ ማሕበር ንዝኾነ ኣቶ ካሕሳይ ይሕደጎን ልባዊ ምስገና ከም ዘቕረቡን እቲ ሓበሬታ የረድእ።
መድረኽ ንሃገራዊ ዘተ ንጹር ቅርጽን ኣገባብ ኣሰራርሓን ከም ዘይጸንሖ ገሊጹ።
ስቪክ ማሕበር ድዩ ፖለቲካዊ ምንቅስቓስ መርገጹን ውዳበኡን ብሩህ ኣይኮነን ተባሂሉ ዝሕመ መድረኽ ንሃገራዊ ዘተ፡ ክምስረት እንከሎ ኣብ ህዝቢ ተስፋ ኣሕዲሩ ከም ዝነበረ ብተግባር ግን ንነብሱ ናብ ህይወት ዘለዎ ሓያል ውዳበ ብምስግጋር ንጽሩ ቅርጻን ኣገባብ ኣሰራርሓን ከምዘይወነነ፡ ኣብ ኣባላቱን መላፍንቱን እምነቱ ከስርጽ ከም ዘይበቕዐን ብ6 ሕዳር 2017 ኣብ ዘውጸኦ ጋዜጣዊ መግለጺ ኣፍሊጡ።
ኣብ’ቲ ብ20 ጥቅምቲ 2017 ኣብ ሃገረ ጀርመን ዘካየዶ ኣኼባ፡ መድረኽ ብኸም’ዚ ዘለዎ ክቕጽል ከምዘይኽእል ገምጊሙ፡ ዓሚቕ ውድባዊ ምሕዳስ ከም ዘድሊዮ ብምርድዳእ፡ ዳግመ ስርርዕ ብምግባርን ቁጽሪ ኣባላት ቦርድ ብምውሳኽ ንጹርን ተሓታትነትን ዘለዎ ንጥፈታት ክገብር ዘኽእሎ ኣገባብ ከምዘተኣታተወን ግልጺ ገይሩ።
ስለዚ ብመሰረት ኣብ’ቲ ናይ 20 ጥቅምቲ 2017 ዝጸደቐ ውሽጣዊ መመሓደሪ ሕጊ፡ ነቲ ዝቖመሉ ዕላማ ዘዕውት 25 ዝኣባላቱ ቦርድን 7 ዝኣባላቱ ፈጻሚ ሽማግለ ከም ዝመረጸን ኣረጋጊጹ።
ኤርትራውያን ጉጅለ ህግደፍ ኣብ ጉዳይ ሃይማኖት ኢዱ ብምእታው ንዝፈጸሞ ጸረ-ህዝቢ ተግባር ዝኹንን፡ ነቲ ብ31 ጥቕምቲ 2017 ኣብ ኣስመራ ዝተኻየደ ተባዕ ተቓውሞ ዝድግፍን ሰላማዊ ሰልፊ የካይዱ ኣለው።
ኣብ ዝተፈላለያ ሃገራት ዝነብሩ ኤርትራውያን ንጨካን ኢ-ሰብኣዊ ተግባራት ህግደፍ ብምኹናን፡ ነቲ ብቑጠዐ ገንፊሉ ናብ ጎደናታት ኣስመራ ወጺኡ ድምጹ ዘስምዕ ዝነበረ ህዝቢ ዝድግፍን ሰላማዊ ሰልፊ የካይዱ ከም ዘለው፡ ኣብ ዝሓለፈ ኣብ ኣመሪካ፣ ለንደን፣ ስቶክሆሎም ሰላማዊ ሰልፊ ተኻይዱ ምንባሩ፡ ድሒሩ ድማ ኣብ ሃገረ ጀርመንን ኣውስትራሊያን ከም ዝተሰላሰለን ገና ኣብ ካልኦት ሃገራት’ውን እቲ መደብ ክቕጽል ምዃኑን ዝቃላሕ ዘሎ ዜና ይረጋግጽ።
በዚ መሰረት ብዕለት 4 ሕዳር 2017 ኣብ ሃገረ ጀርመን ብዕለት 5 ሕዳር ድማ ኣብ ኣውስትራሊያ ብድሙቅ ኣገባብ ከም ዝተቓነዐ፡ ኣብ ኩሉ ኤርትራዊ ብዙሕነት ዝተንጸባረቐሉ፡ ናይ ሓድነትን ቁጠዐን መንፈስ ዝተነበሉ ብመድረኻዊ ናይ ቃልሲ ጭርሖታት ማዕሪጉ ከም ዝተኻየደን እቲ ዜና የረድእ።
ኣብ ሊብያ ሕጂ’ውን ብዙሓት ስደተኛታት ከም ዘለውን
ኣዝዩ ሕማቕ ህይወት የሕልፉ ምህላዎምን ምንጭታት ሓቢሮም።
መስመር ሱዳን ሊብያ ብኡ ኣቢልካ ናብ ኤውሮጳ ንምስጋር ዝግበር ዘይሕጋዊ ፈተነ ናይ ስደተኛታት፡ ናህሩ ቀኒሱ ደኣምበር ጨሪሱ ደው ከምዘይበለ፡ ዛጊት ኣብ ሊብያ ልዕሊ 40 ሽሕ ስደተኛ ከም ዘሎ፡ ብብዝሒ ቀዳማይ ቦታ ዝሕዙ ሶርያውያን ምዃኖም ድሕሪኦም ዝስርዑ ኤርትራውያን ከም ዝኾኑ ክሳብ ሕጂ ልዕሊ 4 ሽሕ ኤርትራውያን ናብ ምድሪ ኤውሮጳ ክሰግሩ፡ ኣብ ዝተፈላለየ መኻዚኖታት ሓላፍነት ብዘይስመዖም ምልሻታት ተዘሪዖም ከም ዘለው ተጸዋዒ ጉዳይ ስደተኛታት ውድብ ሕቡራት ሃገራት ምግላጹ ሓቢሮም።
በዝሒ ኤርትራውያን ኣብ ሊብያ ካብ ኣፍሪቃ ቀዳሞት ካብ ጠቕላላ ናይ’ቶም ኣብ ሊብያ ዝኾነ ውሕስነትን ማሕበራዊ ቀረባትን ኣብ ዘይብሉ ከርፋሕ ህይወት ዘሕልፉ ዘለዎ ዜጋታት ዝተፈላለያ ሃገራት ዝኾኑ ስደተኛታት ድማ ኣብ ካልኣይ ደረጃ ከም ዝስርዑ፡ ብፍላይ ኣብ ልዕሊ ደቂ-ኣንስትዮን ህጻናት ዝበጽሕ ዘሎ ግፍዕን ስቓይን ኣዝዩ መሪር ምዃኑን ኣረጋጊጾም።
ቁጠባዊ ኤርትራ ኣብ ስንኩፍ ኩነታት ከም ዘሎ ተገሊጹ
ቁጠባዊ ምዕባለ ሃገራት እንታይ ይመስልን ኣብ ከመይ ደረጃ ይርከብን ኣጽኒዑ ጸብጻብ ዘቕርብ ማዕከን ገንዘብ ውድብ ሕቡራት ሃገራት (IMF) ኤርትራ ሓንቲ ካብ’ተን ኣብ ኣዝዩ ሓደገኛ ኩነታት ዝርከባ 20 ሃገራት ምዃና፡ ኣብ ቁጠባዊ ፖሊሲኣ ዋላ ብመልክዕ ጽገና ዝኾነ ክለሳ ከም ዘይገበረት፡ ጸብጺቡ ትብል ረዲዮ ኤረና ብ7 ሕዳር 2017 ኣብ ዘውጸኣቶ ዜና።
ኣህጉራዊ ማዕከን ገንዘብ ጥራሕ ዘይኮነ፡ ዓለማዊ ባንክ’ውን ኣብ ዝሓለፈ ዓመት ኣብ ዘውጸኦ ጸብጻብ ዝበዝሕ ካብ ህዝቢ ኤርትራ ኣብ ትሕቲ መስመር ድኽነት ዝነብር ምዃኑ፡ ጠንቂ ናይ’ዚ ከኣ እቲ ዕጹው ስርዓት ንንግድን ወፍርን ከተባብዕ ብዘይምኽኣሉ ዝመጽአ’ዩ ኢሉ ምንባሩን ሓቢራ።
ብካልእ ዜና፡ ነዳድን ፊኖን ካብ ሱዳን ናብ ኤርትራ ብኮንትሮባንድ ይኣቱ ከም ዘሎ፡ እዚ ድማ ኣብ ቁጠባዊ ንጥፈታት እታ ሃገር ብሓፈሻ፡ ኣብ መዓልታዊ ህይወት ናይ ህዝቢ ከሰላ ድማ ብፍላይ፡ ተጽዕኖ ይፈጥር ከም ዘሎ፡ ስለዚ ከኣ ክዕገት ከም ዘለዎ፡ ኣመሓዳሪ ዞባ ከሰላ ኣደም ጃማ ምስ ህዝቢ ኣብ ዝገበሮ ኣኼባ ብወግዒ ምግላጹን ኤረና ወሲኻ ኣረዲኣ።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ 10-11-2017


c: text/html

text:
ገበር | ስለምንታይ ብቕንዕና እትመላለስ፧
ብቕንዕና ምምልላስ ዘለዎ ጥቕሚ
“ኣብ ኵሉ ብቕንዕና ኽንነብር እናደለና፡ ቅኑዕ ሕልና ኸም ዘሎና ንተኣማመን ኢና።”—እብራውያን 13:18።
ኣብ መጽሓፍ ቅዱስ፡ እታ “ቕንዕና” ተባሂላ እትትርጐም በዅሪ ናይ ግሪኽኛ ቓል፡ ቃል ብቓሉ ንሰናይ እውን ተመልክት እያ። ብዘይካዚ፡ ብስነ ምግባር ባህ ዜብል ነገር ተመልክት እያ።
ክርስትያናት ነቲ ሃዋርያ ጳውሎስ፡ “ኣብ ኵሉ ብቕንዕና ኽንነብር እናደለና” ኢሉ እተዛረቦ ቓል ኣርዚኖም እዮም ዚርእይዎ። እዚ እንታይ የጠቓልል፧
ውሽጣዊ ቓልሲ
መብዛሕትኦም ሰባት ናብ ጕዳዮም ቅድሚ ምኻዶም፡ ገዛእ ርእሶም ኣብ መስትያት ይርእዩ እዮም። ስለምንታይ፧ ምኽንያቱ፡ ጽቡቓት ኰይኖም ኪርኣዩ እዮም ዚደልዩ። ካብ ጽቡቕ ጸጕሪ ወይ ብሉጽ ክዳውንቲ ዚበልጽ ካልእ ነገር ግና ኣሎ። እወ፡ ውሽጣዊ እንታይነትና ንደጋዊ ትርኢትና ኪዅልዖ ወይ ኬህስሶ ይኽእል እዩ።
ንሕና ሕማቕ ናይ ምግባር ዝንባለ ኸም ዘሎና፡ ቃል ኣምላኽ ብንጹር ይገልጽ እዩ። ዘፍጥረት 8:21፡ “ሕሊና ልቢ ሰብ ካብ ንእስነቱ ጀሚሩ ኽፉእ እዩ” ትብል። ስለዚ፡ ብቕንዕና ንምምልላስ፡ ምስቲ ኣብ ውሽጥና ዘሎ ናይ ሓጢኣት ዝንባለ ኽንቃለስ ኣሎና። ሃዋርያ ጳውሎስ ነቲ ምስ ሓጢኣት ዝነበሮ ቓልሲ ብንጹር ኪገልጾ ኸሎ፡ ከምዚ ኢሉ እዩ፦ “ብውሽጠይሲ በቲ ሕጊ ኣምላኽ ባህ ይብለኒ እዩ፣ ግናኸ፡ ኣብ ኣካላተይ ምስ ሕጊ ኣእምሮይ ዚዋጋእን ናብቲ ኣብ ኣካላተይ ዘሎ ሕጊ ሓጢኣት ኣቢሉ ዚማርኸንን ካልእ ሕጊ እርኢ ኣለኹ።”—ሮሜ 7:22, 23።
ልብና ሕማቕ ክንገብርን ብቕንዕና ኸይንመላለስን ኺደፋፍኣና ኸሎ ግና፡ ናይ ግድን ባሮት ድራኸ ልብና ኽንከውን ኣሎና ማለት ኣይኰነን። ኣብቲ ጕዳይ እቲ ምርጫና ኽንገብር ንኽእል ኢና። ንሕማቕ ሓሳብ ክንነጽጎ እንተ መሪጽና፡ ኣብ ከባቢና ዘሎ ሕማቕ ባህርይ ብዘየገድስ ብቕንዕና ኽንመላለስ ንኽእል ኢና።
ኣብቲ ቓልሲ ምዕዋት
ብቕንዕና ንምምልላስ፡ ኣሚንናሉ እንስዕቦ ሓያል ስነ ምግባራዊ ሕግታት የድልየና እዩ። እቲ ዜሕዝን ግና፡ ብዙሓት ሰባት ብዛዕባ ዚስዕብዎ ስነ ምግባራዊ ሕግታት ካብ ምሕሳብ፡ ብዛዕባ ኣከዳድናኦም ንምሕሳብ ዝያዳ ግዜ የሕልፉ እዮም። ከም ውጽኢቱ ድማ፡ ብእተወሰነ መጠን እንተ ኣታለሉ፡ ምኽኑይ ኰይኑ ይስምዖም እዩ። ዘ (ኦነስት) ትሩዝ ኣባውት ዲስኦነስቲ ዘርእስታ መጽሓፍ ነዚ ጕዳይ እዚ ኽትገልጾ ኸላ፡ “ብመሰረቱ፡ ብመጠኑ ቕኑዓት ሰባት መሲልና ኽሳዕ እተረኣና፡ ነታልል ኢና” ትብል። ብዛዕባ ቕንዕናን ምትላልን ግና ዜተኣማምን መለክዒ ኺህበና ዚኽእል ኣሎዶ፧ እወ፡ ኣሎ።
ኣብ መላእ ዓለም ዚነብሩ ሚልዮናት ሰባት ንመጽሓፍ ቅዱስ ከምኡ ዀይኑ እዮም ረኺቦምዎ። መጽሓፍ ቅዱስ መወዳድርቲ ዘይብሉ ስነ ምግባራዊ ሕግታት ኣለዎ። (መዝሙር 19:7) ኣብ ከም ናብራ ስድራ ቤትን ስራሕን ስነ ምግባርን መንፈሳውነትን ከኣ ዜተኣማምን መምርሒ ይህብ እዩ። ብግዜ እውን እተፈተነ እዩ። ሕግታቱን ስርዓታቱን ንዅሎም ዓይነት ኣህዛብን ዓሌታትን ነገዳትን ህዝብታትን ዚዓዪ እዩ። ንመጽሓፍ ቅዱስ ብኣትኵሮ ብምምርማርን ብዛዕባ እቲ ዚብሎ ብምስትንታንን ምኽሩ ኣብ ግብሪ ብምውዓልን፡ ልብና ብቕንዕና ኺመላለስ ከነሰልጥኖ ንኽእል ኢና።
ኰይኑ ግና፡ ብቕንዕና ንምምልላስ፡ ልክዕ ፍልጠት መጽሓፍ ቅዱስ ጥራይ ኣይኰነን ዜድልየና። ከመይሲ፡ ብልሹው መለክዒታት ክንቅበል ጸቕጥታት ኣብ እትገብር ብስነ ምግባር እተጸየቐት ዓለም ኢና እንነብር ዘለና። ስለዚ ድማ ኢና ኻብ ኣምላኽ ሓገዝን ደገፍን ንምርካብ ናብኡ ኽንጽሊ ዘሎና። (ፊልጲ 4:6, 7, 13) ከምኡ ምስ እንገብር፡ ቅኑዕ ዘበለ ንምግባርን ኣብ ኵሉ ብቕንዕና ንምንባርን ትብዓት ኪህልወና ይኽእል እዩ።
ዓስቢ ቕንዕና
እቲ ኣብታ ኣብ መእተዊ ዘላ ዓንቀጽ እተጠቕሰ ሂቶሺ፡ እቲ ብቕንዕና ዚመላለስ ሰራሕተኛ ብምዃኑ ዘጥረዮ ጽቡቕ ስም ጠቒምዎ እዩ። ሕጂ፡ ምስ ሓደ ንቕንዕናኡ ኣኽቢሩ ዚርኢ ኣስራሒ ይዓዪ ኣሎ። ሂቶሺ ብዛዕባ እዚ ኺገልጽ ከሎ፡ “ንጹህ ሕልናይ ሓልየ ኽነብር ዜኽእለኒ ስራሕ ብምርካበይ እሕጐስ እየ” ይብል።
ካልኦት እውን ቅንዕና ዓስቢ ዘለዎ ዀይኑ እዮም ረኺቦምዎ። ካብቶም “ኣብ ኵሉ ብቕንዕና ኽንነብር” እተዋህበና ስርዓት መጽሓፍ ቅዱስ ኣብ ግብሪ ብምውዓል እተጠቕሙ ሰባት፡ ገለ ኣብነታት እስከ ንርአ።
ንጹህ ሕልና
“ጓል 13 ዓመት ኣብ ዝነበርኩሉ እዋን፡ ምስ ሰረቕቲ ኽዓዪ ኢለ ትምህርቲ ኣቋሪጸ። ከም ሳዕቤኑ ኸኣ፡ 95 ሚእታዊት ኣታውየይ ብምትላል እየ ዝረኽቦ ነይረ። ደሓር፡ ተመርዐየ፣ ኣነን ሰብኣየይን ድማ ምስ ናይ የሆዋ መሰኻኽር ኴንና መጽሓፍ ቅዱስ ከነጽንዕ ጀሚርና። የሆዋ * ኣምላኽ ብቕንዕና ዘይግበር ተግባራት ከም ዚጸልእ ከኣ ተማሂርና፣ ስለዚ፡ ኣነባብራና ኽንቅይር ወሲንና። ብ1990፡ ህይወትና ንየሆዋ ወፊና፣ ናይ የሆዋ መሰኻኽር ኴንና ኸኣ ተጠሚቕና።”—ምሳሌ 6:16-19።
“ኣብ ዝሓለፈ ግዝያት፡ ቤተይ ብእተሰርቀ ኣቕሑ ዝመልአ እዩ ነይሩ፣ ሕጂ ግና እተሰርቀ ኣቕሑ የብለይን፣ እዚ ድማ ንጹህ ሕልና ኸም ዚህልወኒ ገይሩ እዩ። ነቲ ብቕንዕና ዘይተመላለስኩሉ ዓመታት ምልስ ኢለ ኽሓስቦ ኸለኹ፡ ንየሆዋ ስለቲ ዓብዪ ምሕረቱ አመስግኖ እየ። ምሸት ምሸት ክድቅስ ከለኹ፡ የሆዋ ብኣይ ባህ ከም ዚብሎ ምፍላጠይ ብዙሕ ዕግበት የምጽኣለይ እዩ።”—ሸሪል፡ ካብ ኣይርላንድ።
“ሓደ ኻባና ኺዕድግ ዝመጸ ሰብ ዘቕረበለይ ጉቦ ኸም ዘይተቐበልኩ ሓለቓይ ምስ ሰምዐ፡ ‘ኣምላኽካ እዩ እሙን ገይሩካ! ኣብ ኩባንያና ምህላውካ ብሓቂ በረኸት እዩ’ ኢሉኒ። ኣብ ኵሉ ብቕንዕና ዝመላለስ ምዃነይ፡ ኣብ ቅድሚ የሆዋ ኣምላኽ ንጹህ ሕልና ኺህልወኒ ኣኽኢሉኒ እዩ። ንስድራ ቤተይን ንኻልኦትን ድማ፡ ከምኡ ምእንቲ ኺገብሩ ኽሕግዞም ክኢለ እየ።”—ሶኒ፡ ካብ ሆንግ ኮንግ።
ናይ ኣእምሮ ሰላም
“ኣብ ኣህጉራዊ ባንክ ሓጋዚ ኣካይዲ ስራሕ ኰይነ እየ ዝሰርሕ። ኣብዚ ስራሕ እዚ ኸኣ፡ ሃብቲ ንምርካብ ተባሂሉ ንቕንዕና ዕሽሽ እትብለሉ ግዜያት ኣሎ። ‘ሃብቲ ኽሳዕ እተረኽበን ንቝጠባ ኽሳዕ ዝሓገዘን ቍሩብ ምጥፍፋእ እንታይ ጕድኣት ኣለዎ፧’ ዚብል ብሰፊሑ ተቐባልነት ዝረኸበ ኣረኣእያ ኣሎ። ኣነ ግና ብቕንዕና ብምምልላሰይ፡ ናይ ኣእምሮ ሰላም ረኺበ ኣለኹ። ብቕንዕና ኽመላለስን ንዝመጸኒ ዘበለ ዅሉ ሳዕቤናት ክጾሮን ቈሪጸ እየ። ኣስራሐተይ ከም ዘይሕስዎምን ከም ዘይሕስወሎምን ይፈልጡ እዮም።”—ቶም፡ ካብ ሕቡራት መንግስትታት ኣመሪካ።
ኣኽብሮት
“ናይ ስራሕ ሓለቓይ ብዛዕባ ዝጠፍአ ንብረት ክሕሱ ኣተባቢዑኒ፣ ኣነ ግና ኣብየዮ። ኣብ መወዳእታ፡ እቶም ሰረቕቲ ምስ ተታሕዙ፡ ኣስራሕየይ ብቕንዕናይ ኣመስጊኑኒ። ኣብዛ ቕንዕና ዘይብላ ዓለም ብቕንዕና ምምልላስ ትብዓት ይሓትት። ኣብ መወዳእታ ግና፡ ብኻልኦት እንእመንን እንኽበርን ኢና እንኸውን።”—ካኦሪ፡ ካብ ጃፓን።
ገለ ኻብቲ ብቕንዕና ብምምልላስ ዚርከብ ዓስቢ፡ ንጹህ ሕልናን ናይ ኣእምሮ ሰላምን ኣኽብሮትን ኪጥቀስ ይከኣል እዩ። እምበኣር፡ ብቕንዕና ምምልላስ ጥቕሚ ኣለዎ። ኣይትሰማምዓሉንዶ፧
^ ሕ.ጽ. 18 የሆዋ ኣብ መጽሓፍ ቅዱስ ዚርከብ ስም ኣምላኽ እዩ።

robotstxt: allowed

filter: keep


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
35 ዮስያስ ድማ ኣብ የሩሳሌም ንየሆዋ ፋስጋ ኣብዓለ፣+ ኣብ መበል 14 መዓልቲ እታ ቐዳመይቲ ወርሒ+ ኸኣ መስዋእቲ ፋስጋ ሓረዱ።+
2 ንሱ ድማ ነቶም ካህናት ኣብ ዕዮኦም መደቦም፡ ኣብ ቤት የሆዋ ኣገልግሎቶም ኪፍጽሙ እውን ኣተባብዖም።+
3 ነቶም መምህራን ኵሉ እስራኤል ዝዀኑ ንየሆዋ እተቐደሱ ሌዋውያን+ ከኣ ከምዚ በሎም፦ “ነቲ ቕዱስ ታቦት ኣብታ ሰሎሞን ወዲ ዳዊት ንጉስ እስራኤል ዝሃነጻ ቤት ኣንብርዎ፣+ ደጊም ኣብ መንኵብኩም ኣይክትጾርዎን ኢኹም።+ ሕጅስ ንየሆዋ ኣምላኽኩምን ንህዝቡ እስራኤልን ደኣ ኣገልግልዎም።
4 ነቲ ዳዊት ንጉስ እስራኤልን ወዱ ሰሎሞንን ዝጸሓፍዎ ስዒብኩም ከኣ፡ በብማይ ቤትኩም በብኽፍልኹም ተዳለዉ።+
5 በብማይ ቤት ኣሕዋትኩም እቶም ዝተረፉ ህዝቢ፡ በብጕጅለ ማይ ቤት ሌዋውያን፡ ተጐጂልኩም ኣብቲ መቕደስ ደው በሉ።
6 መስዋእቲ ፋስጋ ድማ ሕረዱ፡+ ተቐደሱ፣ ኣሕዋትኩም ከምቲ ብሙሴ ኣቢሉ እተዋህበ ቓል የሆዋ ኺገብሩ ኸኣ ኣዳልውዎም።”
7 ዮስያስ ድማ ነቲ ህዝቢ፡ ንዅሎም እቶም ኣብኡ እተረኽቡ ዘበሉ፡ ካብ መጓሰ ብድምር 30,000 ገንሸልን ወጠጦን 3,000 ከብትን ሃቦም። እዚ ንመስዋእቲ ፋስጋ ዚኸውን ኰይኑ፡ ካብ ጥሪት ንጉስ ነበረ።+
8 መሳፍንቱ እውን ነቲ ህዝብን ነቶም ካህናትን ነቶም ሌዋውያንን፡ መስዋእቲ ፍታው ዚኸውን ሃብዎም። ሒልቅያን+ ዘካርያስን የሒኤልን እቶም መራሕቲ ቤት እቲ ናይ ሓቂ ኣምላኽ ከኣ፡ ነቶም ካህናት 2,600 መስዋእቲ ፋስጋን 300 ከብትን ሃብዎም።
9 ኮናንያን ኣሕዋቱ ሸማዕያን ናትናኤልን፡ ምስቶም ሓሻብያን የዒኤልን ዮዛባድን ዚብሃሉ ኣሕሉቕ ሌዋውያን ኰይኖም፡ ንሌዋውያን 5,000 መስዋእቲ ፋስጋን 500 ኸብትን ሃብዎም።
10 እቲ ኣገልግሎት ከኣ ተዳለወ፣ ከምቲ እቲ ንጉስ ዝኣዘዞም ድማ፡ እቶም ካህናት ኣብ ቦታኦም፡ እቶም ሌዋውያን እውን በብኽፍሎም ደው በሉ።+
11 መስዋእቲ ፋስጋ ድማ ሓረዱ፣+ እቶም ሌዋውያን ነቶም እንስሳታት ኪጠብሑ ኸለዉ ኸኣ፡+ እቶም ካህናት ነቲ ደም ካባታቶም ተቐቢሎም ነጸግዎ።+
12 እቲ ዚሓርር መስዋእቲ ኸምቲ ኣብ መጽሓፍ ሙሴ ተጻሒፉ ዘሎ ዀይኑ ንየሆዋ ምእንቲ ኪቐርብ ድማ፡ ነቶም በብማይ ቤት እተጐጀሉ ዝተረፉ ህዝቢ ምእንቲ ኺዕድልዎ ኣዳለውዎ፣ ነቶም ከብቲ እውን ከምኡ ገበርዎም።
13 ነቲ መስዋእቲ ፋስጋ ድማ ከምቲ ልምዲ ኣብ ሓዊ ኣብሰልዎ፣+ ነቲ ቕዱስ መስዋእቲ ኸኣ ኣብ ቍራዓትን ኣብ ዓበይቲ ቝራዓትን ኣብ መቕሎታትን ኣብሲሎም፡ ቀልጢፎም ናብ ኵሉ እቲ ዝተረፈ ህዝቢ ኣምጽእዎ።
14 ድሕሪኡ፡ ንርእሶምን ንኻህናትን ኣዳለዉ፣ እቶም ካህናት ደቂ ኣሮን ክሳዕ ለይቲ ዚሓርር መስዋእትን ስብሕን ይስውኡ ስለ ዝነበሩ፡ እቶም ሌዋውያን ንርእሶምን ነቶም ካህናት ደቂ ኣሮንን ኣዳለዉ።
15 እቶም ዘመርቲ ደቂ ኣሳፍ ድማ፡+ ከም ትእዛዝ ዳዊትን+ ኣሳፍን+ ሄማንን የዱቱን+ እቲ ናይ ንጉስ ብዓል ራእይን ኣብ በቦታኦም ነበሩ፣ እቶም ሓለውቲ ኣፍ ደገ ኸኣ ኣብ እተፈላለየ ኣፍ ደገታት ነበሩ።+ ኣሕዋቶም እቶም ሌዋውያን የዳልዉሎም ስለ ዝነበሩ፡ ካብ ኣገልግሎቶም ኬልግሱ ኣየድልዮምን ነበረ።
16 ከም ትእዛዝ ንጉስ ዮስያስ ድማ፡+ ፋስጋ ኺብዓልን+ ዚሓርር መስዋእቲ ኣብ መሰውኢ የሆዋ ኪቐርብን በታ መዓልቲ እቲኣ ዅሉ ኣገልግሎት የሆዋ ተዳለወ።
17 እቶም ኣብኡ እተረኽቡ እስራኤላውያን ከኣ በታ ግዜ እቲኣ ፋስጋ ኣብዓሉ፣ በዓል ቅጫ እውን ሸውዓተ መዓልቲ ኣብዓሉ።+
18 ካብ ዘመን ነብዪ ሳሙኤል ኣትሒዙ፡ ኣብ እስራኤል ከምኡ ዝበለ ፋስጋ ኣይተባዕለን፣ ካብ ነገስታት እስራኤል፡ ከምቲ ዮስያስን እቶም ካህናትን እቶም ሌዋውያንን ኵሎም ኣብኡ እተረኽቡ ይሁዳን እስራኤልን ነበርቲ የሩሳሌምን ዝገበርዎ ገይሩ ፋስጋ ዘብዓለ ሓደ እኳ የልቦን።+
19 እዚ ፋስጋ እዚ፡ ኣብ መበል 18 ዓመት ንግስና ዮስያስ ተባዕለ።
20 ድሕሪ እዚ ዅሉ፡ ዮስያስ ነታ ቤተ መቕደስ ምስ ኣዳለዋ፡ ኔኮ+ ንጉስ ግብጺ ኣብ ከርከሚሽ ጥቓ ኤፍራጥስ ኪዋጋእ ደየበ። ዮስያስ ከኣ ኪጻረሮ ወጸ።+
21 ንሱ ድማ፡ “ኦ ንጉስ ይሁዳ፡ እዚ ምሳኻ እንታይ ኣለዎ፧ ውግአይ ምስ ካልእ ቤት ደኣ እዩ እምበር፡ ሎሚ ናባኻ ኣይኰንኩን ዝመጽእ ዘለኹ፣ ኣምላኽ ድማ ክቕልጥፍ ኣዚዙኒ እዩ። ምእንቲ ርእስኻ ኢልካ ነቲ ምሳይ ዘሎ ኣምላኽ ምጽራር ሕደግ፣ እንተ ዘይኰነስ፡ ኬጥፍኣካ እዩ” ኢሉ ልኡኻት ለኣኸሉ።
22 ዮስያስ ግና ካብኡ ኣይተመልሰን፣ የግዳስ፡ ምስኡ ኺዋጋእ ትርኢቱ ለወጠ፣+ ነቲ ኻብ ኣፍ ኣምላኽ ዝመጸ ቓል ኔኮ ኸኣ ኣይሰምዖን። ኣብ ጐልጐል መጊዶ ድማ ኪዋጋእ መጸ።+
23 ቀስተኛታት ከኣ ንንጉስ ዮስያስ ወግእዎ፣ ንጉስ ድማ ንገላዉኡ፡ “ብብርቱዕ ቈሲለ እየ እሞ፡ ካብዚ ኣውጽኡኒ” በሎም።
24 ገላዉኡ ኸኣ ካብቲ ሰረገላ ኣውሪዶም ኣብ ካልኣይ ሰረገላ ኣደይቦም ናብ የሩሳሌም ኣምጽእዎ። በዚ ኸምዚ ሞተ፡ ኣብ መቓብር ኣቦታቱ ኸኣ ተቐብረ፣+ ኵሎም ይሁዳን የሩሳሌምን ድማ ንዮስያስ ሓዘኑሉ።
25 ኤርምያስ+ ከኣ ንዮስያስ ኣልቀሰሉ፣ ኵሎም እቶም ተባዕትዮን ኣንስትዮን ዘመርቲ+ ድማ ክሳዕ እዛ መዓልቲ እዚኣ ኣብ ልቕሶኦም ብዛዕባ ዮስያስ የልቅሱ ኣለዉ። እዚ ኸኣ ኣብ እስራኤል ኪልቀስ ወሰኑ፣ ኣብ ልቕሶታት ድማ ተጻሒፉ ኣሎ።
26 እቲ ዝተረፈ ታሪኽ ዮስያስን እቲ ኸምቲ ኣብ ሕጊ የሆዋ ተጻሒፉ ዘሎ ብተኣማንነት ብዘርኣዮ ፍቕሪ ዝገበሮ ግብርታትን
27 እቲ ዝገበሮን፡ ካብ መጀመርታ ኽሳዕ መወዳእታ፡ ኣብ መጽሓፍ ነገስታት እስራኤልን ይሁዳን ተጻሒፉ ኣሎ።+
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
2 ዜና መዋእል 35
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ዓለምለኸ መዓልቲ ስደተኛታት ሎሚ ሰነ 20,2016 ዓ.ም ኣብ መላእ ዓለም ተዘኺሩ ይውዕል። ብመሰረት ጸብጻብ ትካል ስደተኛታት ሕቡራት ሃገራት ኣብዚ ሕጂ እዋን ኣብ መላእ ዓለም ኣስታት 65 ሚልዮን ሰባት ካብ መነባብርኦም ዝተመዛበሉ ኣለው፡ ካብዚኦም እቶም ልዕሊ 22 ሚልዮን ሰባት ስደተኛታት እዮም።
ስደተኛታት ብብዝሒ ካብ ዝመጹለን ቀዳሞት ሰለስተ ሃገራት ደቡብ ሱዳን፡ኣፍጋኒስታንን ሶርያን እየን።
ኤርትራዊ መንእሰይ ሜሮን ሰመዳር ኣብ ዝተፈላለየ ስደተኛታትን ፍልሰተኛታትን ዝምልከት ንጥፈታት ዝሳተፍ መንእሰይ’ዩ።ገለ ካብዚ ንጥፈታት ኣብ ናይ ደቡብ ኣፍሪቃ ማሕበር ስደተኛታት ተማሃሮ ከምኡ’ውን ኣብ ምሕጋዝ ስደተኛታትን ሓተቲ ዑቕባ ተማሃሮ ኣብ ከተማ ሳን ፍራንሲስኮ ዝነጥፍ ኮይኑ ኣብ ዓለምለኸ መድረኻት ሰብኣዊ መሰላትን ጉዳይ ስደተኛታት ኣብ በበይኑ እዋናት ተረኺቡ ጽሑፋትን መደረን ዘስመዓ መንእሰይ’ዩ።
ሜሮን ኣብ ኤርትራ ተወሊዱ ዝዓበየ ኮይኑ ቀዳማይ ላዕለዋይ ደረጃ ትምህርቱ ብሲቪል ኢንጂነሪንግ ካብ ዩኒቨርሲቲ ደቡብ ኣፍሪቃ ተመሪቑ ድሕረ ምረቓ ትምህርቱ ድማ ኣብዚ ኣብ ኣሜሪካ ኣብ ዩኒቨርሲቲ ሳን ፍራንሲስኮ ብዓለምለኸ መጽናዕቲ ተመሪቑ።
ቀዳማይ ክፋል'ቲ ቃለ መጠይቕ ኣብዚ ምስማዕ ይክኣል።


text:
ሕማቕ ሕገ-መንግስቲ ንምዕባለ ይድርት፡ኣብ ወረቐት ጥራሕ ዝሰፈረ ፅቡቕ ሕገ-መንግስቲ እውን ንመፈንቅለ መንግስትን ዅናት ሕድ ሕድን ካብ ምክያድ ኣየድሕንን ይብሉ ክኢላታት
ገለ ሃገራት ኣፍሪካ ካብ ካልኦት ሃገራት ዝሓሸ ሕገ-መንግስቲ ኣለወን።እንተኾነ ኣብ ክንዲ ኣብ ትግባረ ሕገ-መንግስቲ ካብ መጠን ንላዕሊ ትኹረት ዝህባሉ ነቲ ኣብ ወረቐት ዝሰፈረ ጥራሕ እዩ ክኢላታት ኣፍሪካ።
ድህረ ዘርኣዊ ስርዓት /ኣፓርታይድ/ ሕገ-መንግስቲ ደቡብ ኣፍሪካ ኣብ 1997 ኣ/ፈ ኣብ ግብሪ ዝወዓለ ሕገ-መንግስቲ እታ ሃገር ዴሞክራሲ፡ማሕበራዊ ፍትሕን ሰብኣዊ መሰላትን ኣብ ምስፋን ኣብነት ፅቡቕ ሕገ-መንግስቲ ተገይሩ ይርአ።
ኣብ ዪንቨርስቲ ቦስተን ዳይረክተር ማእኸል መፅናዕቲ ኣፍሪካ ዝኾኑ ቲሞቲ ሎንግማን ዝኣመሰሉ ተመራመርቲ ጉዳያት ኣፍሪካ ግን ግጭት ቡሩንዲ ስዒቡ ዝወፀ ሕገ መንግስቲ ከም ካሊእ ፅቡቕ ኣብነት ይጠቕሱዎ።
ኣብ ዋሽንገተን ዝመደብሩ ኣትላንቲክ ካውንስል ኣብ ዝተብሃለ ትከላ ዝሰርሑ ጄይ ፒተር ፋም ከም ዴሚክራሲዊ ሪፓብሊክ ጎንጎ ዝኣመሰላ ገለ ሃገራት ኣብ ወረቐት ዝሰፈረ ፅቡቅ ሕገ መንግስቲ ኣለወን ይብሉ።ኣብተግባር ዘይውዕል እንተኾይኑ ግን ብዙሕ ትርጉም የብሉን።
ኣብ ዩኒቨርስቲ የል መምህር ፖለቲካዊ ሳይንስ ዝኾኑ ብትውልዲ ደቡብ ኣፍሪካዊ ኢያን ሻፒሮ ሕገ-መንግስታት ሰፊሕ ቁጠባውን ፖለቲካውን ዕድላት ከሳልጡ ኣለዎም ይብሉ።
ሕማቕ ሕገ-መንግስቲ ንምዕባለ ይድርት እዩ፡ኣብ ወረቐት ጥራሕ ዝሰፈረ ፅቡቕ ሕገ-መንግስቲ’ውን መፈንቅለ መንግስታት ካብ ምኽሳትን ሕድ ሕድ ዅናት ካብ ምክያድን ኣየድሐኑን ይብሉ ብምውሳኽ ሻፒሮ።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
6 ድሕርዚ፡ የሱስ ናብ ስግር ባሕሪ ገሊላ፡ ወይ ጢቤርያስ፡ ከደ።
2 ብዙሓት ህዝቢ ኸኣ፡ ኣብ ሕሙማት ዝገበሮ ትእምርትታት ርእዮም ስለ ዝነበሩ፡ ሰዓብዎ።
3 የሱስ ድማ ናብ ከረን ደየበ፣ ኣብኡ ኸኣ ምስ ደቀ መዛሙርቱ ተቐመጠ።
4 ፋስጋ፡ እቲ በዓል ኣይሁድ፡ ድማ ቀሪቡ ነበረ።
5 የሱስ ኣዒንቱ ቛሕ ኣቢሉ ብዙሕ ህዝቢ ናብኡ ኺመጽእ ከሎ ምስ ረኣየ፡ ንፊልጶስ፡ “እዚኣቶም ምእንቲ ኺበልዑስ እንጌራ ኻበይ ክንዕድግ ኢና፧” በሎ።
6 ግናኸ፡ እቲ ኺገብሮ ኢሉ ዝነበረ ይፈልጦ ነበረ እሞ፡ እዚ ዝበሎ ምእንቲ ኺፍትኖ ኢሉ እዩ።
7 ፊልጶስ ከኣ፡ “ናይ ክልተ ሚእቲ ዲናር እንጌራ እኳ ቘቍራስ ኣይበጽሖምን እዩ” ኢሉ መለሰሉ።
8 ሓደ ኻብቶም ደቀ መዛሙርቱ፡ እንድርያስ ሓው ስምኦን ጴጥሮስ፡
9 “ሓሙሽተ ጎጎ ስገምን ክልተ ንእሽቶ ዓሳን ዘለዎ ቘልዓ ኣብዚ ኣሎ። እዚኣተን ግና ንኽንድዚ ዚኣክል ሰብ እንታይ ይጠቕማ፧” በሎ።
10 የሱስ ከኣ፡ “ኣቐምጥዎም” በለ። ኣብታ ቦታ እቲኣ ድማ፡ ብዙሕ ሳዕሪ ነበረ። እቶም ቍጽሮም ኣስታት 5,000 ዚኣኽሉ ሰብኡት ድማ ተቐመጡ።
11 የሱስ ድማ ነተን ጎጎታት ኣልዒሉ፡ ኣመስጊኑ፡ ነቶም እተቐመጡ ዓደሎም፣ ካብቲ ንኣሽቱ ዓሳታት ከኣ ከምኡ ኸከም ዝደለይዎ መቐሎም።
12 ምስ ጸገቡ ድማ፡ ንደቀ መዛሙርቱ፡ “ሓንቲ እኳ ኸይትባኽን፡ ዝተረፈ ቝርስራስ ኣክብዎ” በሎም።
13 ስለዚ፡ ኣከብዎ፡ በቲ እቶም ዝበልዑ ዘትረፍዎ ቝርስራስ እተን ሓሙሽተ ጎጎ ስገም ከኣ ዓሰርተው ክልተ መሶብ መልኡ።
14 እቶም ሰባት ከኣ ነቲ ዝገበሮ ትእምርትታት ምስ ረኣዩ፡ “እዚ ብሓቂ እቲ ናብ ዓለም ኪመጽእ ዘለዎ ነብዪ እዩ” በሉ።
15 የሱስ ድማ፡ መጺኦም ብሓይሊ ሒዞም ኬንግስዎ ኸም ዝደለዩ ፈሊጡ፡ ከም ብሓድሽ በይኑ ናብ ከረን ኣልገሰ።
16 ምስ መሰየ፡ ደቀ መዛሙርቱ ናብ ባሕሪ ወረዱ፣
17 ኣብ ጃልባ ደዪቦም ከኣ ናብ ስግር ባሕሪ ቅፍርናሆም ከዱ። ጸልሚቱ ነበረ፡ የሱስ እውን ናባታቶም ገና ኣይመጸን ነበረ።
18 ብርቱዕ ንፋስ ስለ ዝነፈሰ ድማ፡ እቲ ባሕሪ ተናወጸ።
19 ሓሙሽተ ወይ ሽዱሽተ ኪሎ ሜተር ዚኣክል ምስ ቀዘፉ ኸኣ፡ የሱስ ብባሕረ ባሕሪ እናኸደ ናብታ ጃልባ ኪቐርብ ከሎ ርእዮም ፈርሁ።
20 ንሱ ግና፡ “ኣነ እየ፣ ኣይትፍርሁ” በሎም።
21 ስለዚ፡ ናብታ ጃልባ ኼእትውዎ ደለዩ፣ እታ ጃልባ ኸኣ ብኡብኡ ናብቲ ዚኸድዎ ዝነበሩ ምድሪ በጽሐት።
22 ንጽብሒቱ፡ እቶም ኣብ ስግር ባሕሪ ደው ኢሎም ዝነበሩ ህዝቢ፡ ብዘይካ ሓንቲ ንእሽቶ ጃልባ፡ ካልእ ኣብኡ ኸም ዘይነበረት፡ ደቀ መዛሙርቱ ጥራይ ከም ዝኸዱ እምበር፡ የሱስ ምስ ደቀ መዛሙርቱ ናብታ ጃልባ ኸም ዘይኣተወ ረኣዩ፣
23 ግናኸ፡ ጃለቡ ኻብ ጢቤርያስ ናብ ጥቓ እታ ጐይታ ምስ ኣመስገነ እንጌራ ዝበልዑላ ቦታ መጻ።
24 ስለዚ፡ እቶም ህዝቢ፡ የሱስ ኰነ ወይስ ደቀ መዛሙርቱ ኣብኡ ኸም ዘየለዉ ምስ ረኣዩ፡ ናብ ጃለቡኦም ደዪቦም፡ ንየሱስ ኪደልይዎ ናብ ቅፍርናሆም መጹ።
25 ኣብ ስግር እቲ ባሕሪ ምስ ረኸብዎ ኸኣ፡ “መምህር፡ መዓስ ናብዚ መጺእካ፧” በልዎ።
26 የሱስ ድማ፡ “ብሓቂ፡ ብሓቂ እብለኩም ኣለኹ፦ እትደልዩኒ ዘለኹምሲ፡ ካብቲ ጎጎታት ስለ ዝበላዕኩምን ስለ ዝጸገብኩምን ኢኹም እምበር፡ ትእምርትታት ስለ ዝረኣኹም ኣይኰንኩምን።
27 ንዚበላሾ ምግቢ ዘይኰነስ፡ ነቲ ወዲ ሰብ ዚህበኩም ንህይወት ዘለኣለም ዚነብር ምግቢ ዕየዩ፣ ከመይሲ፡ ኣቦ፡ ንሱ ኸኣ ኣምላኽ፡ ንዕኡ ዘለዎ ስምረት ንምግላጽ ሓቲምዎ እዩ” ኢሉ መለሰሎም።
28 ስለዚ፡ ንሳቶም፡ “ግብሪ ኣምላኽ ክንገብርሲ እንታይ ንግበር፧” በልዎ።
29 የሱስ ከኣ፡ “ግብሪ ኣምላኽ፡ በቲ ንሱ ዝለኣኾ ኽትኣምኑ እዩ” ኢሉ መለሰሎም።
30 ስለዚ፡ “ርኢና ኽንኣምነካስ እንታይ ትእምርቲ ትገብር፧ እንታይ ግብሪኸ ትገብር ኣለኻ፧
31 ኣቦታትና፡ ከምቲ፡ ‘ኪበልዑ ኻብ ሰማይ እንጌራ ሃቦም’ ተባሂሉ እተጻሕፈ፡ ኣብ በረኻ ማና በልዑ” በልዎ።
32 የሱስ ድማ፡ “ብሓቂ፡ ብሓቂ እብለኩም ኣለኹ፦ ነቲ እንጌራ እቲ ኻብ ሰማይ ዝሃበኩምሲ ሙሴ ኣይኰነን፣ የግዳስ፡ ነቲ ናይ ሓቂ እንጌራ ኻብ ሰማይ ዚህበኩም ኣቦይ እዩ።
33 ከመይሲ፡ እቲ ኻብ ሰማይ ዚወርድን ንዓለም ህይወት ዚህብን እዩ እቲ ናይ ኣምላኽ እንጌራ” በሎም።
34 ሽዑ፡ ንሳቶም፡ “ጐይታይ፡ ነቲ እንጌራ እቲ ዅሉ ሳዕ ሃበና” በልዎ።
35 የሱስ ከኣ ከምዚ በሎም፦ “እንጌራ ህይወት ኣነ እየ። እቲ ናባይ ዚመጽእ ከቶ ኣይኪጠምን፡ እቲ ብኣይ ዚኣምን እውን ከቶ ኣይኪጸምእን እዩ።
36 ግናኸ፡ ኢለኩም ኣለኹ፡ ርኢኹምኒ እኳ ኣይኣመንኩምንን።
37 ኣቦይ ዚህበኒ ዘበለ፡ ናባይ ኪመጽእ እዩ፣ ነቲ ናባይ ዚመጽእ ከኣ ከቶ ኣይክሰጕጎን እየ፣
38 ምኽንያቱ፡ ፍቓድ እቲ ዝለኣኸኒ እምበር፡ ፍቓደይ ክገብር ኣይኰንኩን ካብ ሰማይ ወሪደ ዘለኹ።
39 ካብቲ ንሱ ዝሃበኒ ዘበለ፡ በታ ዳሕረይቲ መዓልቲ ኸተንስእ እምበር፡ ንሓደ እኳ ኸየጥፍእ፡ እዚ ፍቓድ እቲ ዝለኣኸኒ እዩ።
40 ከመይሲ፡ ንወዲ ርእዩ ብእኡ ዚኣምን ዘበለ፡ ናይ ዘለኣለም ህይወት ኪህልዎ፡ ኣነ እውን በታ ዳሕረይቲ መዓልቲ ኸተንስኦ፡ እዚ ፍቓድ ኣቦይ እዩ።”
41 ሽዑ፡ “እቲ ኻብ ሰማይ ዝወረደ እንጌራ ኣነ እየ” ስለ ዝበለ፡ ኣይሁድ ኣጕረምረሙሉ፣
42 “እዝስ እቲ ኣቦኡን ኣዲኡን ንሕና እንፈልጦም የሱስ ወዲ ዮሴፍ ደይኰነን፧ ሕጂ ደኣ ከመይ ኢሉ፡ ‘ካብ ሰማይ ወሪደ’ ይብል ኣሎ፧” በሉ።
43 የሱስ ከኣ ከምዚ በሎም፦ “ንሓድሕድኩም ኣይተጕረምርሙ።
44 እቲ ዝለኣኸኒ ኣቦይ ዚስሕቦ እንተ ዘይኰይኑ፡ ናባይ ኪመጽእ ዚኽእል የልቦን፣ ኣነ ድማ በታ ዳሕረይቲ መዓልቲ ኸተንስኦ እየ።
45 ኣብ ነብያት፡ ‘ኵላቶም ብየሆዋ ኺመሃሩ እዮም’ ዚብል ጽሑፍ ኣሎ። እቲ ኻብ ኣቦ ዝሰምዐን እተማህረን ዘበለ፡ ናባይ ይመጽእ።
46 ብዘይካ እቲ ኻብ ኣምላኽ ዝዀነ፡ ንኣቦ ዝረኣዮ የልቦን፣ ንሱ ንኣቦ ረኣዮ።
47 ብሓቂ፡ ብሓቂ እብለኩም ኣለኹ፦ እቲ ብኣይ ዚኣምን ናይ ዘለኣለም ህይወት ኣላቶ።
48 “እንጌራ ህይወት ኣነ እየ።
49 ኣቦታትኩም ኣብ በረኻ ማና በልዑ፡ ግናኸ ሞቱ።
50 ካብኡ ዚበልዕ ዘበለ ምእንቲ ኸይመውት፡ ካብ ሰማይ ዝወረደ እንጌራ እዚ እዩ።
51 እቲ ኻብ ሰማይ ዝወረደ እንጌራ ህይወት ኣነ እየ፣ ካብዚ እንጌራ እዚ ዚበልዕ ዘበለ ንዘለኣለም ኪነብር እዩ፣ እዚ ኣነ ምእንቲ ህይወት ዓለም ዝህቦ እንጌራ ኸኣ ስጋይ እዩ።”
52 ስለዚ፡ ኣይሁድ፡ “እዝስ ስጋኡ ኽንበልዕ፡ ከመይ ገይሩ ኺህበና ይኽእል፧” ኢሎም ንሓድሕዶም ተኻትዑ።
53 የሱስ ድማ ከምዚ በሎም፦ “ብሓቂ፡ ብሓቂ እብለኩም ኣለኹ፦ ስጋ ወዲ ሰብ እንተ ዘይበሊዕኩም፡ ደሙ እውን እንተ ዘይሰቲኹም፡ ብርእስኹም ህይወት የብልኩምን።
54 ስጋይ ዚበልዕ፡ ደመይ እውን ዚሰቲ፡ ናይ ዘለኣለም ህይወት ኣላቶ፣ ኣነ እውን በታ ዳሕረይቲ መዓልቲ ኸተንስኦ እየ፣
55 ከመይሲ፡ ስጋይ ናይ ሓቂ ምግቢ እዩ፡ ደመይ ከኣ ናይ ሓቂ መስተ እዩ።
56 እቲ ስጋይ ዚበልዕ፡ ደመይ እውን ዚሰቲ ምሳይ ሓድነት ይህልዎ፣ ኣነ እውን ምስኡ ሓድነት ይህልወኒ።
57 ከምቲ ህያው ኣቦ ዝለኣኸኒ እሞ፡ ኣነ ሳላ ኣቦ ብህይወት ዝነብር ዘለኹ፡ እቲ ዚበልዓኒ እውን፡ ንሱ ሳላይ ብህይወት ኪነብር እዩ።
58 እቲ ኻብ ሰማይ ዝወረደ እንጌራ እዚ እዩ። ከምቲ ኣቦታትኩም ዝበልዕዎ፡ ግናኸ ዝሞቱ ኣይኰነን። እቲ ነዚ እንጌራ እዚ ዚበልዕ፡ ንዘለኣለም ብህይወት ኪነብር እዩ።”
59 ኣብ ቅፍርናሆም፡ ኣብ ኣኼባ ኺምህር ከሎ እዩ እዚ ዝበለ።
60 ስለዚ፡ ብዙሓት ካብ ደቀ መዛሙርቱ፡ ነዚ ምስ ሰምዑ፡ “እዚ ዘረባ እዝስ ዜሰምብድ እዩ፣ መን ኪሰምዖ ይኽእል፧” በሉ።
61 የሱስ ድማ፡ ደቀ መዛሙርቱ ብዛዕባ እዚ የጕረምርሙ ኸም ዝነበሩ ብልቡ ፈሊጡ፡ “እዚዶ ይዕንቅፈኩም እዩ፧
62 ወዲ ሰብ ናብቲ ቐደም ዝነበሮ ኺድይብ ከሎ እንተ ትርእዩ ደኣ፡ እንታይ ምበልኩም፧
63 መንፈስ እዩ ህያው ዚገብር፣ ስጋስ ገለ እኳ ኣይጠቅምን እዩ። እዘን እተዛረብኩኹም ቃላት፡ መንፈስ እየን፡ ህይወት እውን እየን።
64 ገለ ኻባኻትኩም ግና ዘይኣምኑ ኣለዉ” በሎም። ምኽንያቱ፡ የሱስ፡ እቶም ዘይኣምኑ መን ምዃኖም፡ እቲ ኣሕሊፉ ዚህቦ እውን መን ምዃኑ፡ ካብ መጀመርታ ኣትሒዙ ፈሊጡ ነበረ።
65 ኣስዒቡ ኸኣ፡ “ስለዚ ድማ እየ፡ ‘እቲ ኻብ ኣቦ እተዋህቦ እንተ ዘይኰይኑስ፡ ናባይ ኪመጽእ ዚኽእል የልቦን’ ዝበልኩኹም” በሎም።
66 ብሰንኪ እዚ፡ ብዙሓት ካብ ደቀ መዛሙርቱ ንድሕሪት ተመልሱ፡ ደጊም እውን ምስኡ ኣይተመላለሱን።
67 ስለዚ፡ የሱስ ነቶም ዓሰርተው ክልተ፡ “ንስኻትኩምከ ኽትከዱዶ ትደልዩ ኢኹም፧” በሎም።
68 ስምኦን ጴጥሮስ ከኣ፡ “ጐይታይ፡ ንስኻ ናይ ዘለኣለማዊ ህይወት ቃል ኣሎካ፡ ናብ መን እሞ ኽንከይድ፧
69 ንስኻ ክርስቶስ ናይ ኣምላኽ ቅዱስ ምዃንካ ኣሚንናን ፈሊጥናን ኣለና” ኢሉ መለሰሉ።
70 የሱስ ድማ፡ “ኣነስ ንዓሰርተው ክልቴኹም ደይኰንኩን ሓርየኩም፧ ሓደ ኻባኻትኩም ግና ሓማዪ እዩ” ኢሉ መለሰ።
71 ብዛዕባ ይሁዳ ወዲ ስምኦን ኣስቆሮታዊ እዩ ዚዛረብ ዝነበረ፣ ከመይሲ፡ ንሱ ሓደ ኻብቶም ዓሰርተው ክልተ እኳ እንተ ነበረ፡ ኣሕሊፉ ዚህቦ ነበረ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ዮሃንስ 6
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ኣብቲ ፈለማ ናይ ናጽነት ዓመታት፡ ህጻናት ከለና፡ ታሕጓስ ናጽነት ገና ብሓድሹ ኸሎ፡ ኣብ ራድዮ ድምጺ ሓፋሽ ኤርትራ፡ ሓንቲ ብዙሓት ተኸታተልቲ ዝረኸበት ‘ፕሮሰስ’ ዘርእስታ ተኸታታሊት ራድዮ ድራማ ትፍኖ ኸምዝነበረት እዝክር። ናፍቖት እንዳማትካ ዘምጽኦ ኽሳራን እቶም ብሕማም ‘ፕሮሰስ’ ዝተለበዱ መንእሰያት ዘሕልፍዎ ኸንቱ ትጽቢትን ህይወትን እተዘንቱ ድራማ እያ ኔራ። ሕማቕ እዋን ኣርኪቡ እቶም ናይ ፈለማ 90ታት ህጻናት ጐቢዝና መንእሰያት ካብ ዝዀንናሉ ክሳዕ ሎሚ፡ ወለዶና ኽስደድ ክቕሰብን፡ ብሕማም ‘ፕሮሰስ’ ክልከፍን ዘመን ፈሪድዎ ኣሎ።
ሕማም ‘ፕሮሰስ’፡ ለይትን መዓልትን ንኣእምሮ ስደተኛታት ዝቈጻጸር፡ ዓሚቝ ሃረርታን ናፍቖትን ሃገራት ምዕራብ ዝንጸባረቐሉ፡ ብዛዕባ ናብተን ሃገራት ምብጻሕ ተስፋ ምርካብን ተስፋ ምዕራብን እናተበራረዩ ንኣእምሮን መንፈስን ዘሳጽዩሉ ኹነት እዩ። ኣብ ብዙሓት ክሳዕ ናይ ኣእምሮ ጸገም፡ ምስ ቤተሰብ ምግርጫው፡ ኣብ መገዲ ዘጋጥም ኣካላዊ ማህሰይትን ሞትን፡ ክሳራ ገንዘብን ካልኦትን ዝርከብዎም ኣሉታውያን ጽልዋታት ኣለውዎ።
ስደት ከም ተርእዮ ነንበይኑ ምኽንያት ወይ መበገሲ’ኳ እንተሃለዎ፡ እቲ ሓደን ማዕረ እቶም ካልኦት ቀንዲ ረቛሒታት ዝስራዕ፡ ሽቕለትን፡ ምስኡ ተተሓሒዙ ዝመጽእ ቁጠባዊ ተኽእሎታትን እዩ። ዘለኻዮ ኩነታት ክትሰርሕን ከተስርሕን ዘየፍቅድ እንተኾይኑ፡ ኣማራጺታት ከተናዲ ትግደድ። ዓዲ ወይ ሃገር ምቕያር ዝጸንሐ ሜላ መነባብሮ ከም ምዃኑ መጠን፡ ነዚ ንምትግባር ብዙሕ ተበግሶታት ይውሰድ። ንዘለካ ንዋታዊ ይኹን ገንዘባዊ ዓቕምታት፡ ሞያኻን ክእለትካን ሓዊስካ ክትሰርሕ ትፍትን ። ውሑዳት ዘይበሃላ ሃገራት ኣፍሪቃ ንስራሕ ይኹን ንወፍሪ፡ ኣዝዩ ምቹእ ዝኾነ ሃዋህው ምስናይ ውሑድ ዓመታዊ ግብሪ ኣዋዲደን “ሃየ! ንዑ ስርሑ” እየን ዝብላ ዘለዋ።
ኣሽሓት ኤርትራውያን ዘይተኣደነ መጠን ከፊሎም ናብ ሃገራት ክስደዱ ህርድግ ክብሉ ይነብሩ። ዋላ’ኳ መጠን ናይቲ ክኽፈል ዝጥለብ ገንዘብ ዝፈላለ እንተኾነ፡ ካብ 5- 6 ሽሕ ክሳብ 20-40 ሽሕ ዶላር ኣመሪካ ዝበጽሓሉ እዋናት’ውን ኣሎ። ነቲ ናብቲ ኣብ ኣእምሮኦም ዝሃነጽዎ ምድሪ መብጽዓ ንምብጻሕ ዝጠፍአ ገንዘብ፡ ኣብኡ ምስበጽሑ፡ ኣብ ክንደይ ዓመታት ከዋህልልዎ ይኽእሉ፧ ኣብ ዓመት፧ 5 ዓመት፧ 20 ዓመት፧ ኣብ 50 ዓመት፧ ኣብቲ ሃገራት በጺሖም ብምጽወታ መንግስቲ ዝናበሩ’ውን ኣለዉ። ንኽምጽወተልካስ ዘለካ ሃብቲ ኸፊልካ፡ ምድረበዳን ባሕርን ሰማይን ሰናጢቕካ፡ ክንደይ ግዜ ብኣንፊ ሞት ሓሊፍካ ምጕዓዝ ሕማም እንተዘይኰይኑ ዝዀነ ጥዕና የብሉን፡ ሕማም ‘ፕሮሰስ’። እሞ’ኸ ደኣ ክንድዚ ዝኣክል ገንዘብ እናኸፈልካ፡ ናብቲ ብመጠን ክፍሊት ይኹን ኩነታት ክብደት መነባብሮ ኣዝዩ ብርቱዕ ዝዀነ ሃገራት ምኻድ እንታይ እዩ ፋይዳኡ፧ ኣብ ነዊሕ እዋን ብተደጋጋምን ብኣወናዋኒን ኣገባብ ኣብ ኣእምሮ ነፍሲ ወከፍ ኣብ ሳልሳይ ዓለም ዝነብር ዜጋ ዝተለጠፈ ባህጊ እዩ። “ደሓን! ጥራይ ኣብኡ ንብጻሕ እምበር ብድሕሪኡስ…” ዝብል ኣተሓሳስባ ህይወት ሚልዮናት ሰባት ይገዝእ ኣሎ። ክንደይ ግሩህን ድህሉልን ኣብ መፈንጠራ እዞም ‘ናብቶም እትናፍቖም እንዳማትካ ኸነብጽሓካ ኢና’ ዝብሉ ደላሎ ወዲቖም ዘይምለስ ጣዕሳ ዀይንዎም፡ ኣደዳ ዘይተደልየ ኽሳራን ዕዳን ዀይኖም ‘ኣሕ!’ እናበሉ ዝተረፉ ኣለዉ።
ዘርኣይ ሓደ ኻብ ግዳያት ናይቶም ብሕማም ‘ፕሮሰስ’ ካብ ዝተጠቕዑ ሰባት ዝኸስቡ ደላሎ’ዩ። ቅድሚ ኽልተ ዓመት ኣቢሉ ይኸውን ኣብቲ ተኻሪናዮ ዝነበርና ቤት ሓቢሩ ምሳና ክቕመጥ፡ ክሓትት ኢሉ ምስ መጸ ኢና ተላሊና። ብመኽንያት ጽበት ክፍሊ’ኳ እንተዘይተቐበልናዮ፡ ኣብ ሓደ ኣከባቢ ንቕመጥ ምስ ምንባርና ግን ዳርጋ መዓልታዊ ንራኸብ ነበርና። ንኹነታት ኣመጻጽኣኡ ኣነ ሓደ ኻብቶም ደንጉዮም ዝፈለጡ’የ። ብመስመር ዓዲ-ዃላ ብእንዳገርግስ ዝመጸ ዀይኑ፡ ኣብ ዝኾነ ይኹን መዓስከር ስደተኛታት እግሩ ዘየንበረን፡ ዝዀነ ይኹን ወግዓዊ ምዝገባ UNHCR ዘይፈጸመን ስደተኛ ምዃኑ ኣብቲ ደሓር ዝተመስረተ ሕውነታዊ ምቅርራብ ነጊሩኒ’ዩ። ዋላ’ኳ ብኸመይን እንታይን እናገበረ ነዚ ኩሉ ከምዝሓለፎ ክግምት እንተፈተንኩ፡ ፍጹም ልዕሊ ዓቕመይ ኰይኑኒ፡ ኣብቲ ቐጻሊ ዕላልና ክበርሃለይ ከምዝኽእል ምሉእ እምነት ኣሕደርኩ። ከም እምነተይ ከኣ ኩሉ እቲ ኣጋጣሚታት ቀስ ብቐስ እናበርሃለይ ከደ።
ዘርኣይ ናብ መሬት ኢትዮጵያ ምእታዉ ምስ ኣረጋገጸ፡ ነቶም መገዲ መሪሖም ዘእተዉዎ ኣስገርቲ፡ ናብ መዓስከር ስደተኛታት ክኣቱ ከምዘይደሊ ምስ ሓበሮም፡ 15 ሽሕ ብር ክከፍል ዝኽእል እንተኾይኑ ሓተቱዎ’ሞ፡ ብመሰረት ስምምዖም፡ ንበይኑ ናብ ሓንቲ ንእሽተይ ገጠር ወሲዶም ምስ ሓደ መንእሰይ ኣተሓሒዞም፡ ነቶም ዝተረፉ ሓሙሽተ ሰገርቲ ሒዞም ከምዝኸዱ ኣዕለለኒ። ኣብታ ገጠር ክልተ ለይቲ ድሕሪ ምሕዳሩ፡ ምስ’ቲ ምስኡ ዝነበረ ወዲ ዓዲ ንቑሩብ ሰዓታት ብእግሮም ድሕሪ ምኻድ፡ ናብ ሓንቲ ኻልእ ንእሽቶ ሓውሲ ኸተማ ኣተዉ። ብቐጥታ ምስ ሓደ ኣውቲስታ ናይ ጽዕነት መኪና ኣራኸቦ’ሞ ጉዕዞ ተተሓሓዝዎ። ንሰለስተ መዓልቲ ኣብታ ኣይሱዙ ዝዓይነታ ናይ ጽዕነት መኪና ምስ ተጉዓዙ ኣዲስ ኣበባ ኣተዉ ነገረኒ። ኩሉ ዝገብሮ ዝነበረ እንታይ ንምርካብ’ዩ እናበልኩ ተገረምኩ። ቁሩብ ጸኒሑ ኸምዝተረደኣኒ ግን ዘርኣይ ምዝጉብ ስደተኛ ምስዘይምንባሩ፡ ኢትዮጵያዊ ተመሲሉ ፓስፖርት ኸውጽእ ከምዝደለየ በርሃለይ። ከምቲ ዝገመትኩዎ ኣብ ሳልሳይ ወርሑ፡ ብልክዕ መጠኑ ኽዝክሮ ዘይክእል ገንዘብ ከፊሉ፡ ኢትዮጵያዊ ወረቐት መንነትን ፓስፖርትን ከምዝሓዘ ተረዳእኩ። ዋላ’ኳ ብዝወስዶም ዝነበረ ሓደገኛ ስጉምትታት ስክፍታይ ክገልጸሉ እፍትን እንተነበርኩ፡ ኣዳቒቑ ዝሓሰበሉን፡ ቅድሚ ኻብ ኤርትራ ምውጽኡ ከምዝወድኦን ደጋጊሙ ምስ ነገረኒ ፈተነታተይ ፍሹል ምንባሩ ተሰወጠኒ። ካብቲ ብሓባር ንቕመጠሉ ዝነበርና ናብ ርሕቕ ዝበለ ኸባቢ ስለዝግዓዝኩ፡ ርክብና ኣብ ነዊሕ እዋን እናዀነ መጸ። ከጓንፎ ንዝኽእል ሽግር ብዓይኒ ሕልናይ እናቐረጽኩ፡ ‘ይኽደኖ!’ እብል ነበርኩ።
ሓደ መዓልቲ ናብቲ ናይ ቐደም ከባቢየይ ክበጽሕ ኢለ ምስ ከድኩ ግን ሓደ ባህ ዘይበልኒ ወረ ግን ከኣ ዝግምቶ ዝነበርኩ፡ ብሓደ ካብቶም ኣብቲ ከባቢ ዝነብሩ ስደተኛታት ሰማዕኩ። መንእሰይ ዘርኣይ ብ33 ሽሕ ዶላር፡ ‘ፕሮሰስ’ ናይ ኣመሪካ ከም ዝጀመረ ኣረጋጊጹ ነገረኒ ። መጠን ናይቲ ገንዘብ እና ኣስደመመኒ፡ “ኣይበዝሐን ደኣ፡ ፍርቂ ሚልዮን ብር ማለት እኮ’ዩ!” በልኩዎ። ንዝጠቐስኩዎ መጠን ገንዘብ ግዲ ኸይሃበ፡ “ሕጂ ደኣ፡ ዳርጋ ወዲኡ እዩ፥” በለኒ “ኣብ ክልተ ወርሒ እያ ትውዳእ፡” ኢሉ ወሰኸኒ። ዝብሎ ጠፊኡኒ ናብ ዓጀውጀው ዝመስል ዕላል ድሕሪ ምእታው፡ ኮፍ ኢልና ቡን ክንሰቲ ዓደምኩዎ ። ሰብ ምሳይ ከምዘሎ ፍጹም ረሲዐ ኣብ ህልም ዝበለ ሓሳብ ኣትየ፡ እንታይ ኣደይበ እንታይ ዘየውረድኩ! “ክንድዚ ዝኣክል ገንዘብ” እንዳበልኩ፡ ዝምልኦ ንዘይብለይ ነዛ ነብሰይ ኣጨንቕ ኣበልኩዋ። ብልክዕ ከኣ ኽንድኡ ዝኣክል ገንዘብ፡ ኣብ ከባቢና ኣብ ሃገራት ኣፍሪቃ እንተዝስርሓሉ ዓቢ ቑምነገር ክኸውን ከምዝኽእል እናሓሰብኩ። “ካብ ጁባኻ ዲኻ ትኸፍለሉ፧ ዝን እኮ ኢልካ” ኢሉ ብሰሓቕ ክትርም ምስ በለ፡ ካብ ዝነበርኩዎ ሓሳብ ንእለቱ ወጺኤ ብሰሓቕ ኣሰነኹዎ።
ነዊሕ ከይጸናሕና፡ ዘርኣይ በቲ ዝነበርናዮ እንዳ ቡን ክሓልፍ ስለዝረኣኹዎ፡ ጸዊዐ ሰላም በልኩዎ፡ ምሳና ሓቢሩ ቡን ንኽሰቲ ኮፍ በለ’ሞ፡ ንቡር ዕላላት ስደት ተተሓሓዝናዮ። ምሳይ ዝነበረ ስደተኛ ናብ ዘርኣይ እናጠመተ፡ “ይሰልጥ’ዶ ኣሎ ዘርኣይ ዓርከይ፧” ክብል ምስ ሓተቶ፡ ብውሽጠይ ፈግ በልኩ፡ ምስጢር ኣደባባይ ምዃኑ’ውን ተረደኣኒ። ድንን ድንን እናበለ “እወ፡ ሕጅስ ዳርጋ ተገላጊለ’የ” በሎ። ዝነበረኒ ናይ ምሕታት ስክፍታ ስለዝተቐንጠጠለይ፡ “ከመይ ከመይ ድኣ’ያ እዛ ጉዳይ?” በልኩዎ እናሰሓቕኩ፡ “እንታይ ደኣ’ሞ ከምኡ ይሓይሽ በጃኻ” በለኒ ኣዕሚቑ እናኣስተንፈሰ። ንሱ’ኳ ባዕሉ ዘለዎ ኢለ “ብዙሓት ዲኹም’ከ፧” በልኩዎ፡ ኣጻብዕቱ እናኣውጸአ ሰለስተ ምዃኖም ሓበረኒ።
ዝዀነ ይኹን ናብ ርጉእን ውሑስን ቦታ ኽበጽሕ ዘይደሊ ስደተኛ’ኳ እንተዘየሎ፡ ነቲ ርጋኣትን ውሕስነትን ኣብቲ ዘለኻዮ ኸምጽእ ዝኽእል መልክዕን መጠን ገንዘብን ግን ምኽኑይ ኣይኰነን። ዋላ ነቲ ንባዕለይ ዝነበረኒ ባህጊ ስደት ናብ ምዕራብ ክቐትለለይ ተቐራሪቡ’ውን ኣሎ።
ንዘርኣይ ነንበይኑ ምኽንያታት እንዳ ኣምጽኡ ልክዑ ዝሓለፎ መጠን ገንዘብ ከምዝበልዕዎን፡ ወዮ ኣብ ውሽጢ ክልተ ወርሒ ክውዳአ ዝተባህለ ‘ፕሮሰስ’ ናብ ሸሞንተ ወርሒ ተመጢጡ፡ ኣደዳ ዘይተደልየ ኽሳራ ገንዘብን ግዜን ከምዝዀነ ድሓር ካብ ዕላል መዛኑ ሰማዕኩ። እቲ ካብ ኩሉ ዘሕዝን፡ ይትረፍ ዝተኣትወ ወብጸዓ ወይ ስምምዕ ክትግበር፡ ነዛ ንድሕነቱ ኣብ ሓደጋ ኣትዩ፡ ወዮ ኸነሳልጠልካ ዝበልዎ ሰባትን ሓደ ኻብቶም ሰለስተ ስደተኛታትን፡ ብምክትታል ፖሊስ ኣብ ትሕቲ ቐይዲ ምስ ኣተዉ፡ መንእሰይ ዘርኣይ እግረይ ኣውጽእኒ ኢሉ ናብ ኬንያ ከም ዝሃደመ ዝቐርብዎ መሓዙቱ ኸዕልሉ ሰማዕኩ። ይትረፍ ኣብ ነብስኻ ወሪዱ፡ ብዕላል ክትሰምዖ ዘጕሂ ነገር’ዩ። ካልእ ዕድላት፡ ዓቕሚ እንተተረኺቡ’ውን ብዙሕ ኣማራጺታት ስራሕ ኣብ ኣፍሪቃ እናሃለወ ኣብ ምንትምንታይ’ዩ እዚ ኹሉ፧!


text:
ሚንስተራት ሃገራት ኣውሮጳን ኣፍሪቃን ንኩነታት ኣብ ሊብያ ዝርከቡ ስደተኛታት ንምምሕያሽ ተሰማሚዖም። ገለ ካብቲ ትማሊ ሶኑይ ዝቐረበ ውጥን ኣፍሪቃዊያን ስደተኛታት ብናይ ትምህርቲ ዕድል ብሕጋዊ መንገዲ ኣውሮጳ ዝአትውሉን ነቲ ዘይሕጋዊ ምስግጋር ሰባት ኣብ ምድረ በዳ ሰሃራን ማእኸላይ ባሕሪ ዝረአ መጠን ሞት ምጉዳል ዝብል ይርኸቦ።
መብዛሕትኦም ዜጋታት ትሕተ ሰሃራ ኣፍሪቃ ዝኽተልዎ መንገዲ ምድረ በዳ ሰሃራ ብምቁራጽ ብሊብያ ኣቢልካ ማእከላይ ባሕሪ ብምስጋር ኣውሮጳ ምብጻሕ ክከውን ከሎ፡ ቱርኪ ዶባታ ድሕሪ ምዕጻዋ እቲ ካልኣይ መንገዲ ድማ ብግሪክ ኣቢሎም ኣውሮጳ ዝበጽሑ እዮም።
ኣብዚ ዓመት’ዚ ጥራይ ኣስታት 115,000 ስደተኛታት ማእከላይ ባሕሪ ብምቁራጽ ኣብ ገማግም ባሕሪ ኢጣልያ በጺሖም እዮም።2,750 ዝኾኑ ማእከላይ ባሕሪ ኣብ ምቁራጽ ምሟቶም ዝተገልጸ ኮይኑ ብመሰረት ናይ ሕቡራት ሃገራት ዓለምለኸ ትካል ስደተኛታት ቁጽሪ ኣብ ምድረ በዳ ሰሃራ ዝሞቱ ስደተኛታት ዕጽፊ ናይቶም ኣብ ማእከላይ ባሕሪ ግዳያት ምኳኑ ይግለጽ።
ሃገራት ኣውሮጳን ኣፍሪቃን ኣብ ዝሓለፈ ወርሒ ቁጽሪ ማእከላይ ባሕሪ ዘቋርጹ ስደተኛታት ምጉዳሉ እንተገለጹ ካልኦት ብኣሰርተታት ኣሽሓት ዝቑጸሩ ስደተኛታት ግን ኣብ ዝከፍአ ኩነታት ኣብ መዳጎኒ ማእከላይ ሊብያ ከምዝርከቡ ይገልጹ።
ሚንስተራት ውሽጣዊ ጉዳያት ሃገራት “ማእከላይ ማእከላይ ባሕሪ” ኣብዚ ጉዳይ ንምዝታይ ኣብ ስዊዘርላንድ ዝተራኸቡ ኮይኖም ቀንዲ ዕላማ እቲ ልዝብ ዘይሕጋዊ ምስግጋር ሰባት ንምቅላስ እንተኾነ ነቲ ጉዕዞ ሰባት ብዝተሓተ ጉድኣት ንምፍጻም ልዑል ጻዕሪ ኽካየድ ዝብል እውን አካል እቲ ዘተ ምንባሩ ተፈሊጡ’ሎ።
ሚንስተራት ኣልጀርያ፡ኦስትርያ፡ቻድ፡ፈረንሳ፡ጀርመን፡ኢጣልያ፡ሊብያ፡ማልታ፡ኒጀር፡ስሎቨንያ፡ስዊዘርላንድ፡ቱኒዝያን ማሊን ገለ ካብቶም በቲ ውጥን ዝተሰማምዑ ሃገራት እዮም።
ሚንስተራት ሃገራት ኣውሮጳን ኣፍሪቃን ምስ ሰበ ስልጣን ሊብያ ብምትሕብባር ንሰብኣዊ መሰለን ሰብኣዊ ኩነታት እቶም ስደተኛታት ንምምሕያሽ ተሰማሚዖም ኣለው፡ ንሶም ብተወሳኺ ኣብ ተአፋፊ ኩነታት ዝርኸቡ ቆልዑን ግዳያት ስቅያትን ውሕስነቶም ንምሕላው ቀዳምነት ከምዝስረሓሉ ገሊጾም።


text:
እዚ ካብ ዕለት 12 ክሳብ 14 ሰነ ኣብ ዘሎ ግዜ ብምምሕዳር ዞባ ማእከል ንስድራቤታት ዝተሓበረ መርድእ፤ ኣዚዩ ዘሰንብድ ፍጻመ ሙኻኑ ምንጭታት ሬድዮ መድረኽ ሓቢሮም።
ምምሕዳር ዞባ ማእከል እቶም ተሰዊኦም ኢሉ ንስድራቤቶም ዝሓበሮም መንእሰያት ኣብ ሳዋ፤ ኣብ ቤት ማእሰርቲ ፕሪማ ካንትሪ፤ ኣብ ሓሽፈራይ ኣብ ሕክምና ግላስ ዝነበሩ ኢዮም።
እቲ ንስድራቤታት ዝተዋህበ ናይ መርድእ ደብዳበ ደቅኹም ብምኽንያት ሕማም፤ ብዝፈጸምዎ ርእሰቅትለት ዝብል ምኽንያት ኣማውታ ከምዝነበሮ ዝሓበሩ ምንጭታት፤ እቶም መንእሰያት ን9 ኣዋርሕ ደሃዮም ጠፊኡ ዝነበሩ ኢዮም።
ስድራቤት ናይቶም መንእሰያት ኣብ ዝሓለፉ ኣዋርሕ ካብ መዓስከር ናብ መዓስከር እንዳኸዱ ደሃይ ደቆም ንምፍላጥ ክጽዕሩ እኳ እንተጸንሑ፤ ሓንሳብ ስግረ ዶብ ከይዶም፤ ሓንሳብ ብዛዕብኦም ንፈልጦ የብልናን ዝብል መልሲ ክወሃቦም ምጽንሑ ሓቢሮም።
ስድራቤታት መስዋእቲ ደቆም ን9 ኣዋርሕ ተኸዊልዎም ምጽንሑ ጥራይ ዘይኮነ፤ ብምኽንያት ነብሰ ቅትለት፤ ብሕማም ምኽንያት ዝብሉ ዝተዋህቦም ምኽንያታት ሞት ናይ ደቆም፤ ሓቅነቱ መን ኣረጋጊጽዎ ዝብል ቁጠዐ ፈጢሩሎም ምህላዉ ተሓቢሩ።


text:
3 ጥቅምቲ 4ይ ዓመት ናይቲ ኣብ ባሕሪ ላምፓዱዛ ዝያዳ 360 ኤርትራውያን ዝሃለቕሉ ዝኽሪ ምዃኑ ረሲዕናዮ ዲና? ኣብቲ ግዜቲ ንሕና ኮነ ዓለም ሰንቢዳ እያ። እቲ ኣብ ኣስመራ ዘሎ ገበነኛ ገዛኢ ግና ኣይገደሶን። ነቶም ግዳያት ኤርትራውያን ክንሶም “ገለ ኣፍሪቃውያን ስደተኛታት” እዩ ኢልዎም።
እዚ ናይ ላምፓዱዛ ህልቂት ብዙሓት ማሕበራትን ውድባትን ንክምስረታ ምኽንያት ኮይኑ እዩ። (ከም ኣብነት፡ ባርነት ይወገድ ኣብ ኤውሮጳ፡ ኮሚተ ዶ/ር ተወልደ ቫካሮ፡… ወዘተ)። ከምቲ ናይ 1971 ህልቂት ዕና-በሲክድራ ኣብ ክልተ መዓልታት ከባቢ ሓደ ሺሕ ሰባት ዝሃለቕሉ እሞ በቲ ዘጋጠመ ህልቂት ዝሓረቑ ኤርትራውያን መንእሰያት ኣብ ኤውሮጳን ሰሜን ኣሜሪካን “ኤርትራውያን ንናጽነት” ዝተባህለ ምንቅስቓስ ንምምስራት ዝተላዕልሉ ማለት እዩ።
ካብቶም 368 ኤርትራውያን ግዳያት ላምፓዱዛ፡ ሄለንን ደቃ፡ ኢስሮም፡ ደሊናን ቢለንን ይርከብዎም
ድሕሪ 4 ዓመታት ኣሰቃቒ ዝኽሪ ላምፓዱዛ ኤርትራውያን ከም ቀሊል ጉዳይ ዝወሰድዎ ይመስሉ። እቲ ብናይዚ ኩሉ ኣብ ኤርትራ ዝረአ ዘሎ ኣሕዛኒ ኩነታት ዝሕተት ገበነኛ ጉጅለ፡ ኣብ ኤርትራ ኣራጢጡ ምህላዉ ጥራይ ዘይኮነ፡ ልዕልና ክረክብ ዝደናደን ዘሎ እዩ። ኣብዚ እዋንዚ ኤርትራዊ ተቓወምቲ፡ ምንቅስቓሳትን ማሕበራትን ኣብ ወጻኢ ዝተሓተ ግምት ዝህብዎ እዮም ዝመስሉ።
ድሕሪ ተረኽቦ ህልቂት ላምፖደዛ ሕብረት ኤውሮጳ ህጹጽ ስጉምቲ ወሲዱ እዩ። ክሳብ ሕጂ’ውን ኣብ ሴሜናዊ ገማግም ባሕሪ መዲትራንያን ሞት ጠጠው ንምባል ጻዕሩ ቀጻሊ ኣሎ። እንተኾነ ነቲ ተረኽቦ ከም ቀሊል ነገር ክወስድዎን እቲ ናይቲ ጉዳይ መሰረታዊ ጠንቂ ንከይጽናዕ ስቕ ኢሎም ክርእይዎን ጀሚሮም ኣለዉ። ብኣንጻሩ ነቲ ብኢሳያስ ኣፈወርቂ ዝምራሕ ገበነኛ ጉጅለ ናይ ምሕያል ዝንባለ ከም ሜላ ይረአ ኣሎ። እንተኾነ ከምቲ ናይ 3 ጥቅምቲ ኣሰቃቒ ተረኽቦ ላምፓዱዛ ቀጻሊ ኣሎ።
ድሕሪ ናይ ላምፓዲዛ ኣሰቃቒ ተረኽቦ ዝተመስረተ ትካል፡ “መደብ ዝጠፍኡ ስደተኛታት” ይበሃል። እንተኾነ እዚ ኣካል ኤርትራውያን ግዳያት ክንደይ ምዃኖም’ኳ ኣየነጸረን። ኣብ ክንዳኡ ናብ 2000 ተመሊሱ ኣብ ዝሓለፉ 17 ዓመታት ግዳይ ባሕሪ ዝኾኑ ሰባት 46 ሺሕ ምዃኖም ይጠቅስ።
ንሕና ኤርትራውያን’ውን ኣብ መዓሙቕ ባሕርን ምድረበዳን ዝሃለቑ ኤርትራውያን ኣዝዮም ብዙሓት ምዃኖም ንርደእ፡ እንተኾነ ክሳብ ሕጂ ብንጹር ናይ ዝሞቱን ዝጠፍኡን ንጹር ቁጽሪ ክንፈልጥ ኣይከኣልናን። ኣብ 2013 ኣብ ባሕሪ ሚዲተራንያን ግዳያት ዝኾኑ ሰባት 600 እዮም። ካብዚ ኣሃዝ ኤርትራውያን ካብ ክልተ ሲሶ ዘይውሕዱ ምንባሮም ፍሉጥ እዩ።. ባሕሪ መዲተራንያን ኣብ 2014፡ 3, 279 ህይወት ቀዚፉ። ኣብ 2015፡ 3, 700 ህይወት በሊዑ፡ ኣብ 2016 ዝያዳ 3,500 ህይወት ወሲዱ ኣብ 2017 ከኣ ልዕሊ 2,654 ሰባት ኣጥፊኡ። እንተኾነ ካብዚኦም አርትራውያን ክንደይ ምዃኖም ኣይንፈልጥን ኢና።
ናይቶም ብዙሕ ዝተዘርበሎም ግዳያት ላምፓዱዛ ኣስከሬን ኣብ ትሕቲ መሬት እዩ ተቐሚጡ ዘሎ። ናይ መብዛሕትኦም መንነት’ውን ኣይተነጸረን። ኣብዚ ዝሓለፈ 4 ዓመታት እውን ብዙሕ ሬሳታት ተወሲኽዎም እዩ። ንሕና ግና ኣይኮነንዶ ሓቢርና ነቲ ጉዳይ ጠጠው ከነብል ክንበቅዕ ቁጽሪ ዝሞቱ ወገናትና ብትኽክል ክንፈልጥ’ኳ ኣይከኣልናን።
ጳጳስ ፍራንሲስ ንኤርትራውያን ህሉዋት ኣብ ላምፓዱዛ እንዳጸናንዑ።


text:
ሓያሎ ሰባት፡ ካብቲ ላዕለዋይ ካልኣይ ደረጃ ትምህርቱ ዚዛዝም ዘሎ’ሞ ገና ትምህርቱ ኪቕጽሎ ዚደልይ፡ ክሳብ እቲ ብመገዲ ናይ ርሕቀት ትምህርቲ ገለ ሓድሽ ነገር ኪመሃር ዚደልይ እኹል ሰብ፡ ላዕለዋይ ደረጃ ትምህርቲ ኪከታተሉ ይሓስቡ። ላዕለዋይ ደረጃ ትምህርቲ ንውልቃዊ ምዕባለ ኣዎንታዊ ኪንየው ምዃኑ፡ እንተላይ ናይቲ ሰብ ተጠላብነት ኣብ ዕዳጋ ስራሕ የዕብዮ። ኣብዛ ሎሚ ግሎባውነት እናኣስፋሕፍሐ ዚመጻላ ዘሎ ዓለም ዕድላቶም ብምምሕያሽ፡ ተመሃሮ ናይ በበይኑ ባህልታትን ቋንቋታትን ክእለታቶም የዕብይዎ።
ኣብዛ ንእሽቶ መወከሲት መጽሓፍ፡ ኣብ ሽወደን ብደረጃ ዩኒቨርሲቲ ብዛዕባ ዚወሃብ ትምህርቲ ሓበሬታ ክትረክብ ኢኻ። ኣብዛ መጽሓፍ፡ ንዩኒቨርሲቲታትን ዩኒቨርሲቲ ኮሌጃትን፡ ንዓይነታት ትምህርትን ፕሮግራማትን፡ ንመስርሕ ቅጥዒ ጠለብ፡ ንፋይናንሳዊ ደገፍ ኣብ እዋን ትምህርትኻ ዚምልከት፡ ግብራዊ ሓበሬታ ብዛዕባ መጽለልን ስራሕ ድሕሪ ትምህርትን ብዝያዳ ክትረክብ ትኽእል ኢኻ።
ናይ ዩኒቨርሲቲ ትምህርቲ ንዅሉ ክፉት
ዩኒቨርሲቲታትን ዩኒቨርሲቲ ኮሌጃትን ሽወደን ትምህርቱ ኪቕጽሎ ንዚደልይ ዝዀነ ሰብ ክፉታት እየን። ኣብ ገለ እዋን ናይ ህይወቱ ናይ ዩኒቨርሲቲ ትምህርቲ ዚከታተል ክፍሊ ሕብረተሰብ እናበርከተ ይመጽእ ኣሎ። ገለ ሰባት ናይ ላዕለዋይ ካልኣይ ደረጃ ትምህርቶም ምስ ዛዘሙ ብቐጥታ ናይ ላዕለዋይ ደረጃ ትምህርቲ ኪቕጽልዎ ከለዉ፡ ካልኦት ድማ ኣብ ዩኒቨርሲቲ ቅድሚ ምጅማሮም ፈለማ ኪሰርሑ ወይ ናብ ወጻኢ ሃገር ይጐዓዙ። መብዛሕትኦም ተመሃሮ ኣብ ውሽጢ ክሊ ዕድመ 20 ከምኡ’ውን 25 ኪዀኑ ከለዉ፡ ብዙሓት ካልኦት ግና ልዕሊኡ እዮም።
ዩኒቨርሲቲታት ሽወደን ኣብ ጸጽባሕ ሓያሎ ባህልታት ኬአንግዳ ክኢለን ኣለዋ። ብዙሓት ወጻእተኛታት ተመሃሮ ብመሰረት በበይኖም ፕሮግራማት ልውውጥ (exchange programmes) እዮም ናብ ሽወደን ዚመጹ። ሕብረ-ባህላዊ ሃዋህው ኣብ ላዕለዋይ ደረጃ ትምህርቲ ልዑል ኣቓልቦ ስለ ዚወሃቦ፡ ብዙሕነት ንምስሳን ሓያል ጻዕሪ ይካየድ ኣሎ።
ሓቅታትን ኣሃዛትን ላዕለዋይ ደረጃ ትምህርቲ ሽወደን
ዓመት-መጸ ኣብ ሽወደን ናይ ዚመሃሩ ተመሃሮ ብዝሒ፥ 357,000
ብደረጃ ቀዳማይ ዲግሪ (bachelor) ከምኡ'ውን ካልኣይ ዲግሪ (master) ናይ ዚወሃቡ ፕሮግራማት ብዝሒ፥ ልዕሊ 4,000
ብዝሒ ናይቶም ብደረጃ ቀዳማይ ዲግሪ (bachelor) ከምኡ'ውን ካልኣይ ደረጃ (master) ብእንግሊዘኛ ዚወሃቡ ፕሮግራማት፥ ልዕሊ 700
ብውሑዱ ናይ ክልተ ዓመታት ላዕለዋይ ደረጃ ትምህርቲ ዘለዎ ካብ 30-34 ዝዕድመኡ ህዝቢ ሽወደን ብሚእታዊት፥ 47.5
ናይ ምሉእ ጊዜ ተመሃራይ ኣብ ዓመት ዚቕረበሉ ዝለዓለ መጠን ገንዘብ ተመሃራይ (ድምር ቀለተን ለቓሕን)፥ 90,240 SEK
ሚእታዊት ናይተን ኣብ 2012 ንፈለማ ጊዜ ዘመልከታ ደቂ-ኣንስትዮ፥ 58
ብዝሒ ናይ ወጻኢ ሃገር ድሕረ-ባይታ ዘለዎም ሓደስቲ ተመሃሮ 2011-2012፥ 13,100
ናይ ርሕቀት ትምህርቲ ዚከታተሉ ተመሃሮ ብዝሒ፥ 68,000
ብዝሒ ተመሃሮ ዶክተሬት ሰመስተር ሓጋይ 2012፥ 19,000
ኣብ ወጻኢ ሃገር ናይ ዚመሃሩ ተመሃሮ ብዝሒ 2011-2012፥ 27,700
መጠን ሽቕለት-ኣልቦነት ናይካልኣይ ደረጃ ትምህርቲ ጥራይ ንዚዛዘሙ ተመሃሮ፥ 7.3 %
መጠን ሽቕለት-ኣልቦነት ኣብ ላዕለዋይ ደረጃ ትምህርቲ ንእተመሃሩ ተመሃሮ፥ 4.8 %
Page last updated 2017-12-21


text:
ቁንስል ላዕለዋይ ደረጃ ትምህርቲ ሽወደን (UHR) ምስ ዩኒቨርሲቲታትን ዩኒቨርሲቲ ኮሌጃትን ሽወደን ብምትሕብባር፡ ናብ ኮርሳትን ፕሮግራማትን ናይ ምቕባል ሓላፍነት ይስከም። ተመሃሮ ኣብ ኵለን ዩኒቨርሲቲታትን ዩኒቨርሲቲ ኮሌጃትን ሽወደን ኣብ መርበባት ሓበሬታ Antagning.se (ብቛንቋ ሽወደን ንዚወሃቡ ኮርሳትን ፕሮግራማትን) ከምኡ'ውን Universityadmissions.se (ብእንግሊዘኛ ንዚወሃቡ ኮርሳትን ፕሮግራማትን) ኬመልክቱ ይኽእሉ።
እተመስጠረ (protected) መንነት፡ ዘይገሃድ ውልቃዊ ዝርዝራት ምስ ዚህልወካ ወይ ብኻልእ ምኽንያታት ብኢንተርነት ክተመልክት ምስ ዘይትኽእል፡ ስለ ሓገዝ ንUHR ርኸቦ። ተወሳኺ ሓበሬታ ኣብ studera.nu ከምኡ'ውን Antagning.se ምርካብ ይከኣል።
ንመስርሕ ቅጥዒ ጠለብ፡ ቅጥዕታት ብቕዓትን ንመስርሕ ሕርያን ዚምልከት ሓበሬታ ኣብ Antagning.se (ብቛንቋ ሽወደን) ወይ ኣብ Universityadmissions.se (ብእንግሊዘኛ) ምርካብ ይከኣል። ኣብኡ፡ ኮርሳትን ፕሮግራማትን ክትምእርር፡ መለለዪ መንነት ተጠቃሚ (user account) ክትከፍት፡ መቐበሊ ቅጥዒ ጠለብካ (admission application) ክተረክብ፡ ከምኡ'ውን ውጽኢታት ተቐባልነትካ ክትቅበል ትኽእል ኢኻ። ብኽብረትካ Universityadmissions.se ንድልየታት ዓለምለኸ ተመሃሮ ዝዓለመ መርበብ ሓበሬታ ምዃኑ ኣስተብህል፤ እንተዀነ፡ ተዛማዲ ሓበሬታ ተቐባልነት (admissions) ብእንግሊዘኛን ምሉእ መወከሲ ዝርዝር ብእንግሊዘኛ ዚወሃቡ ኮርሳትን ፕሮግራማትን (catalog) ኣብቲ መርበብ ሓበሬታ ምርካብ ይከኣል።
ቅጥዒ ጠለብ ዓመተ-ትምህርቲ ኣብ ክልተ ሰመስተራት እተኸፈለ እዩ። ሰመስተር ሓጋይ ኣብ ነሓሰ/መስከረም ጀሚሩ ኣብ መፋርቕ ጥሪ ይውዳእ። ሰመስተር ጽድያ ኣብ መፋርቕ ጥሪ ጀሚሩ ሰነ የብቅዕ። ሕቶ ዚቐርበሎም ገደብ ጊዝያት፥
- ንዓለምለኸ ተመሃሮ ብእንግሊዘኛ ንዚወሃቡ ኮርሳትን ፕሮግራማትን (ኵሎም ተመሃሮ እንተ ደልዮም ኣብዚ ዙርያ ቅጥዒ ጠለብ ኬመልክቱ ይኽእሉ)፡, 15 ጥሪ ንሰመስተር ሓጋይ ከምኡ'ውን 15 ነሓሰ ንሰመስተር ጽድያ
- ንተቐማጦ ሽወደን ወይ ሃገር ሕብረት ኤውሮጳ (EU/EES) ብቛንቋታት ሽወደንን እንግሊዘኛን ንዚወሃቡ ኮርሳትን ፕሮግራማትን (ብኽብረትካ ኣብቲ ዝቐደመ ዙርያ እተወሃቡ ገለ ኮርሳት ኣብዚ ናይ ምቕባል ዙርያ ከም ዝይወሃቡ ኣስተውዕል)፡ 15 ሚያዝያ ንሰመስተር ሓጋይ ከምኡ'ውን 15 ጥቕምቲ ንሰመስተር ጽድያ
ክረምቲ ክትመሃር ምስ እትደልይ፡ ዩኒቨርሲቲታት እተፈላለየ ብዙሕ ሓጸርቲ ኮርሳት ይህባ። ጠለብ ዚቐርበሉ ገደብ ጊዜ ንክረምታዊ ኮርሳት 15 መጋቢት እዩ።
Page last updated 2015-09-30


text:
መዓልቲ ሰማእታት ኤርትራ
መዓልቲ ሰማእታት ኤርትራ ፡ ንሃገራዊ ናጽነትን ሓርነትን ኤርትራ ክብሉ ንዝተሰውኡን ፡ ንዝተረኽበ ሃገራዊ ናጽነት ከይድፈር ሂወቶም ንዝኸፈሉን ጀጋኑ ፡ ንዝገደፉልና ሃገራዊ ሕድርን ሓላፍነትን ብዘይ ዝኾነ ይኹን ቅድመ ኩነት ፡ ከነኽብሮን ክንሕልዎን ምዃና መብጻዓና ነሐድሰሉ፡ ንኽብርን ዝኽርን ሰማእታት ኤርትራ ተባሂሉ ብደረጃ ሃገር ዝኽበር መዓልቲ እዩ ።
ኣብ መዓልቲ ሰማእታት ኤርትራ ፡ ንመግዛእታዊ ሓይልታትን ተሓባበርቶምን ካብ ሃገርና ንምጽራግን ፡ ገዛእቲ ንዕላማኦም ከዕውቱ ክብሉ ዝተኸልዎም መንግስታዊ ትካላትን ከስርጽዎ ዝፈተኑ ባህልታትን ንምፍራሶምን ንምድምሳሶምን ዝተኸየዱ ጻዕርታትን ዝሓተትዎ ዋጋን ክንዝትየሎም ኣገደስቲ ይኾኑ ። ቃልሲ ንዝኣረጉን ንዘይኣገልግሉን ምፍራስ ጥራይ ስለዘይኮነ ፡ ንዝፈረሱ ብሓደስቲ ንምህናጾምን ፡ ብንህዝቢ ዘገልግሉ ፡ ህዝባዊ መንግስታዊ ትካላትን ኣብ ማዕርነት ደቂ ሰባት ሰረት ዘለዎም ባህልታትን ዝምድናታትን ንምትክኦም ግድን ስለዝኾኑ ፡ ኣብ ዝተሰርሑ ጉዳያት ተገንዝቦታትን ተዘክሮታትን ምግባር እውን ዘይተርፍ ይኾውን ። ዋጋ እናተኸፍሎም ስልዝተሰግሩ ።
ኣብ መዓልቲ ሰማእታት ኤርትራ ፡ ከም ፍሉይን ኩቡርን መዓልቲ ፡ ንኹሎም ዝተፈላለዩ ዝዓይነቶም ዘጋጥሙ ንዝነበሩ ጸገማትን ተጻብኦታትን ንምጥሓሶምን ንምፍሻሎምን ዝተኸፍለ መስዋእትን ዝፈጠረዎም ሳዓቤናትን ኣብ ጸብጻብ የእቲና ክንዝቲ እውን ግድን እዩ ። ምኽንያቱ ክእለዩን ክሕብሐቡን ዝግበኦም ስድራ ጀጋኑ ፡ ብሕድሪ ዝተገድፉ ኣካላት ስለዘለውና' ። ሃገራዊ ሓርነታዊ ብረታዊ ቃልሲ ህዝቢ ኤርትራ ኣብ መደምደምታ መድረኹ ዝተመረጾ ፡ ንሰራዊት ጸላኢ ብብረቱን ኣብ መሬቱን ኣቲኻ ፡ ግፍዕታት ንምክያድ ዝደኮኖም መበገሲ ዝጥቀመሎም ዝነበሩ ትካላቱ ንምድምሳሶምን ንሓዋሩ ካብ ሱሮም ንምምሓዎምን ዝተወስደ ስትራተጅን ትግባሬኡን ፍሉይነት ከምዘለዎ ዓለም ዝምስክሮ ጉዳይ እዩ ። ቅንዕናን ቆራጽነትን ዘለዎ ሓይሊ ዓጋቲ ከምዘይብሉ ከኣ ሓደ ኣብነት እዩ ። ኣብዚ ጊዜ'ዚ እውን እንተኾነ ብምኽንያት መዓልቲ ሰማእታት ኤርትራ ኣጋጣሚ ብምግባር ፡ ሃገራዊ ወንን ሓላፍነትን ኣብ ህይወት ኤርትራዊ ዓብዪ ቦታ ክሕዝ ከምዘለዎ ንምግባሩ ሓላፍነት ኣሎና ። ሸለልትነት ብምውጋድ ፡ ነብሰ ተሓድሶን ተበግሶን ንገብረሉን ፡ ብቃልስን ብመስዋእትን ዝተሃንጸ ፡ ታሪኽን መንነትን ህዝቢ ኤርትራ ፡ ንዘለኣለም ናይ ምኽባርን ናይ ምሕላውን ኣምንቶ ክሕይል ይግባእ ። ኤርትራ ከምታ ክትኮነላ ንደልያ ክንሃንጻ ግዴታን ሓልፍነትን ኣሎና ። ብፍሉይ ኣተኩሮ ፡ ብተወፋይነት ንሃገርናን ንህዝብናን ከነገልግልን ፡ ሑሉፍ ታሪኽ ቃልሲ ህዝብና ከም ተሞኩሮ ወሲድና ፡ ብዛዕባ መጻኢ ክንሰርሕ ኣድላዪ ይኸውን ።
መዓልቲ ሰማእታት ኤርትራ ፡ ነቲ ሓድነት ህዝቢ ኤርትራ ዘትረረን ፡ መሬት ኤርትራ ደይሱ ዋንነት ናይ ኩሉ ኤርትራዊ ዝገበረ መስዋእቲ ፡ መሬት ፡ ባሕርን ክሊ ኣየራን ኤርትራ ከምታ ንፈልጣ ንዝለኣለም ተኸቢራ ንኽትነብርን ፡ ምዕብልትን ብቐጻሊ ትግስግስን ሃገር ክንገብራን ፡ እንታይ ክንገብር ኣሎና ብምባል ነብስና ንሓተሉን ንዅነታት ሃገርናን ዓለምን ንመዝነሉን መዓልቲ እውን እዩ ።
መዓልቲ ሰማእታት ኤርትራ ፡ ነቲ ቀንዲ ንተንኮላት ጸላእቲ ዘፍሸለ፡ ከም ባህሊ ሓርበኛታት ኤርትራ ንቆጽሮ መትከል ህዝባዊ ሓድነትን ህዝባዊ ቃልስን ፡ ብዝበለጸ ንምምዕባሉ ግዴታን ሓላፍነትን ከምዘሎና ተረዲኢና ከም ኣድላይነቶም ፍሉይ ተበጉሶታትን ገምጋማታትን ንገብረሎምን ዓቕምታትና ብዘፍቅዶ ንሃገርን ህዝብን ኣበርክቶ ክንገብር ብፍሉይ ሓላፍነት ንሰርሓሉ ..... መዓልቲ እውን እዩ ።
ኮይኑ ፡ ኤርትራ ናጻ ንምጻኣን ንምህናጻን ዝተሓልፉን ዘለዉን ጸገማትን ተጻብኦታትን ውሑዳት ኣይኮኑን ። ህዝቢ ኤርትራ ኣብ ዝሓለፉ ብዙሓት ዓመታት ግዳማዊ ወራራት ስለዘይተፈልዮ ብናይ ገዛእ ርእሱ ውሽጣዊ ምዕብልናታቱ መሰረት ገይሩ ብሰላም ንቕድሚት ክስጉምን ሃገሩ ከማዕብልን ዕድል ኣይረኸበን ። ህዝብና ምብዳሉን ኣብ መጻወድያ ኣዝዮም ሓያላት ሓይልታት ተጸሚዱ ምጽንሑን ኩልና ኤርትራውያን ንሕዝነሉ ጉዳይ እዩ ። እቲ መስረታዊ ግርጭት ኣብ መንጎ ዕምሪ ወረርቲ ከሕጽሩ ዝቃለሱ ሓርበኛታት ኤርትራውያን (ህዝቢ ኤርትራን) ብሓደ ወገን ፡ መግዛእታዊ ሓይልን ተሓባበርቱን ከኣ ንመግዛእታዊ ህይወቶም ከናውሑን ከስፋሕፍሑን ዝሰርሑ ደመኛታት ከእ በቲ ካልእ ሸነኽ ብምዃን ፡ እቲ ጎንጽታት ንብዙሕ ዓመታት ቀጺሉ ። ነቲ ህይወት ሕብረተሰብና እውን ዓብሊልዎ ጸኒሑ ። ኩሉ ዓቅምታት ኣንጻር ወረርቲ ሓይልታት ዘቅነዐ ክኸውን ግድን ኮይኑ ። ኵናት ንዓሰርተታት ዓመታት ስለዝቐጸለ ሕበረተ ሰብና ከማዕብሉን ሃገርና ክሃንጹን ዝኽእሉ ኣሻሓት ጀጋኑ ኤርትራውያን ፡ ንሃገራዊ ናጽነትን ሓርነትን ክብሉ ዘድሊ መስዋእቲ ብምኽፋል ንሕብረተ ሰቦምን ንሃገሮምን ዘለዎም ፍሉይ ፍቅርን ሓልዮትን ገለጹ ።
ኣብ ኤርትራ ዝተኻየደ ቃልስን ዝተኸፍለ ዋጋን መዚና ፡ ሃገራዊ ናጽነት ኤርትራ ብቐሊሉ ኣይተረኸበን ። ድሕሪ ሃገራዊ ናጽነትውን እንተኾነ ፡ ህዝብና ነዘጋጥሙ ተጻብኦታት ንምምካትን ሉኡላውነት ሃገር ንምሕላውን ተገዲዱ ካብ መስዋእቲ ምኽፋልን ንተጻብኦታት ካብ ምምካትን ዓዲ ኣይዋዓለን ። ኮይኑ ግን ከም ውጺኢት ፈረ ቃልሱ ፡ ኤርትራ ብምልእታ ናጻን ንብረት ናይ ኩሉ ኤርትራውን ኮይና ኣላ ። ብንቕሓትን ብብቕዓትን ምሉእ ሂወቶም ንኤርትራ ከገልግሉ ዝኽእሉን ድልውነት ዘለዎምን ፡ ብመትከል ቑጠባዊ ነብሰ-ካኣልነትን ፖሎቲካዊ ናጽነትን ዝልለዩ ዜጋታት እውን ኣጥርያ እያ ።
ኣብዚ ጊዜ እዚ ኣብ ኤርትራ ናይ ፍሉይ ኣካል ተባሂሉ ዝውነን ፍሉይ መሬት የለን ። ኤርትራ ፡ ኤርትራ ክትከውን ዝገብራ መስዋእትን ፡ ንክንህሉ ዝገበረና ቃልስን ፡ ናይ ኩሉ ኤርትራዊ ተሳትፎን ድሌትን ዝነበሮን ዘለዎን ቃልሲ እዩ ነይሩ ፡ ሕጂውን ዘሎን ። ኤርትራዊ ዘይተቃለሰሉ፡ መስዋእቲ ዘይከፈለሉን ዘይተቀብረሉን መሬት ኤርትራ የለን ። እዚ ከኣ ነቶም ብሃገራዊ መንፈስን ሓልዮትን መስረት ገይሮም ብሃገራዊ ጉዳያት ሕቶታት ከልዕሉ ንዝደልዩ ኣፍደገ ክኸፍት ኮሎ ፡ ነቶም ብተንኮላት ጸላእቲ "ብብሄር ፡ ብናይ መታሕት እባ ብናይ ትግራይ ትግርኚ" ኮነ ፡ ብኻልእ ጸበብቲ ሃገራዊ መልክዕ ዘይብሎም ፡ ብጸላእቲ ዝሳወሩን ዝቃመሙን ሕቶታት ፡ ዓጽይዎምን ህይወት ከምዘይህልዎም ገይርዎምን እዩ ። ታሪኽ ቃልሲ ህዝቢ ኤርትራን ሰማእታትቱን ፡ ብጀካ ኣብ ቃልሲ እጃሙ ዘይገበረን ቆሎ ጅብኡ ጥራይ ዝጥምትን ኣካል እንተዘይኮይኑ ፡ ክፍንቅሎ ዝደሊ ፡ ኣካል ህዝቢ ዝኾነ ንጹህ ዜጋ የለን ። በዚ መሰረት ጸቢብ ኣረኣእያ ተጣሒሱን ዝምድናን ርኽክብን ህዝቢ ኤርትራ ማዕቢሉ እዩ ። ብቃልስን ብመስዋእትን ኩሉ መሬት ኤርትራ ፡ ዜጋታት ብናጻ ድሌቶም ክነብረሉ ዝኽእሉ ፡ ድዩስን ናይ ሓባር ዋነነትን ኮይኑ ኣሎ ። ስለዚ መስዋእቲ ሓርበኛታት ኤርትራውያን ሰፉሕ ሃገራዊ ኣተሓሳስባ ፡ ሃገራዊ ንብረትን ዋንነትን ፡ ናይ ኩሎም ኤርትራውያን ማዕረ ናጽነትን ዝፈጠረ ስለዝኾነ ፡ ኣብ መዓልቲ ሰማእታት ኤርትራ ዘለዎ ረዚን ቦታ ከይጠቀስናዮ ክንሓልፎ ኣይግባእን ።
ቃልስን መስዋእትን ሓርበኛታት ኤርትራ ፡ ነቶም ጸላእትና ቀዳዳት ክረኽቡ ዝገብርዎ ዝነበሩ ፈተነታት ዘፍሸለ ፡ ታሪኽ ሓድነትን ጽንዓትን ባህሊ ዝሓዘ እውን እዩ ። ሓድነት ህዝቢ ኤርትራ ኣብ ጉዕዞ ቃልሲ መመሊሱ እናሓየለ ዝመጸ ኮይኑ ፡ ንብዙሓት ተንኮላት ጸላእቲ ዘፍሸለን ፡ ብቡዙሕ ፈተነታት ዝሓለፈን ፡ ዓብዪ ሃገራዊ ሓይልን መሳርሕን ኮይኑ ኣገልጊሉ እዩ ። ሓድሽ ወለዶ ክማሃሮን መርምር ከካይደሉን ዝኽእል መወዳደርቲ ዘይብሉ ፡ ብሓባር ናይ ምስራሕን መስዋእቲ ናይ ምኽፋልን ጠባያት ዝሓዘ ፡ ኤርትራዊ ታሪኽን ባህልን ተጠርዩን ኣዝዩ ማዕቢሉን እዩ ። ብናይ ሓባር ቃልስን መስዋእትን ዝውነን ታሪኽን ክብሪ ሃገርን ስለዘሎና ብጉቡእ ክንጥቀመሉ ተኺኢልና ፡ ናይ ዘለኣለም ውሕስነት ክህብ ዝኽእል ህዝባዊ ተሳትፎ ዘለዎ ታሪኽ ሒዝና ኣሎና ። ብዙሓት ዋናታት ዝከላኸልሉን ዝሕልውዎን ክህልዉ እውን ግድን እዩ ።
ኣብ መደምደምታ ፡ ኩሉ ዝተኸፍለ መስዋእቲ ፡ ንሃገራዊ ናጽነትን ሓርነትን ፡ ኤርትራ ምዕብልቲ ክትኮነልናን ዜጋታታ ከኣ ብሰላምን ራህዋን ዝነብሩላ ሃገር ንምህናጽን ስለዝኾነ ፡ ነዚ ዕላማ እዚ ንምዕዋት ናይ ኩሉ ኤርትራዊ ሓላፍነትን ። ዝተገድፈ ሕድሪ ሰማእታትን ብምዃኑ ፡ ኩሉ ሃገራዊ ክሰርሓሉን ክዕጠቀሉን ይግባእ ።
ዘለኣለማዊ ዝኽርን ክብርን ንሰማእታት ኤርትራ
ዓወት ንሓፋሽ


text:
ሓደጋ መኪና ሜክሲኮ: ኣብ ግዝኣት ኲንታ ራኖ ኣጋይሽ ቐቲሉ
ኣጋይሽ (በጻሕቲ ዓዲ) ሒዛ ትጉዓዝ ዝነበረት መኪና ኣብ ደቡብ ምብራቓዊ ሜክሲኮ ብዘጋጠማ ሓደጋ 12 ሰባት ሞይቶም።
ኣብ ሞንጎ ማሃሁልን ካፌታል ኣብ ዝተብሃላ ከባቢታት ገጠር ግዝኣት ኲንታ ራኖ ዘጋጠመ ሓደጋ መኪና 18 ሰባት ቖሲሎም ኣለዉ።
እታ መኪና፡ ማያን ሩን ናብ ዝተብሃለ ጥንታዊ ቦታ 31 ሰባት ሒዛ ትጉዓዝ ነይራ።
እቶም በጻሕቲ ዓዲ ዜግነት ኣመሪካ፣ ጥልያን፣ ስዊድንን ብራዚልን ከምዝነበሮም መግለጺ ኩባንያ መኪና ኮስታ ማያ ይገልጽ።
ዘዋሪ መኪናን መራሒ መንገድን'ዉን ኣብቲ ጉዕዞ ነይሮም።
እቶም ዝቑሰሉ ናብ ኣርባዕተ ሆስፒታላት እንትዉሰዱ፡ ካልኦት ሓሙሽተ ተሓኪሞም ወጺኦም'ዮም።
ምምሕዳር ግዝኣት ኲንታ ራኖ ፡ በቲ ሓደጋ መኪና ሓደ ህጻን ዝርከቦም 12 ሰባት ከምዝሞቱ ገሊጹ ኣሎ።
ኣብ ሜክሲኮ ኣብ ጸልማት ብምኽንያት ኣብ ጸልማት ዝግበር ጉዕዞ ሓደጋ መኪና ልሙድ'ኳ እንተኾነ፡ ኣብ ቐትሪ ዘጋጥም ሓደጋ ግና ብዙሕ ኣይነበረን።
መንቀሊ እቲ ሓደጋ ክሳብ ሕዚ ኣይተጻረየን።


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
-
“ንዓይ ምሰሉ” (1)
-
ርእስነትን ምጕልባብ ርእስን (2-16)
-
ምብዓል ድራር ጐይታ (17-34)
11 ከምቲ ኣነ ንክርስቶስ ዝመስሎ ዘለኹ፡ ንስኻትኩም ንዓይ ምሰሉ።+
2 ብዅሉ ስለ ዝዘከርኩምንን ከምቲ ዘመሓላለፍኩልኩም ጌርኩም ነቲ ስርዓታት ኣጽኒዕኩም ስለ ዝሓዝኩምዎን፡ እንእደኩም ኣለኹ።
3 ግናኸ፡ ርእሲ ሰብኣይ ዘበለ ክርስቶስ፡+ ርእሲ ሰበይቲ ኸኣ ሰብኣይ፡+ ርእሲ ክርስቶስ እውን ኣምላኽ ከም ዝዀነ፡+ ክትፈልጡ እደሊ ኣለኹ።
4 ኣብ ርእሱ መጐልበቢ ገይሩ ዚጽሊ ወይ ዚንበ ሰብኣይ ዘበለ ዅሉ፡ ርእሱ የሕስር እዩ፣
5 ርእሳ ኸይተጐልበበት እትጽሊ ወይ እትንበ+ ሰበይቲ ዘበለት ኵላ ግና፡ ከም ልጽይቲ እያ እሞ፡ ርእሳ ተሕስር እያ።
6 ከመይሲ፡ ሰበይቲ ዘይትጕልበብ እንተ ዀይና፡ ጸጕራ ትቈረጽ፣ ግናኸ፡ ሰበይቲ ጸጕራ ኽትቍረጽ ወይ ክትላጸ ዜሕስራ ኻብ ኰነ፡ ትጐልበብ።
7 ሰብኣይ ምስልን ክብርን ኣምላኽ ስለ ዝዀነ፡+ ርእሱ ኺጕልበብ ኣይግብኦን እዩ፣ ሰበይቲ ግና ክብሪ ሰብኣይ እያ።
8 ምኽንያቱ፡ ሰበይቲ ኻብ ሰብኣይ እያ እምበር፡ ሰብኣይሲ ኻብ ሰበይቲ ኣይኰነን።+
9 ከምኡ ድማ፡ ሰበይቲ እያ ምእንቲ ሰብኣይ እተፈጥረት እምበር፡ ሰብኣይሲ ምእንቲ ሰበይቲ ኣይተፈጥረን።+
10 ስለዚ ኸኣ እዩ ሰበይቲ ስለ መላእኽቲ ኣብ ርእሳ ምልክት ስልጣን ኪህልዋ ዚግባእ።+
11 ብጐይታ ግና ሰበይቲ ብዘይ ሰብኣይ ኣይትኸውንን እያ፣ ሰብኣይ ከኣ ብዘይ ሰበይቲ ኣይከውንን እዩ።
12 ከመይሲ፡ ከምቲ ሰበይቲ ኻብ ሰብኣይ ዝዀነት፡+ ከምኡ ድማ ሰብኣይ ብሰበይቲ እዩ፣ ኵሉ ግና ካብ ኣምላኽ እዩ።+
13 እስከ ባዕላትኩም ፍረዱ፦ ሰበይቲ ርእሳ ኸይተጐልበበት ናብ ኣምላኽ ክትጽሊዶ ይግባእ እዩ፧
14 ሰብኣይ ጸጕሩ እንተ ኣንዊሑ፡ ከም ዜሕስሮስ እቲ ባህርይ ባዕሉዶ ኣይምህረኩምን እዩ፧
15 ሰበይቲ ጸጕራ እንተ ኣንዊሓ ግና፡ ጸጕሪ ኽንዲ መጐልበቢ ስለ እተዋህባ፡ ንዓኣ ኽብራ ደይኰነን፧
16 ምእንቲ ኻልእ ልምዲ ኺከራኸር ዚደሊ ሰብ እንተ ኣልዩ ግና፡ ንሕናስ ካልእ የብልናን፣ ጉባኤታት ኣምላኽ እውን ካልእ የብለንን።
17 ግናኸ፡ እዚ ኽእዝዝ ከለኹ፡ ምእካብኩም ንዚገድድ እምበር፡ ንዚሓይሽ ስለ ዘይኰነ፡ ኣይንእደኩምን እየ።
18 ከመይሲ፡ ቅድሚ ዅሉ፡ ኣብ ጉባኤ ኽትእከቡ ኸለኹም፡ ኣብ መንጎኹም ፍልልይ ከም ዘሎ እሰምዕ ኣለኹ፣ ነዚ እውን ብእተወሰነ እኣምኖ እየ።
19 ምኽንያቱ፡ እቶም ብቕዓቶም ዘመስከሩ ኣብ መንጎኹም ምእንቲ ኺግለጹ፡ ኣብ መንጎኹም ኑፋቐ እውን ኪኸውን ኣለዎ።+
20 ብሓደ ምእካብኩም፡ ድራር ጐይታ ንምብላዕ ኣይኰነን።+
21 ኣብ እትበልዑሉ እዋንሲ ነፍሲ ወከፍ ኣቐዲሙ ድራሩ ስለ ዚበልዕ፡ ሓዲኡ ይጠሚ፡ ሓዲኡ ይሰክር ኣሎ።
22 እትበልዑሉን እትሰትዩሉን ኣባይቲዶ የብልኩምን እዩ፧ ወይስ ንጉባኤ ኣምላኽ ትንዕቁ፡ ነቶም ዘይብሎም እውን ተሕፍርዎም ዲኹም ዘለኹም፧ እንታይ እሞ ኽብለኩም፧ ክንእደኩምዶ፧ በዝስ ኣይንእደኩምን እየ።
23 እቲ ናባኻትኩም ዘመሓላለፍክዎስ፡ ካብ ጐይታ ተቐቢለ እየ፦ ጐይታና የሱስ በታ ኣሕሊፍካ ዚውሃበላ ለይቲ፡+ እንጌራ ኣልዒሉ፡
24 ኣመስጊኑ፡ ቈሪሱ፡ “እዚ ምእንታኹም ዚውሃብ ስጋይ ማለት እዩ።+ እዚ ንመዘከርታይ ኪኸውን ብቐጻሊ ግበርዎ” ኢሉ እዩ።+
25 ብዛዕባ እታ ጽዋእ+ እውን ድሕሪ ድራር፡ “እዛ ጽዋእ እዚኣ፡ ብደመይ ዚግበር+ ሓድሽ ኪዳን ማለት እያ።+ ብእትሰትይዋ መጠን፡ እዚ ንመዘከርታይ ኪኸውን ብቐጻሊ ግበርዎ” ብምባል ከምኡ ገይሩ እዩ።+
26 ማለት፡ እዛ እንጌራ እዚኣ ብእትበልዕዋ መጠን፡ እዛ ጽዋእ እዚኣ እውን ብእትሰትይዋ መጠን፡ ክሳዕ ጐይታ ዚመጽእ፡ ሞቱ ትነግሩ ኢኹም።
27 ስለዚ፡ ከይተገብኦ ነታ እንጌራ ዚበልዕ ወይስ ነታ ጽዋእ ጐይታ ዚሰቲ፡ ኣብ ስጋን ደምን ጐይታ እዩ ዚዕግብ።
28 ቅድም፡ ሰብ ርእሱ ይመርምር፣+ ድሕሪኡ፡ ካብታ እንጌራ ይብላዕ፡ ካብታ ጽዋእ እውን ይስተ።
29 እቲ ነቲ ስጋ ኸየለለየ ዚበልዕን ዚሰትን፡ ኣብ ርእሱ እዩ ፍርዲ ዚበልዕን ዚሰትን።
30 ስለዚ ኸኣ እዮም ኣብ መንጎኹም ብዙሓት ድኹማትን ሕሙማትን ዘለዉ፣ ሓያሎ እውን ሞይቶም ኣለዉ።+
31 ግናኸ፡ መን ምዃንና እንተ ነስተውዕልሲ፡ ኣይምተፈርደናን ነይሩ።
32 ክንፍረድ ከለና ግና፡ ምስ ዓለም ምእንቲ ኸይንዅነን፡+ ብየሆዋ ንግሰጽ ኢና።+
33 ስለዚ፡ ኣሕዋተየ፡ ነቲ ድራር ክትበልዑ ኽትእከቡ ኸለኹም፡ ንሓድሕድኩም ተጸባበዩ።
34 ምእካብኩም ንፍርዲ ምእንቲ ኸይከውንሲ፡ ዝጠመየ እንተሎ፡ ኣብ ቤቱ ይብላዕ።+ እቲ ዝተረፈ ግና ምስ መጻእኩ፡ ስርዓት ከትሕዞ እየ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
1 ቈረንቶስ 11
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ኣብ ዝሓለፈ ዓመት ኣብ ዓለም በዝሒ ብሓይሊ ዝተመዛበሉ ሰባት ክብረወሰን ከምዝተሰበረ ሓደ ሓድሽ ፀብፃብ ኣፍሊጡ።
ምስ ዓለምለኸ ማዕልቲ ስደተኛታት ተገጣጢሙ ዝወፀ ፀብፃብ ዓለምለኸ ኣንፈት UNHCR ኣብ 2015 ኣ/ፈ በዝሒ ስድተኛታት ክውስኽ ዝገበረ ግጭትን ማእሰርትን እዩ ይብል።
ኣብ ዝሓለፈ ዓመት 65.3 ሚሊዮን ሰባት ብሓይሊ ካብ መንበሪኦም ተመዛቢሎም ኣለው።ምስቲ ቅድሚኡ ዝነበረ ዓመት እንትነፃፀር ብኣስታት ሓሙሽተ ሚሊዮን ወሲኹ’ሎ።
ኮሚሽነር ላዕለዋይ ኮሚሽን ስድተኛታት ሕቡራት መንግስታት ፊሊፖ ግራንዲ ሰባት ብዂናትን ማእሰርትን እዮም ዝስደዱ ዘለው ኢሎም።
ብኻልእወገን፤ ዓለምለኸ ማሕበረሰብ ኣብ ሶርያ ትኹረት ብምግባሩ ኣብ ከም ኢትዮጵያ ዝኣመሰላን ሃገራት ዝርከቡ ስደተኛታት ጎረባብቲ ሃገራት ቆላሕታ ብምንካዩ ጉዳይ ስደተኛታት ጸቕጢ ፈጢሩ ምህላው ኣብ ኢትዮጵያ ወሃቢ ቃል ኮሚሽን ስደተኛታት ኣቶ እሱት ገብረእግዚኣብሄር ገሊጾም።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
9 እቲ ሓምሻይ መልኣኽ እውን መለኸቱ ነፍሐ። ካብ ሰማይ ናብ ምድሪ ዝወደቐ ኰዀብ ከኣ ረኣኹ፣ መፍትሕ ጕድጓድ መዓሙቝ እውን ተዋህቦ።
2 ነቲ ጕድጓድ መዓሙቝ ድማ ከፈቶ፣ ካብቲ ጕድጓድ ከኣ ከም ትኪ ዓብዪ እቶን ዚመስል ትኪ ዓረገ፣ ብትኪ እቲ ጕድጓድ ድማ ጸሓይን ኣየርን ጸልመተ።
3 ካብቲ ትኪ ኸኣ ኣንበጣ ናብ ምድሪ ወጹ፣ ከም ስልጣን ዕንቅርቢታት ምድሪ ዝበለ ስልጣን ድማ ተዋህቦም።
4 ነቶም ኣብ ግምባሮም ማሕተም ኣምላኽ ዘይብሎም ሰባት ጥራይ ደኣ እምበር፡ ኣትክልቲ ምድሪ ዀነ፡ ለምለም ዘበለ ዀነ፡ ወይስ ኣእዋም ዘበለ ኸይጐድኡ ተነግሮም።
5 ንሓሙሽተ ወርሒ ኼሳቕይዎም እምበር፡ ከይቐትልዎም ከኣ ተፈቕደሎም፣ ስቓዮም ድማ ከምቲ ዕንቅርቢት ንሰብ ክትነክስ ከላ ዘሎ ስቓይ እዩ።
6 በተን መዓልትታት እቲአን ከኣ፡ ሰባት ንሞት ኪደልይዎ እሞ ኣይኪረኽብዎን እዮም፣ ሙማት እውን ኪምነዩ እዮም፡ ሞት ግና ካባታቶም ኪሃድም እዩ።
7 ትርኢት እቶም ኣንበጣ ድማ ንውግእ እተዳለዉ ኣፍራስ ይመስሉ፣ ኣብ ረርእሶም እውን ኣኽሊላት ወርቂ ዚመስል ነበሮም፣ ገጾም ከኣ ከም ገጽ ሰብ ነበረ፣
8 ከም ጸጕሪ ኣንስቲ ዝበለ ጸጕሪ ድማ ነበሮም። ኣስናኖም ከኣ ከም ኣስናን ኣናብስ ነበረ፣
9 ድርዒ ሓጺን ዚመስል ድርዒ ድማ ነበሮም። ደሃይ ኣኽናፎም እውን ከም ደሃይ ናብ ውግእ ብዚጋልቡ ብዙሓት ኣፍራስ ዚሰሓብ ሰረገላታት ነበረ።
10 ከም ጭራ ዕንቅርቢት ዚመስል ጭራን መንደፍን ድማ ነበሮም፣ ንሰባት ሓሙሽተ ወርሒ ኺጐድእዎም ከኣ ኣብ ጭራኦም ስልጣን ነበሮም።
11 ኣብ ልዕሊኦም ንጉስ ነበሮም፣ ንሱ ድማ መልኣኽ መዓሙቝ እዩ። ስሙ ብእብራይስጢ ኣባዶን እዩ፣ ብግሪኽኛ ኸኣ ኣጶልዮን እዩ።
12 እቲ ቐዳማይ ወዮ ሓሊፉ። እንሆ፡ ገና ኽልተ ወዮ ይመጽእ ኣሎ።
13 እቲ ሻድሻይ መልኣኽ እውን መለኸቱ ነፍሐ። ካብ ኣቕርንቲ እቲ ኣብ ቅድሚ ኣምላኽ ዘሎ መሰውኢ ወርቂ ኸኣ ድምጺ ሰማዕኩ፣
14 ነቲ መለኸት ዘለዎ ሻድሻይ መልኣኽ ድማ፡ “ነቶም ኣብቲ ዓብዪ ርባ ኤፍራጥስ ተኣሲሮም ዘለዉ ኣርባዕተ መላእኽቲ ፍትሓዮም” በሎ።
15 እቶም ነታ ሰዓትን መዓልትን ወርሕን ዓመትን እተዳለዉ ኣርባዕተ መላእኽቲ ኸኣ፡ ንሲሶ ሰባት ኪቐትሉ ተፈትሑ።
16 ቍጽሪ እቶም ሰራዊት ፈረሰኛታት ድማ ክልተ እልፊ ግዜ እልፊ እዩ፣ ቍጽሮም ሰማዕኩ።
17 ብራእይ እውን ነቶም ኣፍራስን ነቶም እተወጥሕዎምን ረኣኽዎም፦ ከም ሓዊ ቐይሕን ከም ህያክንቶስ ሰማያውን ከም ዲን ብጫን ዝበለ ድርዒ ነበሮም፣ ኣራእስ እቶም ኣፍራስ ከም ኣራእስ ኣናብስ ይመስል፡ ካብ ኣፎም እውን ሓውን ትክን ዲንን ይወጽእ ነበረ።
18 በቲ ኻብ ኣፎም ዝወጸ ሓውን ትክን ዲንን፡ በዚ ሰለስተ መዓት እዚ ሲሶ ሰባት ተቐትሉ።
19 ከመይሲ፡ ስልጣን እቶም ኣፍራስ ኣብ ኣፎምን ኣብ ጭራኦምን እዩ፣ ጭራኦም ኣትማን እዩ ዚመስል፡ ኣራእስ እውን ኣለዎ፣ ብእኡ ገይሮም ድማ ይጐድኡ።
20 እቶም በዚ መዓታት እዚ ኸይተቐትሉ ዝተረፉ ሰባት ግና፡ ካብ ግብሪ ኣእዳዎም ኣይተነስሑን፣ ንኣጋንንትን ነቶም ኪርእዩን ኪሰምዑን ኪኸዱን ዘይክእሉ ጣኦታት ወርቅን ብሩርን ነሓስን እምንን ዕንጨይትን ምምላኽ ኣየቋረጹን።
21 ካብቲ ዚገብርዎ ቕትለት ኰነ፡ ካብ ጥንቈላ ዀነ፡ ካብ ምንዝርና ዀነ፡ ወይስ ካብ ስርቂ እውን ኣይተነስሑን።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ራእይ 9
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ቅ.ኣ.ር.ሊ.ጳ ፍራንቸስኮስ ትማሊ ሮቡዕ ዕለት 27 ጥሪ 2017 ዓምፈ ኣብ ዘቅረብዎ ሓፈሻዊ ትምህርተ ክርስቶስ ነቶም ካብ ከባቢ ሮማን ኩሉ ኲርነዓት ዓለምን ትምህርቶም ንምስማዕን ሓዋርያዊ ቡራኬኦም ንምክፋልን ኣብ ኣደራሽ ብፁዕ ጳውሎስ ሻድሻይ ተኣኪቦም ዝጽበይዎም ዝነበሩ ተዘዋዊሮም ሰላም ድሕሪ ቢሎምን ባሪኾምን መኽፈቲ ጸሎት ምስ ገበሩ ካብ ወንጌል ሉቃስ ‘ኣብቲ ወገንቲ ብለይቲ ማሎም ምእንቲ ኪሕልዉ ኣብ በረኻ ዝሐደሩ ጓሶት ነበሩ። መልኣኽ እግዚኣብሄር ከኣ ናብኦም ቀረበ፡ ክብሪ እግዚኣብሄር እውን ኣብ ዙርያኦም ኣንጸባረቀ፡ ኣዝዮም ከኣ ፈርሁ። እቲ መልኣኽ ድማ፡ ኣይትፍርሁ እንሆ ንዅሉ ህዝቢ ዚኸውን ዓቢይ ታሕጓስ ኤበስረኩም አሎኹ ፡ ከመይዚ ሎሚ ኣብ ከተማ ዳዊት ሓደ መድሓኒ -ማለት እቲ ክርስቶስ ጐይታ- ተወሊድልኩም ኣሎ፡ ምልክት ከኣ እዚ ይኹንኩም፡ በጭርቅቲ ዝተጠቕለለ ሕጻን ኣብ መብልዕ ማል ደቂሱ ኽተረኽቡ ኢኹም’፡ በሎም።’ (2.8-13) ዝብል ብቀንዲ ቋንቋታት ኤውሮጳን ቋንቋ ዓረብን ምስ ተነበ ‘ኢየሱስ ንዓና እግዚኣብሔር ዝዓደለና ዝዓበየ ጸጋ እዩ፣ ነዚ እንተተቀቢልና ንሕናውን ብግደና ንካልኦት ቅድሚ ዝኣገረ ነቶም ዝኾነ ዓይነት ኣተኩሮን ምሕብሓብን ዝተነፍጐም ናኣሽቱን ዝተገለሉን ውህበት እግዚኣብሔር ክነከውን ንኽእል፣’ እንክብሉ ሓቀኛ ትርጉም ልደት ገሊጾም፣
ብላቲናዊ ሥርዓተ ኣምልኾ ኣብዚ ቅንያት’ዚ ብዓቢ ዓጀም ዝዝከር ዘሎን ነዊሕ ምቅርራባትን ናይ ህያባት ምልውዋጥን ዝግበረሉ በዓል ብምዃኑ ክንዲ ብመንፈስ እምነት ዝኸበር ቊሩብ ናብ ዓለማውነት ገጹ ስለዝዘነበለ ቅዱስነቶም ‘በጃኹም ንበዓለ ልደት ዘይባህርዩ ኣይተልብስዎ` ብማለት ምናዳ ኣብ ሃገራት ኤውሮጳ ዳርጋ ኢክርስትያናዊ ኣገባብ ኣበዓዕላ ከምዘሎ ከምዚ ክብሉ ገሊጾም፣
‘ብስም ሓደ ዘይክርስትያናዊ ዝኾኑ ግጉይ ኣመላኽታ ብዙሕ ግዜ ካብቲ ሓቀኛ መስመር ናይ ምውጻእ ድሌት ኣብ ውሽጡ ሓቢኡ ንልደት ክርስቶስ ዝምልከት ዘበለ ኩሉ እናጐሰዮ ይረኤ ኣሎ፣ ኮይኑ እቲ እንኮ ፍጻሜ ልደት ክውን ዝገበሮ ህላዌ ክርስቶስ እዩ፣ ብዘይ ኢየሱስ በዓለ ልደት ዝበሃል የሎን፣ ካልእ በዓል ከምዘሎ ንዕዘብ ኣሎና ኮይኑ ልደት ክንብሎ ኣይንኽእልን፣ ሕመረት ናይዚ በዓል ክርስቶስ እንተዘይኮይኑ ዝተገብረ ይገበር ዝበርሄ መብራህቲ ይብራህ ዝኾነ ሙዚቃን መዝሙርን ይዘመር ኣብ ዝተፈላለየ ከባቢታት ዝግበር ባህላዊ ምርኢት ልደት ክሳብ እቲ ምስ ልደት ክርስቶስ ኣተሓሒዞም ኣበው ዘተኣታተውዎ ዝተፈላለየ ባህላዊ ኣመጋግባባ እቲ ኩሉ ናይ ሓጐስን በዓልን መንፈስ ንምልባስ ዝግበር ምሽብሻብ ክርስቶስ ኣብ ማእከሉ እንተዘይ ኣልዩ ኩሉ ከንቱ እዩ፣ ንኣኡ እንተኣሊና እቲ ሓቀኛ መብራህቲ ይጠፍእ ኩሉ ተወዲኡ ከኣ መንፈስን ትሕዝቶን ዘይብሉ ብልጭልጭ ኮይኑ ይተርፍ፣ ብርሃን ክርስቶስ ሓቀኛ ብርሃን ስለዝኾነ ነቲ ተግባራትና የቃልዖ ንሕልናና ኸኣ በቲ ተሓቢኡ ዝሓስቦ ንክጋለጽ ዕድል ይህቦ እሞ እታ ሕልና እንተልያ ወቀሳ ሕልና የኸትል፣’ እንክብሉ መንፈስ ልደት ክንለብስ ቅድሚ ኩሉ ክንደይ ዝዓቢ ጸጋ ምዃኑ ክንፈልጥ እሞ ለውጢ ሕይወት ብምግባር ንካልኦት ብቃልን ብተግባርን ምስክርነት ክንህብ ተላቢዮም፣ ነቲ ሓቀኛ ብርሃን ከመይ ገርካ ከምዝድለን ከምዝርከብን ከኣ ነቲ ኣብ መባእታ ክንበብ ዝሰማዕናዮ ቃል ወንጌል እቶም ጓሶት በቲ መልኣኽ ዝሃቦም ሓበሬታ ከመይ ገሮም ከዝተዓወቱ ምስትንታን ከምዝከኣል ከምዚ ክብሉ ኣብሪሆም፣
‘ቤተክርስትያን ልደት ክርስቶስ ክትእውጅ እንከላ ከምቲ ናይ ጓሶት ኣብ ወንጌል ዝሰማዕናዮ ነቲ ሓቀኛ ብርሃን ዓለም ናይቲ ምእንታና ሰብ ዝኾነ ናይ ኢየሱስ ብርሃን ንክንደልዮን ንክንረኽቦን ብቚዕ መምርሒ ንረክብ! እዚ ከኣ ብሓቂ ብዘደንቅ ኣገባብ ይግለጸልና! ካብ ሓንቲ ብዙሕ ተፈላጥነት ዘይብላ ድኻ ድንግል ይውለድ፣ ኣብዚ ናይዚ ዓለም ብርሃን ከኣ በይና ኣብ መብልዕ ማል ብሰብኣያ ጥራይ እናተሓገዘት ትወልዶ፣ እቲ ዘገርም ዓለም ብዓለማ ብዛዕብዚ ምንም ኣይትሰምዕን ኮይኑ ግን እቶም ነዚ ኣጸቢቆም ዝፈልጡ ናይ ሰማያት መላእኽቲ ይሕጐሱ! ይዝምሩ! ከምዚ ኢሉ እምበኣርከስ ወልደ እግዚኣብሔር ከም ዓቢ ህያብ ነቲ ኣብ ድቅድቅ ጸልማትን ዓሚቊ ድቃስን ንዝርከብ ንዘመደ ኣዳም ኩሉ ይውፈ ኣሎ፣ እቲ ዘገርም ከኣ ሎሚውን እንተኾነ ዓለምና ኣብ ክንዲ ብርሃን ጸልማት መሪጻ ከመይ እቲ ጉዳም ዝኾነ ስራሖምን ሓሳቦምን ኣብ ቃልዕ ወጺኡ ከይርኤን ከይፍለጥን እሞ ብሕፍረት ተዋሒጦም ወቀሳ ሕልና ከይገብረሎም፣ ስለዚ ነቲ ግጉይ ልማዳቶም ፋሕ ከየብለሎም ኣብ ጸልማት ክተርፉ ይመርጹ፣’ እንክብሉ ኩነታትን ይትንትኑ እሞ ኩልና ናብ ሕልናና ተመሊስና ነዚ ዓቢ ህያብ እግዚኣብሔር ዝኾነ ኢየሱስ ምቅባል ማለት እንታይ ማለት ኮን ይኸውን ዝብል ሓያል ሕቶ የቅርቡ፣
እምበኣርከስ ኣብዚ ነጥቢ’ዚ ነዚ ዓቢ ህያብ እግዚብሔር ዝኾነ ኢየሱስ ምቅባል ማለት እንታይ ማለት ኮን ይኸውን ኢልና ንርእስና ክንሓትት ንኽእል! ከምቲ ንሱ ብሕይወቱ ዝመሃረና ንሕና እውን ብግደና ዕለት ዕለት ነቶም ኣብ ጎደናታት ንረኽቦም ብነጻ ዝውፈ ህያብ ክንከውን እዩ ትርጉሙ፣ ስለዝኾነ ከኣ ኣብ በዓለ ልደት ገጸበረኸት ንወሃሃብ፣ እቲ ሓቀኛ ገጸበረኸት ግን ክርስቶስ እዩ ንሕናውን ከምቲ ናቱ ንካልኦት ገጸበረኸት ክንከውን ኣሎና፣ ከመይ እቲ እንወሃሃቦ ገጸበረኸት ክንዲ ርእስና ገርና እነቅርቦ ምልክት እዩ ከምቲ ንሱ በቦኡ ተላኢኹ ንዓና ገጸበረኸት ዝኾነ ንሕናውን ንካልኦት ገጸበረኸት ኢና፣
ቅዱስ ጳውሎስ ነዚ ጉዳይ እዚ ዝኸውን ዓቢ ፍታሕ የቅርበልና፣ ናብ ቲቶስ ኣብ ዝጸሓፋ መልእኽቱ ‘እታ ንኩሉ ሰብ ድሕነት እተምጽእ ጸጋ እግዚኣብሔር ተገሊጻልና ኣላ፣ ንሳ ናይ’ቲ ብርቱዕ ኣምላኽናን መድሓኒንናን ኢየሱስ ክርስቶስ ክብርን ብሉጽ ተስፋን ዝግለጸሉ እናተጸበና ኣብዚ ዓለም እዚ ንዓመጽን ንናይ’ዚ ዓለም ትምኒትን ነጺግና ብጥንቃቐን ብርትዕን ብጽድቅን ክንነብር ተስተምህረና ኣላ(2,11-12) እንክብል ቅድም ቀዳድም ጸጋ እግዚብሔር በቲ ገጽታ እግዚብሔር ኣብ ዝኾነ ን ከም ማንም ሕጻን ናይ’ዚ ዓለምዚ ግን ናይዚ ዓለም ዘይኮነስ ካብ እግዚብሔር ካብ ሰማይ ዝመጸ እኖና ድንግል ማርያም ዝወለደቶን ብኢየሱስ ተገልጸና ይብል፣ በዚኸስ እግዚብሔር ብናይ ወዱ ምሥጢረ ሥጋዌ ገቢሩ ኣብ ንርእሰይ ይጥዓመኒ ዘይኮነስ ኣብ ፍቅሪ ዝተመስረተ መንገዲ ንሓዲስ ሕይወት ከፊቱልና፣ ልደት ኢየሱስከስ ናይቲ ኣብ ሰማይ ዘሎ ኣቦና ዝዓበየ ናይ ፍቅሪ ምልክት እዩ፣’ ብማለት ኢየሱስ ንዓና ገጸበረኸት ንሕና ከኣ ንኻልኦት ገጸበረኸት ምዃና ምስ ገለጹ በተሓሳስባ ዓለምና ዳርጋ ስግንጢራዊ ክትብሎ ዝከኣል እግዚብሔር ኩሉ ግዜ ነቶም በዚ ዓለምዚ ዝተናዕቁን ዝተገለሉን ትሑታትን ገርሀይናታትን ድኻታትን ከምዝግለጽ ከኣ ከምዚ ክብሉ ኣብሪሆም፣
ኣብ መወዳእታ ሓደ ኣገዳሲ መዳይ ንዕዘብ! እዚ ከኣ ታሪኽ ናይቲ ብሓያላን ናይዚ ዓለም ዝሕቈን ታርኽ ወዲሰብ ብታሪኽ ድሕነት እግዚብሔር ምብጻሕ ክግበረሉ ከሎ ከመይ ከም ዝኾነ ክረአ ይከኣል፣ ነዚ ዓቢ ህያብ ብክርስቶስ ዝመጸ ድሕነት ብቀዳምነት ዝቅበሉ ከምቶም ጓሶት ቤተልሔም ኣብ ወሰን ዘለው እዮም፣ ኢየሱስ ምስቶም ናኣሽቱን ዝተገለሉን ዕርክነት ይፈጥር እሞ በብግዜኡ ንዝበለጸ መጻኢ ተስፋ እናስነቀ ይነብር፣ ጓሶት ኢየሩሳሌም ካብቲ ሥልጡን ሕብረተሰብ ዝተገለሉ ክዳውንቶም ዘይጽሩይ ተቀባልነት ዘይነበሮም ክንሶም እቲ ሠናይ ዜና ንመጀመርያ ተቀበልዎ፣ ዓቢ ብርሃን ተራእዮም ብቀጥታ ከኣ ናብ ኢየሱስ ኣብጽሖም፣ ምስ ከምዚኦም ዝበሉ ሰባት እግዚኣብሔር ወትሩ ሌላን ጐሌላን ዘይብሉ ሓዲስ ዓለም ክሃንጽ ይደሊ፣
ዝኸበርኩም ኣሕዋትን ኣሓትን ኣብዚ ዕለታት እዚ ነቲ ዓቢ ጸጋ ንምቅባል ልብናን ኣእምሮናን ንኽፈት፣ ኢየሱስ ብእግዚኣብሔር ዝተዋበና ጸጋ እያ ንኣኡ እንተደኣ ተቀቢና ንሕናውን ንካልኦት ገጸበረኸት እግዚአብሔር ክንከውን ንኽእል፣ ልዕሊ ኩሉ ነቶም ምንም ዓይነት ትዂረትን ሓልዮትን ኣስተማቂሮም ዘይፈልጡ ኣሕዋትናን ኣሓትናን እንኽኸውን ከምዚ ብምግባርና ኢየሱስ ኣብ ሕይወት ነፍስወከፍና እንደገና ይውለድ ብኣና ኣቢሉ ኸኣ ነቶም ናኣሽቱን ዝተገለሉን ናይ ድሕነት ገጸበረኸት ምዃኑ ይቅጽሎ፣` እንክብሉ ትምህርቶም ዛዘሙ፣


text:
ኮምፒተርን ምሕታምን
ኣብ ቤት ንባብ ብነጻ መስመር ኢንተርነት ትጥቀም። መስመር ኢንተርነት ነትሎን (Netloan) ይበሃል። በቶም ኣብ ካርድኻ ዘለዉ ቑጽርታት ተጠቒምካ ድማ ኣቲኻ ኣገልግሎት ትረክብ። ኣብ ቤት ንባብ ብዙሓት ኮምፒተር ብነጻ ክትጥቐመሎም ትኽእል ኣለዉ።
ግዜ ንምሓዝ ድማ አቲ ኣብ ካርድኻ ዘሎ ቑጽርን ፓስዎርድን የድልየካ። ኣባላት ቤት ንባብ ከመይ ጌርካ ከም ትጥቐም ከርእዩኻ እዮም።
ሰራሕተኛታት ሰነዳት ክትሓትም ወይ ኮቢ ኪትገብር ምስ ትደሊ ይሕግዙኻ። ካብ USB ሜሞሪ ወሲድካ ክትሓቲም ትኽእል። ካብ ተንቀሳቃሲት ተለፎን ብቀጥታ ክትሓትም ትኽእል። ነዚ ክትገብር ሓደ Princh ዝበሃል ኣፕሊኬሽን የድሊየካ። ነብሲ ወከፍ ኮቢ ወይዉን ሕትመት 2ክሮና ዋግኡ። ኮቢ ወይ ሕትመት ብሕብሪ ተደሊኻ 4ክሮና ዋግኡ። ኣብቲ ናይ ሓበረታ ቦታ ብካሽ ወይዉን ብካርድ ክትከፍል ትኽእል ንስኻ።
ብተወሳኺ ፋክስ ክትሰድድ ምስ እትደሊ ሓገዝ ትረኪብ ካባና። ንነብሲ ወከፍ ገጽ ናይ ፋክስ 5 ክሮና ኣብ ዉሽጢ ሽወደን 10 ክሮና ካብ ሽወደን ወጻኢ። ንስኻ ሰነዳት ክትቀድሕን ናብ ኢ-ኣድረስ ክትሰዲድን ትኽእል። ክትቀድሕ ብነጻ ትኽእል። ካብ ሰራሕተኛታት ሓገዝ ትረኪብ።
ተወሳኺ ሓገዝ ምስ ትደሊ ብዛዕባ ኮምፕዩተር፣ሞባይል ተለፎን፣ታብለይት ኣይፓድ ወይ ኢንተርነት ዝተታሓሓዘ ዝኣመሰሉ ካብ ክፍሊ ድጅታል ኣብ ቤት ንባብና ሓገዝ ትረክቡ። ቆጸራ ትሕዝሉን ትኣትዉሉን ግዜ ኣለኩም። ንዝበለጸ ናይ ድጅታል ሓገዝ ሓበረታ ኣብ ቤት ንባብና ገጽ ኣንብቡ።
ተወሳኺ ሌንካር
ቤት ንባብ
አንተ ዳ ኣ ኣጥፊእካዮ ወይ ድማ ኣባላሽኻዮ አቲ ዝተለቀሕካዮ መጽሓፍቲ ግድን ባዕልኻ ትኸስሮ።
ብኸምዚ መሰረት ትኸፍል፣
ናብ ቤት ንባብ በዚ ቁጽሪ ተለፎን ተወከሱ 0270-755 10
ወይ ብ ኢ-መይል (e-post) ክትሰዱ ትኽሉ


text:
ጾታውነት
በመሰረት ውድብ ጥዕና ዓለም፡ ጾታውነት ዕድመ ብዘየገድስ ዘይነጻጸል ኣካል ናይ ወዲ ሰብ እዩ።
ጾታዊ መንነት ናይ ሓደ ሰብ ዝሓቕፎ ነገራት፡
ባዮሎጂካዊ ጾታ
መንነት ዚፈሊ ዓይነት (ናይ ወዲ ተባዕታይ ወይ ጓል ኣንስተይቲ ስምዒት ዝፈሊ)
ማሕበራዊ ጾታ (ብባህላዊ ረቛሒታት መሰረት ገይሩ ባህርያት ወድን ጓልን ዜፍሊ መዓቀኒታት)
ጾታዊ ምእዘና (ምስ ሓደ ናይ ጾታ መጻምዲ ነባሪ ዝኾነ ጾታውን ስምዒታውን ስሕበት ወይ ፍትወት ምምዕባል)
ጾታውነት፡ ንኣካላዊ፡ ስነ ኣእምሮኣዊን ማሕበራውን ባህርያት ዘጠቓለለ ኮይኑ ኪኖ እቲ ጾታዊ ስምዒት ንምዕጋብን ንምውላድን ዘሎ ባህርያዊ ንጥፈታት ሓሊፉ ዝኸይድ እዩ። ጾታውነት ንባህጊ፡ ንጾታዊ ስምዒት ምልዕዓል፡ ምድርራዝ፡ ምቅርራብ ከምኡውን ንጾታዊ ርክብውን ዘጠቓልል እዩ።
ከምዚ ዝኣመሰለ ስፍሕ ዝበለ ኣረኣእያ ኣብ ስዊዘርላንድ ብምህላዉ፡ ሰባት ንጾታዊ ድሌታቶም ብዘይ ምፍርራሕ፡ ኣድልዎ ወይ ዓመጽን ኣብ ጥዕናኦም ብዘየስግእ መዳይ ሓጎስ ክረኽብሉ ይኽእሉ እዮም።
ስለዚ ጾታዊ መሰላት ዜጋታት ብዝበለጸ ንምውሓስ ኣብዚ ዝሓለፈ ዓመታት ስዊዘርላንድ ፖለትካዊ ውሳነታት ኣጽዲቓ እያ። ይኹን እምበር ንስዊዛውያንን ስደተኛታትን ነቲ ብባህልን ሃይማኖትን እተሰርዐ ኣብ ጾታ እተሰረተ ምክፍፋል ዕዮ ዳግመ ግምት ኪገብርሉ የዘኻኽርን እቶም ሓራም ዝበሃሉ ጉዳያት ክሕሰበሎም ከም ዝግባእ ይጽውዕ።


text:
Friday, September 28, 2012
"ትግራዎት ኣብ ኤርትራ ብዝተወለዱ"
ሓው ተመስገን ተዓረ ካብ ሃገረ ማልታ
ስምር ዝብሃል ናይ ክዳዓትን ሃሱሳትን መንእሰያት ኤርትራውያን፡ እክብካባት ማሕበር ካብ ዝምስረት ዳርጋ (ብዕሊ) ሓደ ዓመት ኣቢሉ ኰይኑዎ ኣሎ። እዚ ማሕበር ግን ኣብ 2011 ዝተቐልቀለ ዘይኮነ፡ ኣብ 2003፡ ብሕቡእ ኣጀንዳ ዝተጠንሰ ኣካል ናይወያነ ስለያ ኮይኑ ዚሰርሕ፡ ኣብ ሽመልባ፡ ዝንቀሰቓስ፡ ዝነበረአካይድ ፡ "ትግራዎት ኣብ ኤርትራ ብዝተወለዱ" መንእሰያት፡ ስርሑ ዝጀመረ ጉጀለ ኢዩ ነይሩ።
ሎሚ "ስመር" ተባሂሉ ፍሉይ መደብ ሒዙ መናሰያት ጠርኒፍካ፡ ኣንጻር ሃገሮምን መንግስቶምን ንኪቃለሱ ጓስጓስ ዘሎ ፍሉይ ተልእኾ ዘለዎ ማሕበር ወይ ጉጅለ ምዃኑ፡ መናእሰያት ክፍልጥዎ ይግባእ።
ክቡር ሓው ተመስገን ተዓረ ካብ ሃገረ ማልታ ዝሰደደልና፡ ጽሑፋት ኣዚዩ ዘገርምን ዘስደምምን ምንቅስቓስ ስመር ጥራይ ዘይኮነ፡ ካብ 2003 ክሳብ እዚ ናይ ትማሊ ኣብ ደብረዘይት ዝተኻየደ ኣኼባታትን ጉባኤታትን፡ ስርዓት ወያነ ክሳብ ክንደይ ባጀት ሰሊዑ የንቀሳቕሶም ከምዘሎ፡ ሓለፍቲ እዚ ናይ ስመር ጉጅለ ክንደይ ይክፈሉ፧ ዝብል ዝርዛራት በጺሑና ስለዘሎ፡ ኣብ ዝመጽእ ዘሎ ሰሙን ክነቕርበልኩም ኢና።
Wednesday, September 26, 2012
ምስ’ዛ ትተዓጻጸፍ ዘላ ዓለምና፣ ምትዕጽጻፍ የድሊ (part 1)
ተጋዳላይ ነበር፡ ነጋዳይ ነበር፡ ጋዜጠኛ ነበር፡ ደራሲ ነበር፡
“ዝኾነ ሰብ ሓንቲ ኣደ እያ ዘላቶ ከምኡ’ ውን ሓንቲ ዓዲ (ሃገር) እያ ዘላቶ፡ ነዘን ክልቲአን መተካእታ ክኸውን ዝኽእል ከኣ ከቶ የሎን።” ውርዙይ ዝኾነ ኣዘራርባ። ወላዲት ኣደ ብዝኾነ ይኹን፡ ብልጫታት ክትልወጥን ክትዕደገን ከምዘይትኽእል፡ ዝተወለድናላ ሃገር’ውን መታካእታ ዘይብላ ሃገር ምዃና ፍሉጥ ኢዩ። ኮይኑ ግን፡ ንውልቃዊ ረብሓ ኢልና፡ ንወላዲት ኣደ ክንሸይጥን ክንልውጥን ዓቕሚ እንተዘይብልና፡ ንጥቕሞም ክብሉ ሃገር ዚሸጡ ብዙሓት ከሓድቲ ነይሮም፡ ኣለው፡ ኪህል’ውን ኢዮም።
ኣብ ታሪኽ ህዝቢ ኤርትራ፡ ነብስ ወከፍ ኤርትራዊ ዜጋ፡ ክብሪ ወላዱ ዝልዓለ ቦታ ሒዙ’ኳ እንተረኸበ፡ ኣብ ጉዳይ ሃገር ክመጽእ እንከሎ ግን፡ ሃገር ልዕሊ ኩሉ ስለዝኾነት፡ ነታ ዝወለደት ማህጸን፡ ንኸይትድፈር፡ ፡ ዝተኸፈለ መስዋእቲ ይከፈል፡ መሰላን ክብራን ንምዕቃብ፡ መንነታን ህላውነታን ንምርግጋጽ ዚካየድ መሪር ቃልሲ፡ ተራባራቢ ምዃኑ ዘጠራጥር ኣይኮነን።
ሎሚ ኣብ ዓለምና ነቲ ብመትከል ዝተበገስሉ፡ ቃልሲ፡ ናብ መፈጸምትኡ ናብ ምብጻሕ፡ ጥቕምን ውልቃዊ ረብሓ ዘጥቅኦም ሓያሎ ኤርትራውያን፡ ኣንጻር ዝተበገስሉ ዕላማ፡ ሃገር ኣብ ምሻጥ ጥራይ ዘይኮነ፡ ነታ 9 ኣዋርሕ መመላእታ ኣብ ሕቕፎ ማህጸና ሓዚላ፡ ንዓመታት ቀሊባን ዝዕበየት ኣደ’ውን ኣብ ዕዳጋ ብምውራድ አብ ጥልመት ዝሕደሩ “ጠላማት” ሰብ መሰል እንስታት ከምዘለው ክንፈልጦም ይግባእ።
ህዝቢ ኤርትራ ብዘይ ኣፈላላይ፡ ካብ ወለዶ ንወለዶ ዝሳጋገር ሓርበኛዊ ታሪኽ ዝዉንን ናይ ናጽነትን ሓርነትን ጎይታ፡ናይ ልምዓትን ምክልኻልን ዋልታ መዘና ኣልቦ ታሪኽ ንሃገሩ ደሙ ክዛሪ ኣብ ባርዕን ነድን ኣብ ሆሮሩማን ብዓትን ክሰፍርን ክገጥምን ብድሆ ንዝኾነ ጎነጽ ቅልጽመይ እንሆ ኣነ ንሃገረይ መስዋእትን ሞትን ዝብል ታሪኽ ዝዉንን ሕድሪ ሰማእታት ዝመትከሉ ሓርበኛ`ዩ። ብሕልፊ መንእሰይ ኣብ ሓምሳታት ህዝብና ናጽነቱ ክምንዛዕ ከሎ ከቢድ ተቓዉሞ ከምዝገበረን ግዳይ ማእሰርትን ሞትን ከምዝኾነን ታሪኽ ይነግረና። ህዝቢ ብሕልፊ መንእሰይ ኤርትራ እምበኣር ታሪኹ ታሪኽ መኸተን ጽንዓትን ታሪኽ ጅግንነትን ዓወትን`ዩ።
ህዝቢ ኤርትራ ከምህዝቢ ከምዝቐዉም ምምሕዳሩ ብሕጊ እንዳባ ኮይኑ ብሰላምን ቅሳነትን ኣብ ነንሕድሕዱ ተኻባቢሩ ብስኒት ብሕዉነት ንናይ ሓባር ጸላኢኡ ብሓባር ኮይኑ እንዳመከተ ዝነበረን ዝነበረን ዝሎን ምዕቡልን ስልጡን ህዝቢ ኣብ ቢሄራቱን ሃይማናታቱን ቋንቋታቱን ልምድታቱን ተኻባቢሩ ኣብ ዓላም መዋዳደርቲ ዘይርከቦ ታሪኽ ዝዉንን ማለት ኣብ ዓለምና ሕጂ ሰልጢነን ዘለዋ ሃገራት ይኹና ወይ ኣብ መገዲ ምዕባለ ዘለዋ ድሕሪት ተመሊስካ ታሪኽ እንተ ገንጺልካ ብምቅትታልን ዓመጽን ብምዉራርን ጎነጽን ከምዝሓለፋ ታሪኽ ይምህረና፡ ምስ ናይ ህዝቢ ኤርትራ ኣማጻጽኣን ምዕባለን ከነማዛዝኖ ከለና ብዝኾነ መምዘኒ መዋዳድርቲ ኣይርከቦን፡ እዚ ሕጂ ዘለና ሓድነት ከኣ ዉጽኢት ናይ ክምዚ ዝኣመሰለ ታሪኻዊ ጸጋና`ዩ።
እምብኣር እዛ ቃል “ዝኾነ ሰብ ሓንቲ ኣደ እያ ዘላቶ ከምኡ’ ውን ሓንቲ ዓዲ (ሃገር) እያ ዘላቶ፡ ነዘን ክልቲአን መተካእታ ክኸውን ዝኽእል ከኣ ከቶ የሎን።” ዝበለ ኣቶ ረድኢ መሓሪ ዝተብሃለ ብስም “ኣለና” ዝፍለጥ ተጋዳላይ ነበር፡ ነጋዳይ ነበር፡ ጋዜጠኛ ነበር፡ ደራሲ ነበር፡ ጠንቋላይ ነበር፡ ሕጂ ከኣ መራሒ ሃገር ኪኸውን ዝጓየይ ዘሎ፡ ኤርትራዊ ኢዩ።
ብቐረባ ረኺበዮ፡ ብዛዕባ ታሪኽ ሂወቱ ከጻውተኒ ተወኪሰዮ’ኳ እንተነበርኩ፡ ከምቲ ካብ ባህሪ ብጭልፋ ዝብሃል ትንክፍ ትንክፍ ኣቢሉ ኢዩ ሓሊፍዎ። ሰብ ኣበይ ይፈልጠኒ ኣይብሃልን ኢዩ። ኮይኑ ግን ምስቲ ምስ ኣቶ ረድኢ መሓሪ ዝገበርኩዎ፡ ዕላልን፡ ብዛዕብኡ ዝረኸብኩዎ ጭብጥታትን ብተኸታታሊ፡ ክጽሕፍ ክፍትን እየ።
ብዕድመ 75 ዓመት ከምዚገበረ ኢዩ ዝፍለጥ፡ ኮይኑ ግን ወዲ 60 ዓመት ኢዩ ባሃላይ ኢዩ። ዘረብኡን ቋንቋኡን ኩሉ ኢሳያስ ስለዝኾነ፡ ብዛዕባ ዕድሚኡ ኣትሪርካ ምስ ትሓቶ፡ ኢሳያስ ብ5 ዓመት ኢዩ ዝዓብየኒ እንዳበለ ቀጻሊ ኢዩ ዝዛረብ። ብዛዕባ ገድሊ ከመይ ተሰሊፉ፧ እንታይ ከ ኣበሪኪቱ፧ ኣብ ሕቶይ ብዙሕ ኣየድሃብኩሉን። ኮይኑ ግን ሃገራዊ ኮይንካ መዋእልካ ተቓሊስካ፡ እታ እንኮ ናጽነት፡ ምስ መጋድልቱን፡ መሪሕ ውድቡን ኣብ 1991 ኣረኪቦም፡ ከብቕዑ፡ ኣብ ውሽጢ 7 ዓመታት፡ እንታይ ኮን ተረኺቡ ኢዩ፡ ነቲ ትማሊ “ጅግና ውድብ! ጅግና መሪሕነት!” እንዳበለ፡ ኣብ ጽሑፋቱ ይኩን ኣብ ዝኾነ ይኹን ኣዘራርብኡ ዝምድር ዚነበረ፡ ሎሚ፡ ከምቲ ትማሊ ዘይኮነስ፡ ነቲ ጅግና ሰራዊት፡ ነቲ ጅግና መሪሕነት ህዝባዊ ግንባር ናይ ሎሚ ህግደፍ፡ ኣብ ጸርፊን ምቁንጻብ ኣትዩ ዝምድር ዘሎ። ኣንጻር ዚተበገሰሉ ዕላማ ጓስጓስ ኪገብር ዝወሰነሉ እንታይ ኮን ይኸውን፧ ብዝኾነ፡ ነቲ ንሱ በብግዚኡ ዚነግረና ጽልእን ቅርሕንትን፡ ንከታተሎ ኣለና። ነቲ ንሱ ልዕሊ 600 ገጻት ዝሓት መጽሓፈ ጽልኢ ኢሳያስ ኣንቢብናያ ኣለና። ኣብ ዓወደ-ዘተ (ዝርርብ) ፖል-ቶክ ዝኣክል ሰሚዕና ኣለና። እሞ እቲ ዝሰምዓናዮ ክሳብ ክንደይ ሓቂ ኢዩ። ኣሉታውን ኣወንታውን መልሲ ናይ ምሃብ ናሕና ግደ’ኳ እንተኾነ፡ ኣቶ ረድኢ መሓሪ፡ ኣብ ኣሰመራ ካብ 1991-ክሳብ- 2005 ከመይ ዝበለ ሰብ ነይሩ፧ ስርሑን ንጥፈታቱን ከምቲ ንሱ ዝብሎ ድዩ’ስ ወላስ ካልእ ዝገደፎ ጸሊም ታሪኽ ኣለዎ፧ ኣብ ስደት ከ ብኸመይ ጀሚሩ፧ መን መን ከ ተሓባቢሮሞ፧ “ነባር ተጋዳላይ ወይ ገዲም ተጋዳላይ” እየ ኢሉ ዘታለሎም ገርሀኛታት ከ እንታይ ይብሉ፧ ኣብ ጋዜጡኡ “ትንቢት” ኣብ መጽሔቱ “ትንቢት” ዘቕርቦም ጽሑፋት ከ እንታይ ይመስሉ? እንታይ ከ መልእክቲ ነይሩዎም፧ ልዕሊ ኩሉ ግን እቲ ሓቢኡዎ ዝተበገሰሉ ጥጅእ ዕላማ ብቐዳምነት መን ኣበርዒኑዎ፧ ዝብሉ ተኸታታሊ ጽሑፋት፡ ካብትን ካብዝን ዝኣከብናዮ ጽሑፋት ናብ ህዝቢ ክነቕርቦ ኢና።
ከምቲ ኣቐዲመ ዝገልጽክዎ፡ ጽሑፈይ ድሕሪ ናጽነት ኤርትራ፡ ካብ 1991-ክሳብ 2005 ኮይኑ ኣብ ስደት ካብ 2007 ኣቲሑዙ ኣብ ቶሮንቶን ሕጂ ከኣ ኣብዘን ዝሓለፈ ሒደት ኣዋርሕ ኣብ ጀርመን ይኹን ሽወደን ኣብ ዚነበረል ግዜ ዘተኮረ ብምዃኑ፡ ክቡራት ኣንበብቲ፡ ተወሳኺ ሓበሬታት እንተለኩም ጽሑፋት ክትሰድሉና ንላቦ።
ግንቦት 1991 ናጽነት ሃገረ ኤርትራ ምስተረጋገጸ፡ ኣቶ ረድኢ መሓሪ፡ ናብታ ዝተወለደላ ከተማ/ ገጠር ዛግር ኣይከደን። ከምቲ ኩሉ ተጋዳላይ ዚገበሮ ስድራ ቤት ንክርእይ ኣይተጓየየን። ኣሰመራ ሓድሽ ስለዚኮነቶ’ውን ኣይኮነን፡ ኮይኑ ግን፡ በቲ ንሱ ዚነበሮ ሓላፍነት ተጠቂሙ፡ ኣብ ስርዓት ደርጊ ወይ’ውን ወተሃደራት ደርጊ ዓስኪሮሙሉ ዚነበረ ቦታት ብምኻድ ኢዩ፡ መባእታ ረብሕኡ ንምርዋይ “ሀ” ኢሉ ኣብ ስርቂ ዝተዋፈረ። ካብ ቃኘው ናብ ቀሓውታ፡ ካብ ሰንበል ን35ኛ፡ ካብ ሓዝሓዝ ናብ ማርያም ግቢ፡ እንዳተወናጨፈ፡ ኣብ ሓላፍቲ (ናይ ደርጊ ሓላፍቲ) ዝቕመጥሉ ገዛ ብምኻድ፡ ብሎቖታ፡ ኣዋርቕን ገንዘብን፡ ዕዳጋ የውጽእ ኢሉ ዝገመቶ ንብረት ብምዝራፍ፡ ምስቲ ኩሉ ዝነበረ፡ ናይ ሓጎስ ስምዒት፡ ህዝቢ ኣብ ጎደናታት ኣሰመራ ሓጎሱ ኪገልጽ፡ ኣቶ ረድኢ መሓሪ ግና፡ ደድሕሪ እቲ ኣብ ከተማ ዚሕጎስ ዚበረ ህዝቢ ኣይተጓዓዘን፡ ነቲ ንሶም ብዘይ ሓላዊ፡ ልዳቶም ኣገፍቲኖም ንዝወጹ ትካላቶም፡ ብሕልፊ ኣብ ኣብያተ ቤት ስእሊ ብምኻድ፡ ኣብ መጻኢ ክስርሓኒ ይጠቕመኒ ኢዩ ዝብሎ ብምስራቕን ብምምንዛዕን ነቲ ኣብ ባረንቱ ብስም ሰበይቱ ዝኸፈቶ ቤት ስእሊ ወይኒ ምስክር እዩ። እምብኣር ድሕሪ ናይ ክልተ ኣዋርሕ ምጽናሕ ኣብ ኣሰመራ፡ ናብ ከረን ተጓዒዙ፡ ተመሳሳሊ ፍጻመታት ብምክያድ፡ መፋርቕ መስከረም 1991 ናብ ዛግር ዚወረደ። እዚ ኩሉ ኪገብር ግን፡ ሎሚ ኣብ ስልጣን ዘለው ሓላፍቲ፡ ይተሓባበሩዎ ከምዚነበሩ ባዕሉ ረድኢ ዚዛረበሉ ሓቂ ኢዩ።
ርግጽ፡ ናቱ ምምላስ ናብ ዛግር፡ ከብ ስድራ ቤቱ ንላዕሊ፡ እታ ቅድሚ ናብ ሰውራ ምስላፉ ኣገዲዱ ዘጥነሳ፡ ጓል ዓዱ፡ ብሃንቀውታ ትጽበዮ ዚነበረት፡ ርእዩ ከምዘይርኣየ፡ ናይ እግዚሔር ሰላምታ ዚኸልኣ፡ ጨካን ሰብ፡ ንስድሩ ከማን፡ ብዙሕ ተገዳስነት ኣይነበሮን። ዕላምኡ፡ ፍሉጥ ስለዚነበረ፡ ድሕሪ ሒደት መዓልትታት፡ ጨርቁ ጠቕሊሉ፡ ኣብ መዓስከር ተጋደልቲ ኣስመራ ኢዩ ተራእዩ። ኣብዚ መዓስከር ተጋደልቲ’ውን፡ ብዙሕ ሽግር ኣጋጢሙዎ ኢዩ። ኣብ ግዜ ብረታዊ ቃልስ፡ ኣብ ሜዳ ኣብ ዝነበረሉ እዋን፡ ነቲ ብሓላዋ ዚተወሃቦ ሓላፍነት ተጠቂሙ፡ ስድራቤት ተጋደልቲ ክመጹ እንከለዉ ንብረቶም ይሰርቕን ከምኡውን ንተጋደልቲ ደቂ ኣንስትዮ ይዕምጽ ብምንባሩ፡ ብተደጋጋሚ ይቅጻዕ ኣኳ እንተነበረ፡ ከምቲ ኣቐዲመ ዝገለጽኩዎ፡ ላዕለዎት ሓላፍቲ ይተሓባበርዎ ብምንባሮም፡ ኣቲ መቅጻእቲ ቀሊል ኢዩ ነይሩ። ስለዚ ኣብቲ መዓስከር ኣብዚነበረሉ ግዜ ተጋደልቲ ደቂ ኣንስቲዮ ብምትሕብባር ክቀትልዎ ፈተነታት ኣካይደን ብምንባረን፡ ካብቲ መዓስከር ከምዚወጽእ ተገይሩ። ምስቶም ምስኡ ዝተሓባበሩ ኣብ ሓለፍነት ዘለው ብተደጋጋሚ ንዓመታት ቀጻሊ ብምርኻብ፡ ስልጣን እንተረኺቡ ክልምን፡ እንተዘይኮነ ከኣ፡ ክጣየስ ተደጋጋሚ ፈተነታት ብምክያድ ክሰልጦ እኳ እንተዘይክኣለ፡ ኣብ መጨረሽታ፡ “ቃንዛ መውጋእቲ፡ ኣብ እግረይ ዘላ ኣይከኣልኩን፡…. ቀጻሊ ሕክምና የድሊየኒ ኣሎ፡…..” በጃኹም እንዳበለ፡ እታ ንስልጣን ዚሓሰባ፡ ተንኮል ስለዘይሰለጠቶ፡ ናብ ምጥያስ ኣዘንቢሉ። እቲ ዝገርም ከኣ፡ 1988 ኣብ ከባቢ ባረንቱ ዚተካየደ ኵናት ተሰሊፉ ብምንባሩ፡ ብጾትቱ ነታ ሕጂ “መውጋእቲ” ዝብላ ዘሎ፡ ባዕሉ ተኵሱ ከምዘቁሰላ ኢዮም ዚዛረቡ።
ድሕሪ ናይ 2 ዓመትን 9 ኣዋርሕን ከኣ፡ ከምቲ ንሱ ዝደልዮ ናብ ስልጣን ምድያብ ዘይኮነ፡ ካም ካልኣይ ደረጃ ዚሰርሓሉ ዚነበረ ምጥያስ፡ ዕድል ረኺቡ፡ ምስቲ ገና ኣብ1991 ክኣትው እንከሎ ዚዘመቶ ናይ ስርዓት ደርጊ ኣዋርቕን ገንዘብን፡ በቲ ካብ ካናዳን ጀርመንን ዘለዋ የሕዋቱ፡ ሓግዛኒ ተጣይሰ ስለዘለኹ ኣብ ንግዲ ክዋሳእ ብማለት፡ መጀመርታ 1995 ናብ ንግዲ ብዕሊ ኣትዩ። እዚ 1995 ብዕሊ ደኣ ኮይኑ ምስ ተጣየሰ’ምበር፡ ገና ከይተጣየሰ እንከሎ’ውን ካብ ኣሰመራ ናብ ሑመራ ይመላለስ፡ ምስ ሓዉ ኣብ ንግዲ ስምስምን ቢራን ተዋፊሩ ነይሩ ኢዩ።
ብሓቂ ዶ ኣብ ቅኑዕ ንግዳዊ ትካል ተዋፊሩ ነይሩ፧ ኣብ ሓጺር ግዜ ከ እኩል ገንዘብ ከጥርይ ዝከኣለ ብኸመይ ኢዩ፧ ብሓቂ ዶ ኣብ ምስግጋር መንእሰያት ካብ ኤርትራ ናብ ኢትዮጵያ ተዋፊሩ ነይሩ፧ እስኪ ካብቶም ኣብ ከተማ ባረንቱ ተዓሚጸን፡ ክብረን ዚተደፈረ ኤርትራውያን፡ እንታይ ይብላ፧ ርክብ ምስ ብሓላፍነት ዘለው ሰበ ስልጣናት ኤርትራውያን፡ ድሕሪ ናብ ስደት ምውጽኡን ኣንጻር ህዝቢ ኣብ ዘካይዶ ጓስጓስ ንምንታይ ኣይቋረጸን፧ ዝብል ጽሑፋት ኣብ ቀጻሊ ክሳብ ዘራኽበና፡ ዕድመን ጥዕናን ንህዝቢ ኤርትራ፡ ሰላምን ቅሳነት ንሃገርና።
ይቕጽል
ዓወት ንሓፋሽ
ሓድነትና ይደልድል!
ኣንጻር ውሽጣዊ ጸላእቲ ብዕቱብ ንቃላስ!
Sunday, September 23, 2012
ጸላእትና ኣጸቢቕና ንፈልጦምን ነላልዮምን፡ ብጻይካ ተመሲሉ ጸላኢኻ ንዝኾነ ኸ፧
ብዛዕባ ስምረት ብዙሕ ተዛሪብና፡ ብዛዕባ ሓድነ ወትሩ ኣብ መምሪሕና ኣሎ፡ ብዛዕባ ፍቕርን ስኒትን፡ ብደቓይቅ ንዛረበሉን ንመጐተሉን ንዛተየሉን፡ ብዛዕባ ሕድሪ፡ ሰማእታትና እንዳዘከርና፡ ራኢና ንእምተሉን ንሰርሓሉን፡ ብዛዕባ ጥርናፈን ሓይልን፡ ኣብ ጸበባን ሽግርን፡ “እንተ” እንዳበልና ንዝሓለፈ ኵነታት እንዳጠዓሰና፡ ድሌትና ስምዒትና ንገልጽ፡ ውሑዳት ኣይኮንናን።
ኣብ ማሕበራዊ ንጥፈታትና፡ ብሓላፍነት ተሰኪሞም፡ ዚመርሑናን ዝዕጁቡናን፡ ብጾትና ብስርሖምን ተወፋይነቶምን ነድንቖም ብዙሓት ከምዘለዉ ፍሉጥ ኢዩ። ኮይኑ ግን፡ ንስርሖምን ተወፋይነቶም ንዓመታት እንዳድነቕና፡ መትከሎምን ተልእኮምን ምስ ፈለጥና ኣንታይ ኮን ይስምዓና፧
ተከታተሉ>>>>>……
Saturday, September 22, 2012
ተዳሎ ህዝበይ (ካልኣይ ክፋል) ደንበ ሃገራውያን
“…ብዛዕባ ሓድነት ህዝቢ፡ ብዛዕባ ፍቕር ሃገርን መሰልን፡ ብዛዕባ ዕብየትን ብልጽግና፡ ብዛዕባ ሓቦን ኒሕን፡ ብዛዕባ ጅግነንትን መስዋእትን፡ ብዛዕባ ስምረት ነጋሪት እንደኣወጁን እንዳተዛረቡን ኻበየ ቦቱኡ ዝነቕሉ “ተኾሉ” ንሃገርና የድሕና” እንዳበልኩ “እግዚኦ ኣድሕነኒ እምኩሉ እኩይ!”
ባቢሎናውያን፡ ተዃሉ
ኤርትራዊ ዜጋ፡ ዝተፈተነሉ ነዊሕን፡ መሪርን ብረታዊ ቃልሲ፡ መግለጺ ዘይብሉ እኳ እንተኾነ፡ መንነቱን ሃገራውነቱን መሰሉን ንምዕቃብ ብተጻወርነት ዘካየዶ መኸተ፡ ኒሑን ጽንዓቱን ሓያል ከምዝነበረ ዘጠራጥር ኣይኮነን። እዚ ክሳብ ሕጂ ንዓለም ዘስተንከረ ልዕሊ ዓረ ዝተረረ ሓድነቱን ተወፋይነቱን፡ ኣብታ መሬት ጸቢባ ክንዲ ዕንቁ ትኸውን ትንፋስ ኣብ ዝሓትት ፈታኒ መድረኽ፡ ዝተርኣየ፡ ተስፋ ዘይምቑራጽ፡ ብጥሙር ሓይልን መንፈስን ኢዩ በሎኽ ኢሉ።
ኣብ ሕቶ ሃገርን መሬትን፡ እተካይዶ ቃልሲ፡ መሪርን ነዊሕን ስለዝኾነ፡ ምሳኻ ዝተጓዓዘ ተቃላሳይ ግን፡ ኩኩ ነቲ ቃልሲ ከምዝፈለሞ፡ ይዛዝሞ ኢዩ ኢልካ ክትዛረብ ኣይከኣልን ኢዩ። ህዝቢ ኤርትራ፡ ዝተፈላለየ ቋንቋን ባህልን ዝሓቆፈ ትሽዓተ ብሄራት ዝቖመ ህዝቢ ኢዩ። እዚ ፍሉይ ያታን ልምድን ዘሎዎ ትሽዓተ ብሄራት፡ ኣብ ቃልሲ ሕቶ ኤርትራ፡ እቲ ትሽዓተ ብሄርን ቋንቋን፡ እቲ ዝተፈላለየ ባህልን ያታን፡ እቲ ዝተፈላለየ ልምድን ሃይማኖትን፡ ዝተመስረተ፡ ሃገርን መሬትን ንምምካት፡ ናብ ሓደ ሃገራዊ ቋንቋ ዜማ ኢዩ ዝቕየር። “ኤርትራውነት” ስለዚ፡ እቲ ናይ ውልቂ ፍሉይ ያታን ልምድን፡ ድማ ናብ ሓደ ደርማስ ሃገራዊ ባህሊ ተዋህሊሉ ይዅመር። ብሓባር ኮይኖም ከኣ፡ ሃገራዊ ባህልን ሓድነትን ኒሕን ኮይኑ ድማ ይስስን። እቲ ሓድነት፡ ከይብተኽ፡ ኣቲ ፍናን ከይሃስስ፡ እቲ ኒሕ ከይምስቅል ከኣ ብሃገራዊ ፍቕሪ ይዅስኮስ። ንሓዋሩ ከኣ ምስ ልምልሙ ኣቑጽልቱን ዕምባታትቱን ሕድርታቱ ብምዕቃብ ሃገር ናብ ምልማዕን ምህናጽን ናይ ሓባር ግዑዞ ይምርሽ።
እዚ ኣመር እዚ ካብ ቀዳሞት ኣቦታትን ኣዴታትን ኣያታትን፡ ታሪኽ ወሪስና ናብዚ ሕጂ በጺሒናዮ ዘለና መድረኽ በጺሕና። እዚ ክብረት፡ እዚ ሓድነት፡ እዚ ኒሕ ግን ከምቲ ዘለዎ ኪቕጽል ዘይደሊይዎ ጸላእቲ፡ ቀጻሊ ፈተነታት ብምክያድ፡ ንሕቆ ኤርትራዊ ሓድነት ንምስባር ቀጻሊ ፈተነታት ዘካይዱ ግዳማውያንን ውሽጣዊ ጸላኣቲ ከምዘለው ኣብ ታሪኽ ህዝቢ ኤርትራ ዝነበረ ኢዩ ሕጂ’ውን ዝርአ ዘሎ ኢዩ።
ጸላእትና፡ እቲ ክገብርዎ ዝኽእሉ ኩሉ ወይ’ውን ብምሉእ ዓቕሞም፡ ህዝቢ ኤርትራ ከጽንቱ ዘይፈተንዎ፡ ፈተነታት ኣሎ ክንብል ኣይንኽእልን። ቁጽርታት እንዳሰመኻ ዝተኻየደ ወራራት፡ ንብረት ህዝቢ እንዳመንዛዕኻ፡ ዝተኻየደ ቅትለትን ወራርን፡ ዘርኢ ኤርትራዊ ከይስስንን ከይቅጽልን፡ መህጸን ኣዴታት ብጓዲም ካራታት ክጥብሓ፡ ኣቦታትን መናእሰያትን ኣብ ፈቐዶ ጎደነታት ተሰቒሎም፡ ክድርበዩ፡ ኣብ ማሕዩር ኣትዮም፡ ፈረ-ነብሶም ተቐጥቒጦም፡ ዝሞቱን መኺኖም ዝተረፉ፡ ብናፖል ጋዝን ሓዊ ዝተለብለቡ፡ ብጅምላ ዝተቐተሉን፡ ብታንኪ ዝተሓምሸሹን….. ክንደይ እሞ ኢልና ክንዝርዝሮ፡ እዚ መሪር መድረኽ ብተጻዋርነት ሓሊፉ።
እዚ ኩሉ ሓሊፉ፡ ህዝቢ ኤርትራ “ሀ” ኢሉ ሃገሩ ብትሽዓተ ቋንቋ ኣብ ሓደ ሃገራዊ መንፈስ ንምህናጽ ተበጊሱ። ራኢዩን ኣበጋግስኡን ቀልጢፉ ተኾሊፉ። እቶም ሕዳር ህማም፡ ዘለዎም ተቓነቕንቱን ጸላእቱን፡ ከኣ፡ ሰላም ዘየፍትዎሎም፡ ምዕባለ ህዝቢ ኤርትራ ዘይትዋሓጠሎም፡ ኮነ ኢሎም ኵናት ኣዊጆም። ትማሊ ኣብ ሓርነት ቃልሲ ዓሰርተ ሳዕ ብኸቢድ ሓጻውን ዝተበስዐ፡ በፋትል ሕክምና ተላጊባ ትኸይድ ንብሲ፡ ዝቖሰለ ከይሓወየ፡ ዝደኸመን ዝሰንከለን ነብሲ ከይዕረፈ፡ ሰማእታቱ ክቡር ቦታ ከይተሓዘ፡ ካብ ጻት ክሳብ ጻት ዝረገፈ የዕጸምቲ ጀጋኑ ንቡር ቦታ ከይረኸበ፡ ዝባደመን ዝነደደን ገጠራት፡ ህይወት ከይረኸበ፡ ዝንኣሰን ዝኣበየን፡ ዋርሳይ ይከኣሎን፡ ብሓደ ቅኒት፡ ብዘይ ናይ ክተት ነጋሪት ነድሪ ተላዒሉ። ሃገር መኪቱ። ናይ ዝኾነ ይኹን ሓላፊ ትእዛዝ ከይተጸበየ፡ መሪቱን ዶባቱን ንምዕቃብ ሓያል መኸቱኡ ደጊም ሃገራውነቱ ኣመስኪሩ። ተዓዊቱ ከኣ።
እምብኣር ኣብዚ ናይ ክልተ ዓመት ምስ ስርዓት ወያነ ዝተኻየደ ኵናት፡ ህዝቢ ኤርትራ፡ ዶባቱ ጥራይ ኣይኮነን ብዓወት መኪቱ። ልዕሊ ኩሉ ነቶም ንዓመታት ኣብ እንግድኦም ሓዚሎም ብስውር ከካይድዎ ዚሓሰቡ ተንኮላትን ህዝቢ ንምድኻም ኣብ ውሽጢ ህዝቢ ተዋፊሮም፡ ህዝቢ ተመሲሎም፡ ፍቕሪ ሃገር ክዕንዉ፡ ልኡላውነት ኤርትራ ክደፍሩ፡ መርዛም ተልእኾም፡ ህዝቢ ንምጽናት ብምንባሩ እዚ ሕጂ ኣብ ስደት ንርእዮ ዘለና ስነ-ኣእምሮዊ ኵናት ንቱ መቐጸልታ እምበር፡ ሕጂ ዝተበገሰ ኣይኮነን። እብ ውሽጢ 30 ዓመታት ዝተጠንሰሰ፡ ኣብ መወዳእታ 90’ታት ኪትግበር ዝተኣለመ፡ ብምንባሩ፡ ሳላ ጅግና ህዝብን መሪሕነትን ግን እቲ ሰንሰለት ላሕሊሑ፡ ኣይተበተኸን ግን።
ኣብዚ’ዩ እምበኣር እታ ብዶክተር ክብርኣብ ፍረ ዝተጻሕፈት ኣገዳሲት መጽሓፍ “ባቢልዮን” ኣጸቢቕና ክነንብባን፡ ንድሕሪት ተመሊስና ተዘክሮታትና ክንሕድሽ ዝግባእ። ዶክተር ክብርኣብ ፍረ ነዛ ኣብዚ ሕጂ እዋን ብፊልም ተሰሪሓ ትርአ ዘላን መጽሓፍን፡ ክሳብ ክንደይ እቲ ኩነታት ተራእይዎ ኢዩ ንኽጽሕፋ ዝወሰነ፡፧ ሽዑ ህዝቢ ብቃልዕ ዘይተርኣዮ፡ ከመይ ዶክተር ክብርኣብ ፍረ ክራእዮ ክኢሉ፧ እታ መጽሓፍ ሽዑ ግዜ እዋናዊት ዶ ነይራ፧ ዝብል ሕቶታት ኪብገሱ ስለዝኻሉ፡ ሓደ መዓልቲ ዕድል ረኺበ፡ ክሳብ ንክቡር ዶክተር ክብርኣብ ፍረ፡ ኣቲ መላሽ ክብኡ ምጽባይ ይሓይሽ። ኮይኑ ግን እዞም ባቢሎናውያን ኣብ ሃገርና ጥራይ ድዮም ዘለው፧ ብሓቂ ዶ እቲ ዝጋጠሞም ክሳራርታት፡ ውሒጦም ስቕ ኣይብሉን ድዮም፧ ካብ ውሽጢ ሃገር ወጺኦም፡ ሎሚ ኣብ ስደት ንዝርከብ ኤርትራዊ ዜጋ፡ ፍቕሪ ሃገሩን ህዝቡን ክህስሱ፡ ሓድነቱን ኒሑን ከቕምስሉ፡ ስነ-ኣእምሮዊ ኵናት ዘካይዱ ስለምንታይ ዝብል ሕቶ? ነብስ ወከፍና ክንሓቶ ይግባእ። ልዕሊ ኩሉ ግን እዚ ስነ ኣእምሮዊ ኵናት ኣብ ልዕሊ ህዝቢ ኤርትራ ብሕልፊ ኣብ ስደት ንዝነብር ህዝቢ፡ ንምብርካክ ተዋፊሮም ዘለው ብዓል መን ኢዮም ኸ፧ ዝብል ከባቢና ክንፍትሽ ኩነታቶም ወይ ህላዌነቶን ክንብርብር ናሕና ሃገራውያን ግደ ድኣ እምበር፡ ንሶም’ሲ ስርሖም ካብ ዝተሓሓዝዎ ዓመታት ኮይኑ ኣሎ።
ስለዚ ኣብ ዘዘለናዮ ከባቢ፡ ንዓና ተመሲሎም ዚንቀሳቐሱ፡ ቋንቋናን ባህልናን ዚመልኩ፡ ጅግንነትናን ሓድነትናን ዝፈታትትሹ ውሑዳት ከምዘይኮኑ፡ ኣብ ኣብየተ ሃይመኖታዊ ማሕበራት፡ ኣብ ኮማዊ ማሕበራት፡ ኣብ ስፖርታዊ ንጥፈታት….ኮታ ኣብ እነካይዶ ንጥፈታት፡ ደጋጊምና ደጋጊምና መን፧ መን፧ እንቅፋት ይፈጥሩ፡ ኢልና ክነላልዮም ይግባእ።
ሃገራውያን ተመሲሎም፡ ልዕሊ ሃገራውያን ኮይኖም ዝጠበቑ ከምዘለውና ፍሉጥ ኢዩ። ስርሖምን ተግባራቶምን ሃገራዊያን ከብሎም’ኳ እንተተከኣለ፡ ንዝሰርሕ ዘጸልሙ፡ ንዝተወፈየ ዘነኣእሱ፡ ሓሳባት ንዘቕረበ ዝነጽጉ፡ ካብቲ ሒዞሞ ዘለው ሓላፍነት ንዓመታት ሓደሽቲ ሓይሊ ከተኣታትው ዘይደልዩን፡ ጠለብ ናይቲ ዝመርሕዎ ኮማዊ ማሕበር ዘየማላኡ ከምዘለዉ ምፍላጥ ኣገዳሲ ይመስለኒ።
ክቡር ኣቦና ወልደኣብ ወልደማርያም ብጥሪ 1989 ዝጸሓፉዋ “ንዓኻ ንዕላማ ቍ.4 ከንብብ እንከለኹ እቲ ኣብ ኣርብዓታትኒ ሓምሳታትኒ ኣብ ሃገርና ዚርከብ ናይ ሓድሕድ ፍልስልስ ትዝ ይብለኒ’ሞ እስንብድ።….” ይብሉ’ሞ፡ ምላሽ ንዝህብሉ ዘለው ሰብ ወይ ልኡኽ ግን ኩነታቱ ኣዚዩ ስለዘሰንብዶም ቀጺሎም “…ብዛዕባ ሓድነት ህዝቢ፡ ብዛዕባ ፍቕር ሃገርን መሰልን፡ ብዛዕባ ዕብየትን ብልጽግና፡ ብዛዕባ ሓቦን ኒሕን፡ ብዛዕባ ጅግነንትን መስዋእትን፡ ብዛዕባ ስምረት ነጋሪት እንደኣወጁን እንዳተዛረቡን ኻበየ ቦቱኡ ዝነቕሉ “ተኾሉ” ንሃገርና የድሕና” እንዳበልኩ “እግዚኦ ኣድሕነኒ እምኩሉ እኩይ!” ዝብል ተሪርን ብርቱዕ ቃል ኣስፊሮም ናብ ህዝቢ ኤርትራ ዘመሓላልፍዎ መልእኽቲ እዚ ሎሚ “ባብሎናውያን” ወይ ናይ ሽዑ “ተኾሉ” በብግዚኡ ኪቕልቀሉ ምዃኖም ተረዲእዎም ነይሩ።
እዞም “ተኾሉ” ወይ ናይ ሎሚ “ባብሎናውያን” ቆርበት በጊዕ ተኸዲኖም፡ እቶም ሰማእቲ ሃገርና ዚዝምርዎ መዝሙር “ሓድነት፡ስኒት፡ ኒሕ፡ ጅግነት፡ ተወፋይነት፡ ብጻይነት፡ ልዕሊ ኩሉ ዓወት ንሓፋሽ ብማለት ሃገራውነት ዝነበረ ቅኒት” እዮም ዝዝምሩ ዘለው። “ንሕና ሃገራውያን ኢና።” ብዝብል ምስምስ ኣብ ዝተፈላለየ ጽፍሕታት ተዋፊሮም፡ ነቲ ዝተበገስሉ ዕላማ፡ ንምውቃዕ፡ ህልናን ከምዝዳኸም፡ ኣብ ኮማዊ ማሕበራት ተሳትፎና ከምዘይዕዝዝ፡ ኣባላት ሃይማኖታዊ ማሕበራት ኪመቓቐሉ፡ መናእሰያትና ኣብ ጉዳይ ሃገሮም ከይዛተዩ፡ ኣዛውንቲ ኣቦታትናን ኣዴታትና፡ ክብረት ንኽይረኽቡ፡ ንዚተረፈ ዕድሜኦም ኣብ ሃይማኖታዊ ቦታታት ከይዶም ጸሎቶም ከይገብሩ፡ ኣብ ስደት ዚተወለዱ ኤርትራውያን ቋንቋኦምን ባህሎምን ንኸይማዕብሉ፡ ኮታ ኮነ ኢልካ ህዝብን መንግስትን ከም ማይን ጸባን ንኸይኸውን ብስውር ዚካየድ ዘሎ ስነ-ኣእምሮዊ ፈተነታት ካብ ኣቦና ወልድኣብ ወልደማርያም ሓጻር ጽሑፍ ብዙሕ ኪንርዳእ ይግባእ።
እሞ እዞም “ተኾሉ” ወይ “ባብሎናውያን” ብኸመይ ኢና ክነቃልዖም ንኽእል፧ ከምቲ ንሳቶም ብዕቱብ ዚቃለስሉ ዘለው “ተንኮል ወይ ስውር ፈተና” ንሕና ሃገራውያን፡ ሕድሪ ተሰኪምና ክነብቅዕ ንሓንሳብ ንሓዋሩን ብኸመይ ንምክቶም፧ ግዳማዊ ዝኾነ ጸላኢ ኣላሊና ካብ ፈለጥና፡ እዞም ቆርበት በጊዕ ተኸዲኖም፡ ዝንቀሳቐሱ ዘለዉ ኤርትራውያን (እቶም ብቕሉዕ ዝንቀሳቐሱ ዘይኮኑ፡ እቶም ምሳና ሓቢሮም ዚጓዓዙ ማለተይ ኢዩ) ብኸመይ ኢና ካብ ከባቢና ንኣልዮም፧
ኣብ ዚቕጽል ክሳብ ዘራኽበና ኣምላኽ/ኣላህ ይባርኹም!
ዘይሃስስ ጓህሪ ዓዲ ሃገር ክትግብት
ኣብ ናይ መን ኮረቻ ኣብ ናይ መን ክትልብጥ
ህዝብና ኣጥፊእካስ ህዝብኻ ክትስርት
አ..ረ …. ንመን ንመን ኢኻ ክትትክእ ክትግልብጥ!
(ሙሉጌታ ዘካርያስ 2001) (ቀያሕ ኣብትብል ግጥማዊ መጽሓፉ)
Thursday, September 20, 2012
ቀዳማይ ክፋል (ደንበ ሃገራውያን)
ባቢሎናውያን
ቅድሚ ናብቲ ዝርዝር ጽሑፋይ ምእታወይ፡ ክቡራት ኤርትራውያን፡ ሰላምታይ ይብጽሓኹም። ኣብዘዘለኹሞ፡ ዕድመን ጥዕናን፡ ይምነየልኩም፡ እዛ ክብርቲ ሃገርና ከኣ፡ የእዳዋ ዘርጊሓ ትጽብየና ስለዘላ፡ “ሃየ” ድኣ፡ ንሕናውን ብሰላምን ብፍቕርን፡ ብስኒትን ብሕድሪን የእዳውና ዘርጊሕና ንሕቖፋን ነማሙቛን።
“ባቢሊዮን” ብዶክተር ክብርኣብ ፍረ፡ኣብ መፋርቕ 90’ታት ተጻሒፋ ምስተዘርገሐት፡ ክሳብ ክንደይ ዓሙቕ መልእኽቲ ሓዚላ፡ ኣንባቢ ብግቡእ ዝተኸታተላ ኣይመስለንን። ድሒሩ ግን ኵናት ወያነ ኣብ 1998 ምስተልዓለ፡ ምስቲ ኩሉ ዝነበረ ጸገማትን ምክልኻልን፡ መስዋእትታትን ስንክልናን ተኸፊሉ፡ ብዓወት ህዝቢ ኤርትራ ምስተዛዘመ፡ እዛ መጽሓፍ፡ ዓቢ ትምህርቲ ከምዝሃበትና ዘይንስሕቶ ሓቒ ኢዩ።
ሎሚ፡ ካብ መጽሓፍ ሓሊፋስ፡ ብፊልም ተሰሪሓ። ናብ ህዝቢ ምስ ቀረበት፡ ዓቢ ኣድናቆት ዝረኸበት፡ ብምዃና፡ ንድሕሪት ተመሊስና ምስ ህልው ኩነታት ክነመዛዝን እንከለና፡ ኣብ እንምስርቶ ኮማዊ ማሕበራት፡ ሃይማኖታዊ ማሕበራት፡ ኣብ ስፖርታዊ ንጥፈታት፡ ኣብ ሽማግለ በዓላት፡ ኣብ ናይ ደቂ ኣንስትዮን መናእሰያትን ማሕበራት፡ ልእሊ ኩሉ ከኣ ኣብ መንግስታዊ ቤት ጽሕፈት ትካላት፡ ሃገራውያን ተመሲሎም “ባቢሎናውያን” ከምዘለውና ክንዝንግዕ የብልናን።
ሎሚ ብረት ዓጢቕካ፡ ኵናት ምክያድ ብጕሑድ ዝተረፍ’ኳ እንተኾነ፡ ስነ-ኣእምሮዊ ዓብሊሉ፡ ኵናት ብርዓዊ፡ ኵናት ማህጸናዊ፡ ኮታ ብሰላሕታ ዝካየድ ኵናት ኣዝዮ ብዙሕ ስለዝኾነ፡ ከም ኣመጻጽኡ ክትገጥሞን ክተፍሽሎን ግድን ይኸውን።
እዚ ኣብ ላዕሊ ጠቒሰዮ ዘለኹ ዓይነት ስነ_ኣእምሮዊ ኵናት፡ ምናልባት ሕጂ ተጋሂዱ ይርአ’ኳ እንተኾነ፡ ኣብ ግዜ ሰውራዊ ኵናት’ውን ይርአ ብምንባሩ፡ ህዝብና፡ ብጅግንነት ከምዝመከቶ ታሪኽ ዝምስክሮ ሓቂ ኢዩ።
ህዝብና፡ ንልዕሊ 30 ዓመታት ብረታዊ ቃልሲ ንሓንቲ ጥምርትን ሓድነታ ነቕ ዘይብል ሃገር፡ ህዝባ ተኸቢሩን ተፋቒሩን፡ መሬታን ማያዊ ዶባታት ተሓንጺጹ ክብርታት ተሓልዩ፡ ምስኩለን ጐረባታ ሃገራት ብሰላም ክትነብርን፡ ብልጽግትን ምዕብልትን ንኽትኸውን ዝተካየደ መሪር ቃልሲ ከቢድ ከምዝነበረ ኣብ ነፍስ-ወከፍ ገዛ ኣብ መንደቕ ብክብሪ ተሰቕሎም ዘሎ ብሉጻት ሰማእታት ኤርትራውያን ይመስክር።
ክብርታት ወይ መስዋእቲ ክንብል እንከለና ግን፡ ብቐሊሉ ተገሊጹ ዝሕለፍ ኣይኮነን። ነዛ ሕጂ ከም ሃገር “ኤርትራ” ኢላ ትጽዋእ ሃገር፡ ነቲ ንዘመናት ተነፍጕዋን ክብራን መሰላን ተነጺጕ ኣብ መግዛእቲ ክትቍረን፡ ብሽርሒ ደቂ ሃገርን ናይ ወጻእተኛታት ኢድ፡ ዝተሓወሶ፡ “ኤርትራ ብኤርትራውያን” ብዝብል ተበግሶ፡ ዝተኸፈለ መስዋእትን ስንክልናን ዘሰከማና “ሕድሪ” ስለዘሎ፡ ነዚ ምስ እነተግብር፡ ነቲ ንሶም ዝጀመርዎ ቃልሲ ናብ መፈጸምትኡ ንምብጻሕ ዘለና ሓላፍነት፡ እምብኣር መዓልታዊ ወፊርና ንገዛ ክንምለስ እንከለና ነቶም ኣብ መንደቕ ተሰቒሎም ዘለው ብሉጻት ሰማእቲ ርኢና “ሳላኻትኩ” ክንብልን “ሕድሮም” ኣብ ደምናን ልብና ከምዘሎ ክንነግሮም ይግባእ።
ሃገር ነጻ ክትከውን፡ ህዝባ ካብ መግዛእታዊ ባርነት ንኽወጽእ፡ ካብ 1961 ብረታዊ ቃልሲ ክፍልም እንከሎ፡ ህዝቢ ኤርትራ ብሓባር ተቃሊሱ። ክሉ ዝተቃለሰ ግን “ሃገራዊ” ኢዩ ክብሃል ኣይከኣልን። ሕቡእ ኣጀንዳ ሒዞም ናብ ቃልሲ ዝተጸንበሩ ውሑዳት ኣይነበሩን። ካብ ተራ ተጋደልቲ ክሳብ ሓላፍነት ዝተሰከሙ ተጋደልቲ፡ “እንክዝሕሎም ብጻብእቶም፡ ክውዕዮም ብማንካ..” ዝዓይነቶም ተጋደልቲ፡ ሓለፍቲ ነይሮሙና ኢዩም። ንዝካይድዎ ናይ ስለላ ስርሓት ከይተፈለጡ፡ ኣብ ኣፍደገ ናጽነት በጺሖም፡ ኪኖ ናጽነትውን ኣብ ዝተፈላለየ ስርሓት ዝተዋፈሩ “ቁርዲዳት” ደማና ኪመጽዩ፡ የዕጽምቲ ሰማእታትና ዝፍሕሩ፡ ከምዘለው እዚ ስነ-እእምሮዊ ኩናት ኣጸቢቑ ክምህረና ይግብኦ።
ናጽነት፡ ከም ናጽነት መጠን ክነስተማቕራ ኣብ ዝተበገስናሉ፡ ብዝተረኸብ ዓወት፡ ሰማእታትና እንደዘከርናን፡ ስድራቤት ሰማእታትን ስንኵላትና እንደሓብሓብና፡ ንዝዓነወ ንብረት፡ እንደሃነጽና፡ ንዝባደመ መሬት እንዳልማዕና፡ ህዝቢ ናብቲ አብሃንቀውታ ዝጽበዮ መነባብርኡ፡ ፍሑኽ ኢሉ ከመሓይሽ፡ ብሰንኪ መግዛእትን ቀጻሊ ኩናት ዝተሰደ ኤርትራዊ ናብ ሃገሩ ንምምላስ ኣብዚተዳለወሉ፡ ሓድነት ህዝቢ ደልዲሉ፡ መንግስታዉን ብሕታውን ትካላት መትከላቶም ሓንጺጾም፡ ማሕበራዊ ቁጠባዊ፡ ጸዓታውን ትምህርታውን ንጥፈታት፡ ኣብ መስርሕ ተተግቢሮም፡ ህዝቢ ፡ “ሀ” ኢሉ ፍትሕን ሰላምን ኣብ ዝነገሳ ሃገር፡ ቀሲኑ ለይትን መዓልትን ወፊሩ፡ ሕድሪ ተሰኪሙ፡ ንምዕባለ ፋሕተርተር ኣብ ዝብለሉ እዋን፡ ኵናት ስለዚተልዓለ፡ ኣብ ውሽጢ ክልተዓመታት፡ ዝተርኣየ ጸገማትን ከቢድ ሰባኣውን ማሕበራውን ቁጠባን ክሳራታትን ብቐሊሉ ዘይግመት ኢዩ።
ርግጽ ኢዩ፡ እቲ ኵናት ብቐሊሉ ክፍታሕ’ኳ ይከኣል እንተነበረ፡ ንዘጓነፈ ክሳራታትን መስዋእትን ገዲፍካ፡ ኣብ ታሪኽ ህዝቢ ኤርትራ ግን ወሳኒ ብምንባሩ፡ ሃገር ዳግማይ ውሕስነት ናጽነት ንምኽባር፡ መሰላ ንምሕላው፡ ሕድሪ ሰማእታት ከንቱ ኮይኑ ንኸይተርፍን ባሕራን ዶባታታን ንሓንሳብን ንሓዋሩን ተሓንጺጹ ዘልኣለማዊ ክብር ረኺባ ባንዴራ ህዝቢ ኤርትራ ኣንበልቢላ ዳግማይ “ኤርትራ” ክትጽዋእ ዝተኻየደ ኵናት ብምንባሩ፡ ጸላእትናን ተሓባበርቶምን ዕረ ጥዒሙዎም ካብ ጌጋታቶም ዘይምሃሩ፡ ቀጻሊ ፈተነታት ንምክያድን ንህዝቢ ኤርትራ ዝኽፈል ከፊሎም፡ ምስ ዝተሓባበር ተሓባቢሮም፡ ምስ ታሪኻውያን ጸላእቲ ተሻሪኾም፡ ክሳራታቶም ከየገደሶም ቀጻሊ ፈተነ ብጉሑድ ኵናት ዘይኮነ ነዚ ሕጂ ዝርአ ዘሎ ስነ ኣእምሮዊ ኵናት ተታሓሒዞም ይርከቡ።
ስነ-ኣእምሮዊ ኩናት ክንብል ከልና፡ ፖለቲካዊ ጸቕጥታት፡ ኣብ ስደት ተወለዱን ዝርከቡ ኣኤርትራውያን ምስ ህዝቦምን መንግስቶም ርክብ ንከይህልዎም ኣብ ውሽጢ ኣቲኻ ሓድነት ምብትታን፡ ነቶም ኣብ ስደት ዝተወለዱን መናእሰያት ኤርትራውያን ኣብ ትምህርቶም፡ ስርሖም እንቅፋት ከምዚረኽቡ ምግባር፡ ኣብ ሃይማኖታዊ ማሕበራት ተጸንቢርካ፡ ንህዝቢ ብሃይማኖትን ኣውራጃን ምፍልላይ፡ ኣብ ስፖርታዊ ንጥፈታት፡ ሓላፍነት ተሰኪምካ፡ ንስፖርታውያንን ንጡፋትን ውሽጣዊ ጎንጺ ምፍጣር፡ ኣብ ኮማዊ ማሕበራት ጉዱስ ተመሲልካ ብምውሳእ፡ ብሓሳብን ርእይቶም ነንሕድሕድ ምፍንጫሕ፡ ገርሕታት ንደቂ-ኣንስትዮ፡ ብፍቕሪ ተጸሚድካ፡ ኣብ ማህጸነን ምፍታሽ፡ ኣብ ፌስቲቫላትን ከም ኣዳለውቲ ሽማግለ በዓላት ተመሲልካ፡ ዝካየድ ፌስቲቫል ኮነ ምርኢት ዕውት ንኸይኸውን ሰላሕታዊ ስርሓት ምክያድ፡ ኣብ ኣብየተ ቤት ጽሕፈት መንግስቲ ኤርትራ፡ ከም ሰራሕተኛታት ተቋጺርካ፡ ንተገልጋሊ ህዝቢ ምቁንጻብን ምክልባትን፡ ዘየገባብ ስርሓት ብምክያድ ህዝቢ ኣብ ሃገሩን መንግስቱን ጽልኢ ንኽሕድር፡ ስለዚ እዚ “ኤርትራ ንምንብርካኽ ሓድሽ ስትራተጂ፡ ተኸቲልካ፡ ኣብ ነፍስ ወከፍ ስደታኛታት ኤርትራውያን ኣብ ዘካይዶን ኣባል ኣብዝኾነሉን ማሕበር ስነ-እእምሮዊ ኩናት” ንምክያድ፡ ጸላኢ ብሚሊዮናት ዝቑጸር ሓገዝ ብምውፋር፡ “ኤርትራ ንምብርካኽ ብኤርትራውያን” ብዝብል ሓድሽ ፈተነ፡ ካብ ዚነቅል ልዕሊ ሓሙሽተ ዓመታት ኮይኑ ኣሎ።
ከምቲ ኣብ ዝሓለፈ ዓመት ኣብ ዊኪሊክስ ዝተሓበረ፡ ስርዓት ኣመሪካ፡ ብኣብ ኣስመራ ዝርከብ ዝነበረ ኣምባሳደሩ ዘመሓላለፎ ምስጢራዊ መልእኽቲ፡ “ ንመንግስቲ ኤርትራ ብኵናት ክስዓር ስለዘይክእል፡ ወይ’ውን ተፈቲኑ፡ ኣድማዒ ዝኾነ ዓወት ስለዘይተረኸበ፡ ካብ ውሽጢ ኤርትራውን ዘተኣማምን ምንቅስቓስ ወይ’ውን ናዕቢ ክመጽእ ኢልካ ክግመት ዝለዘይክእል፡ እንኮ ምርጫ ወይ’ውን፡ እታ ቀንዲ ክተስርሓና ትኽእል፡ ካብ ውሽጢ ኤርትራ ናዕቢ ዝልዓል ኣይመስልን ኮይኑ ተሪፉ ወጻኢታትና ክብ ብምባል፡ ዘየቋርጽ ሓገዝ ብምሃብ ወፍርና ኣብ ስደት ናብ ዘለው ኤርትራዊያን ተቕናዕና ይሓየሽ…” ብዝብል፡ ሎሚ፡ ብኣሽሓት ዝተዋፈሩ ኤርትራውያንን፡ ኤርትራውያን ዝመስሉን፡ ደምና ክጽንቅቑ ከም ቁርዲድ ለጊቦሙና ስለዘለው፡ ቀጻሊ ዝኾነ መኸተን ጓስጓስን ክነካይድ ይግባእ።
Subscribe to: Posts (Atom)


text:
ቐዳማይ ሚኒስትር ሃይለማርያም ደሳለኝ ኣብ ግብፂ ዑደት ከካይዱ እዮም…
መቐለ ጥሪ 06/2010(ድወት) ቐዳማይ ሚኒስትር ሃይለማርያም ደሳለኝ ካብ ዝመፅእ ሶኒ ጀሚሩ ኣብ ግብፂ ዑደት ከካይዱ እዮም።
ንሰለስተ መዓልትታት ዝካየድ ዕላዊ ዑደት ስራሕ ቐዳማይ ሚኒስትር ሃይለማርያም ደሳለኝ ምስ መዘነኦም ፕረዝደንት ግብፂ ዓብደል ፋታህ ኣልሲሲ ኣብ ኽልቲኣዊ፣ ከባብያውን ኣህጉራውን ጉዳያት ክዝትዩ እዮም።
ኣብ ኻልኣይ መዓልቲ ዑደት እቶም ቐዳማይ ሚኒስትር ኣብ ፓርላማ ግብፂ ተረኺቦም ዘረባ ከስምዑ እዮም ክብል ድማ FBC ንጋዜጣ ግብፂ ኣልማስሪ ኣልዮም ፀሪሑ ፀብፂቡ ኣሎ።
ቐዳማይ ሚኒስትር ሃይለማርያም ኣብ ዑደቶም ምስ ፕረዝደንት ግብፂ ዓብደል ፋታህ ኣልሲሲ ኣብ ዙርያ ዓቢ ግድብ ህዳሰ ኢትዮጵያ እውን ከምዝዝትዩ ተፈሊጡ።
ካብዚ ሓሊፉ ግብፂ ኣብ ዙርያ ዓቢ ግድብ ህዳሰ ኢትዮጵያ ባንኪ ዓለም ከዛትየና ኣለዎ ዝብል ቕዋማ እንታይ ምዃኑ መብርሂ ንክትህበሉ ከምዝዝትይሉ ድማ ተገሊፁ።
ሚኒስትር ጉዳያት ወፃኢ ዶክተር ወርቅነህ ገበየሁ ሓዊሱ ኻልኦት ላዕለዎት ሰበ ስልጣን መንግስቲ ኣብ ግብፂ ኣብዝካየድ ዑደት ዝሳተፉ ኣባላት ጉጅለ ልኡኽ እዮም።


text:
ስራሕቲ ምፍራይ ንህቢ ማሕበር ልምዓት ንህቢ ራህዋ
“ንህቢ ካብ ዓለም እንተጠፊኡ ወዲ ሰብ ኣብዛ መሬት ልዕሊ ኣርባዕተ ዓመት ክነብር ኣይኽእልን” ዝብል እቲ ውራይ ሳይንቲስት ኣልቨርት ኣንስታይን ዝበፅሐሉ ሓቂ ኣሎ። ኣብ ኮሌጅ ሕርሻ ዩኒቨርሲቲ ኣኽሱም፣ መተሓባበሪ ክፍሊ ትምህርቲ ሳይንስ እንስሳት መምህር ኣለም ታደሰ ነዚ ዝድግፍ ሓሳቦም እንተብርሁ “ዘራእቲ ኮኑ ኣትክልቲ ዝፋረዩ ካብቲ ሓደ ናብቲ ካሊእ ፅግያት ዘካይዱ ነፈርቲ ስለ ዘለዉ እዩ። ካብቶም ነፈርቲ 90 ምኢታዊ ፅግያት ክካየድ ዝገብር ድማ ንህቢ እዩ” ይብሉ።
ንልምዓት ንህቢ ካብ ዝምችዉ ከባብታት ትግራይ ሓደ ወረዳ መደባይ ዛና ከም ዝኾነ ክኢላታት ልምዓት ንህቢ ማረት ብ2009 ዓ/ም ዝገበርዎ መፅናዕቲ ይሕብር። እቲ ወረዳ ብደኒ ዝተሸፈነ፣ ሰውሕታት ዘለዉዎን ማይ ዝርከቦን ምዃኑ ካብቶም ንንህቢ ምቹው ክኸውን ዝገበርዎ ፀጋታት ገሊኦም እዮም። ኣብቲ ወረዳ 6,926 ዕስለ ንህቢ ኣብ ባህላዊ 7,304 ድማ ኣብ ዘመናዊ ቆፎ ብድምር ኣብ 13 ሽሕን 185 ቆፎታት ልምዓት ንህቢ ይሳለጥ ኣሎ። ክኢላ ልምዓት ንህቢ እታ ወረዳ መንእሰይ ክፍሎም ተኽለማርያም ነዚ ኩነታት እንተረድኡ፣ ነቲ ባህላዊ ልምዓት ንህቢ ዝጥቀሙ 6,712 ነበርቲ እቲ ወረዳ እንትኾኑ ነቲ ዘመናዊ ልምዓት ንህቢ ዝጥቀሙ ድማ 4,404 ነበርቲ እዮም። ብድምር 11,116 ነበርቲ ወረዳ መዳባይ ዛና ኣብ ልምዓት ንህቢ ተዋፊሮም ይርከቡ።
ኣብቲ ወረዳ ኣብ ሓደ ዙር ካብ ሓደ ባህላዊ ቆፎ 15 ኪሎ ግራም ምህርቲ መዓር ዝርከብ እንትኸውን ኣብ 2009 ዓ.ም 1,038 ኩንታል ንምርካብ ትልሚ ተታሒዙ 865 ኩንታል ተረኺቡ እዩ። ካብ ሓደ ዘመናዊ ቆፎ ንህቢ ድማ 31 ኪሎ ግራም መዓር ምርካብ ዝከኣል ኮይኑ ኣብ ዝሓለፈ ዓመት 2,264 ነጥቢ 24 ኩንታል ንምርካብ ትልሚ ተታሒዙ 1,682 ኩንታል ተረኺቡ ኣሎ። ብመንፅር እቲ ካብ ሓደ ቆፎ ይርከብ ዝተብሃለን ዝተትሓዘ ትልምን እንትምዘን ኣብ እቶት ምትሓት ኣሎ። እቲ ምኽንያት ካብ ኣመጋግባን ኣተሓሕዛን ክሳብ ብርበራ ዘለዉ ክያዶታት ልምዓት ንህቢ ብዝግባእ ተግባራዊ ካብ ዘይምዃን ዝፍልፍል እዩ። ካሊእ ክጥቀስ ዘለዎ ጉዳይ ብመንፅር ምችውነት እቲ ከባቢ ኮነ መንግስቲ ዝሃቦ ቆላሕታ እንትርአ ኣብ ልምዓት ንህቢ ዝዋፈሩ ሓረስቶት ካብቶም ልዕል ክብሉ ዝተገለፁ ንላዕሊ ክኾኑ ዝነበሮም ምዃኑ እዩ። ብፍላይ ማሕበራዊ ረድኤት ትግራይ እውን ምችውነት እቲ ከባቢ ናብ ረብሓ ንምልዋጥ እትገብሮ ሓጋዛይ ምንቅስቓስ ስለ ዘሎ ኣብቲ ወረዳ ዘለዉ ተፃብኦታት ልምዓት ንህቢ ክቕንሱን ከይዲ ልምዓት ንህቢ ዝበለፀ ውፅኢታዊ ክኸውንን ምተገበኦ።
ኣብዚ መዳይ ዘሎ ንጥፈት ማሕበራዊ ረድኤት ትግራይ ብቐንዱ ኣብ ሰብ ሞያን ተጠቀምትን ዝሓሸ ግንዛበ ልምዓት ንህቢ ምፍጣር እዩ። ማረት፣ ናይ ባዕላ ሰብ ሞያ ኮኑ ኣብ ቤት ፅሕፈት ልምዓት ሕርሻን ገጠርን እቲ ወረዳ ንዘለዉ ሰብ ሞያ ልምዓት ንህቢ፣ ዓቕሚ ዘዕብዩ ኣብ መፅናዕቲ ዝተመስረቱ ስልጠናታት እናሃበት ዝሓሸ ደገፍን ክትትልን ክገብሩ ትፅዕር ኣላ። ጎድና ጎድኒ እዚ ድማ ከም መርኣዪ ዝኾኑ ውሑዳት ተጠቀምቲ ሓረስቶት ብፍሉይ ስልጠናን ናውቲ ልምዓት ንህብን ብናፃ ሂባ ክትትል እናገበረት ዝሓሸ ፍርያት ክረኽቡ ትገብር። ንኣብነት 65 ሓረስቶት እቲ ወረዳ ፈለማ ኣብ ኣመጋግባን ኣተሓላልዋ ድሕንነት ንህቢ ከምኡ ድማ ኣብ ኣበራብራ መዓርን ብኸመይ ናብ ዕዳጋ ምትእስሳር ከም ዝከኣልን ወዘተ ስልጠና ሂባቶም። ቀፂላ ንዘመናዊ ቆፎን ዕስለ ንህብን መዐደጊ ዝኸውን ገንዘብ ካብ ትካል ፍትሓዊ ልቓሕን ዕቋርን ደደቢት ልቓሕ ንኽረኽቡ ኣመቻችያትሎም። ኣብ እዋን ምብርባር ዝጠቕሙ ናውትን መምከኺ ሽምዕን ብናፃ ሂባቶም። ብመሰረት እዚ እቶም ሓረስቶት ኣብ ኣርባዕተ ማሕበራት ተወዲቦም ናብ ተግባራዊ ልምዓት ኣትዮም እዮም።
ካብተን ብማረት ዝተሓገዙ ሓረስቶት ዝተወደቡለን ማሕበራት ሓንቲ “ማሕበር ልምዓት ንህቢ ራህዋ” እያ። እዛ ማሕበር 20 ኣባላት ሒዛ ኣብ 2009 ዓ.ም ዝተወደበት ኮይና ብ57 ሽሕ ወፃኢ 38 ዘመናዊ ቆፎ ዓዲጋ ናብ ልምዓት ኣትያ ትርከብ። እቶም ኣባላት ፈለማ ኣብ ዙርያ መለሽ ንጥፈታት ልምዓት ንህቢ ሓሙሽተ መዓልቲ ዝወሰደ ስልጠና ብማረት ከም ዝተውሃቦም ኣባል እታ ማሕበር ወ/ሮ ለታይ ገብረሚካኤል ይገልፃ። እቲ ልምዓት ንህቢ ኣሚነናሉ ከም ዝኣተዎኦን ብሙሉእ ቀልቢ ሓላፍነተን ብምውፃእ ናብ ዝሓሸ መነባብሮ ከም ዝዓብያሉን እምነት ዝሓዛ ምዃነን ይዛረባ። እዚ ኮይኑ ምስ ኬሚካላት ፀረ ባልዕን ኩነታት ዕዳጋን ተተሓሒዙ ስግኣት ከም ዘለወን ግና ይገልፃ። ምስዚ ተመሳሳሊ ሓሳብ ዝሃባና ካሊእ ኣባል እታ ማሕበር ወ/ሮ ዋህድ ኣፅበሃ ድማ ብድምር ኣብ ከይዲ ልምዓት ንህቢ ክምልእኦ ዝግበአን ክፍተት ፍልጦ ከም ዘለወን ሓቢረናልና። ብዛዕባ እዚ ዝሓተትናዮም ላዕለዋይ ክኢላ ልምዓት ሃፍቲ እንስሳ ማረት ብመልክዕ ስልጠና ኮነ ብኻሊእ መንገዲ ዝግበር ክትትልን ደገፍን ቀፃሊ ምዃኑ ብምግላፅ ቤት ፅሕፈት ልምዓት ሕርሻን ገጠርን ድማ ብቐንዱ ሓላፍነት ወሲዱ ዝሰርሐሉ ዋኒን ከም ዝኾነን እቲ ክፍተት እናተሓጋገዝካ ከም ዝምላእን የረድኡ።
ማረት ኣብ ርእሲ እቲ ን65 ሓረስቶት እቲ ወረዳ ብምድጋፍ ኣትያቶ ዝፀንሐት ንጥፈት ልምዓት ንህቢ መደባይ ዛና “መደብ ዝተዋደደ ማሕበራዊ ልምዓት ወረዳ መደባይ ዛና” ኣብ ዝብል ካሊእ ፕሮግራም ድማ 300 ሓረስቶት ተሓቚፎም ኣብ ልምዓት ንህቢ ንኽነጥፉ መደብ ሒዛ እናተንቀሳቐሰት ትርከብ። ብመሰረት እዚ 286 ሓረስቶት ብሰናይ ድሌቶም ተመልሚሎም ስልጠና ዝተውሃቦም ኮይኑ ካብኣቶም 56 ደቂ ኣንስትዮ ዝርከብኦ 207 ሓረስቶት ሕድሕዶም 10 ሽሕ ብር ልቓሕ ኣውፂኦም ኣብ ከይዲ ዕዳጋ ከም ዝርከቡ መንእሰይ ክፍሎም ተኽለማርያም ይዛረብ። ኣብዚ መዳይ ቀልጢፍካ ልቓሕ ኣውፂእኻ ናብ ተግባራዊ ልምዓት ኣብ ምእታው ድኽመት ከም ዘሎ ላዕለዋይ ክኢላ ልምዓት ሃፍቲ እንስሳ ማረት ኣይተ ፀጋልኡል ኣባዲ ይገልፁ። እዚ ድኽመት ኣካል እቶም ኣብቲ ወረዳ ዘለዉ ፀገማት ተገይሩ ዝርአ እዩ።
እዚ ማረት ኣብ ወርሒ መስከረም ኣብ ከተማ ኣኽሱም ኣዳልያቶ ኣብ ዝነበረት መድረኽ ተረጋጊፁ እዩ። እቲ መድረኽ ካብ ወረዳ ክሳብ ክልል ዝርከቡ ዝምልከቶም ኣካላት መንግስትን ማረትን ከምኡ ድማ ኣብ ልምዓት ንህቢ ዝተዋፈሩ ሓረስቶትን ነጋዶን ዝተረኸብሉ ኮይኑ ንመደባይ ዛና ማእኸል ብምግባር ብብርኪ ትግራይ ዘሎ ፀጋን መሓንቕን ልምዓት ንህቢ ዝተፈተሸሉ እዩ። መንእሰይ ክፍሎም ተኽለማርያም ኣብቲ መድረኽ እውን ብዛዕባ ፀጋታትን መሓንቓትን ልምዓት ንህቢ ወረድኡ ኣቕሪቡ ነይሩ። ፀጋታት ኢሉ ዝገለፆም ኣብ መእተዊና ዝዘርዘርናዮም ኮይኖም ፀገማት ኢሉ ዝገለፆም ድማ ሕፅረት ሰብ ሞያ ምህላው፣ ሕፅረት መሳርሕታት ልምዓት ንህቢ፣ ግንዛበ ሕብረተሰብ ዝተሓተ ምዃን፣ ኣብቶም ናብ ልምዓት ንህቢ ዘይኣተዉ ሓረስቶት ናብቲ ልምዓት ንኽኣትዉ ድሌት ምንኣስ፣ ሕማማትን ባልዓትን ምህላውን ሕፅረት ዕስለ ንህብን ይጥቀሱ።
እቲ ካሊእ ፀገም፣ ማሕበራት ልምዓት ንህቢ ዝተመቻቸወ ባይታ ዝስእና ምዃነን እዩ። ኣብ ጎቦታት ኣብ ዝርከብ ደኒ ንህቢ ከልምዓ እንተበላ ቦታ ፍቓድን ውሕስናን ኣብ ምርካብ ይፅገማ። እዚ ድማ ናህሪ ልምዓት ንህቢ ኣብ ምዕጋት ናይ ባዕሉ ኣሉታዊ ግደ ኣለዎ። ናብ ልምዓት ዝኣተው ተጠቀምቲ እውን ፀገማት የጋጥምዎም እዮም። እቲ ሓደ ኬሚካል ፀረ-ፃህያይ ንህቦም ዝጎድኣሎም ምዃኑ እዩ። ኣብ ጥቓ ኣናህብ ዘለውዎ ገዛ ዝርከብ ዘራእቲ ኬሚካል እንትግበረሉ፣ ኣብ ጥቓ ዝኾነ ይኹን ቦታ ዝርከቡ ኣናህብ ዝቦቐለ እኽሊ ኬሚካል እንትግበረሉ እቶም ኣናህብ ይጠፍኡ። እዚ ፈለማ እቶም ንህቢ ዘልምዑ ሓረስቶት ባዕሎም እንተይፈለጡ ዝፈጥርዎ ዝነበሩ ፀገም እዩ። ሕዚ ግና ዝበዝሕ ፀገም ካብ ጎረባብቶም እዩ ዘጋጥሞም ዘሎ። እቶም ዝበዝሑ ጎረባብቶም ብዘይጥንቃቐ ከሚካል ዝነፅጉ ካብ ዘይምፍላጥ እንትኸውን ኮነ ኢሎም ብድሕረት ካብ ቒም ተበጊሶም ዝገብሩ እውን ኣለዉ። ኣብዚ በብብርኩ ዘለው ሰብ ሞያ ሕርሻ፣ ኣካላት ፀጥታን ሕብረተሰብን ክሰርሕዎ ዝግበኦም ስራሕ ከም ዘሎ ዘርእይ እዩ።
ኣብ ዩኒቨርሲቲ ኣኽሱም፣ ኮሌጅ ሕርሻ መተሓባሪ ክፍሊ ሳይንስ እንስሳት መምህር ኣለም ታደሰ ዝሰርሕዎ መፅናዕቲ ከም ዘመላኽቶ ድማ ካብቶም ፀገማት ልምዓት ንህቢ ሓደ ሕፅረት እታወታት ቴክኖሎጂ እዩ። ሕፅረት ዘበናዊ ቆፎ፣ ዘመናዊ መበርበሪ መዓር ወዘተ። ዋሕዲ ዘመናዊ መበርበሪ ብኽልተ መልክዑ ከም ዝግለፅ መምህር ኣለም ይገልፁ። እቲ ሓደ ብስሩ ካብ ዕዳጋ እንትቐርብ ዝወሓደ ምዃኑ እዩ። እቲ ካልኣይ ድማ ተዓዲጐም ኣብ መኻዚኖ ምስ ተቐመጡ ናብ ረብሓ ዘይውዕሉ ኣለው። ምስ መበርበሪ ማሽን ተተሓሒዙ ዝርኣይ ካሊእ ፀገም ድማ እንድሕር ተበላሽዮም ዝፅግን በዓል ሞያ ብቐረባ ዘይርከብ ምዃኑ እዩ። እቲ ዝተበላሸወ ክፍሊ ቀሊል እናሃለወ ስኣን መዐረዩ ማሽን መበርበሪ ዝድርበየሉ ኣጋጣሚ ከም ዘሎ መፅናዕቲ መምህር ኣለም የመላኽት። ስለዚ ማሽናት እንትበላሸዋ ዝፅግን በዓል ሞያ ክቕመጥ ይግባእ። መፅናዕታዊ ፅሑፍ መ/ር ኣለም ካልኦት ፀገማት እውን ነፂሩ እዩ። ንኣብነት እቶም ዝስርሑ ዘመናዊ ቆፎታት ብጨረታ ስለ ዝስርሑ ኣሰራርሐኦም ተብተብ ኣለዎ። እዚ ድማ እቲ ዘመናዊ ቆፎ ወይ ክፀብብ ወይ ድማ ክገፍሕ ስለ ዝገብር ነቲ ንህቢ ዘይምቹ ቆፎ ይኸውን ኣሎ። ስለዚ ቅድሚ ምስርሖም ዘድሊ ጥንቃቐ ክውሰድ ኣለዎ።
ክኢላ ኣጠቓቕማ መሬት ወረዳ መደባይ ዛና ኣይተ ክፍሎም ለገሰ እውን ፀገማት ዝብልዎም ኣለው። ካብቶም ፀገማት ኢሎም ዘልዓልዎም ሓደ ፃህያይ ቅንጨ እዩ። ፃህያይ ቅንጨ ኣብቲ ከባቢ ዝነበሩ ሃገር በቆል ሳዕርታት ከም ዘጥፍእ እዮም ዝገልፁ። “ቅንጨ ገልገለ መስቀልን ካልኦት ዓምበብቲ ሳዕርታትን ካብቲ ከባቢ የጥፍኦም ኣሎ። እቶም ዝጠፍኡ ዘለው ዓምበብቲ ሳዕርታት ድማ ምግቢ ኣናህብ እዮም። ስለዚ ነዚ ስነ ምህዳር ዘበላሹ ፃህያይ መንግስቲ ብተግባር ቅልጡፍ ፍታሕ ከምፅአሉ ኣለዎ” ብምባል ይሕብሩ።
እዚ ጉዳይ ማረት ሓጋዚት ካብ ምዃን ሓሊፉ ግደ መንግስቲ ተኪኣ ምሉእ ብምሉእ ክትፈትሖ ዘይትኽእልን ዝተዋደደ ፃዕሪ ዝተፈላለዩ ኣካላት ዝሓትትን እዩ። ስለዝኾነ ብዓብይኡ ቢሮ ልምዓት ሕርሻን ገጠርን ትግራይ እዩ ኣማእኺሉ ዘለው ፀገማት ብምልላይ ምፍትሒ ከቐምጠሉ ዝግባኦ። ኣብ ቢሮ ልምዓት ሕርሻን ገጠርን ትግራይ መራሒ ጉጅለ ልምዓት ስግግርን ቴክኖሎጂን እንስሳት ኣይተ ተስፋማርያም ኣሰፋ ምስዚ ዝተትሓሓዘ ዝርዝር ዝበለ ሓሳብ ሂቦሙና እዮም። እዞም ኣብ ወረዳ መደባይ ዛና ከም ዘለዉ ዝተገለፁ ፀገማት ልምዓት ንህቢ ኣብ ካልኦት ከባብታት ትግራይ እውን ኣለዉ እዮም። “መንግስቲ ንልምዓት ንህቢ ጠመተ ሂቡ እዩ ዝሰርሐሉ ዘሎ። ኣብ ወረዳን ጣብያን ዘለው ክኢላታትን መተሓባበርትን ልምዓት ንህቢ ብዕቱብ ኣብ ምስራሕ ክፍተት ኣሎ” ይብሉ ኣይተ ተስፋማርያም። ንኣብነት በብፅሒቶም ብዝግባእ እንተዝዋፅኡ ከሚካል ፀረ-ፃህያይ ንህቢ ብዘይጎድእ መልክዑ ብጥንቃቐ ሞተንነፀገ፣ ቅንጨ ዝበሃል ፃህያይ ምጥፋእ ምተኽኣለ ወይ ሓደጋ ናብ ዘየብፅሐሉ ብርኪ ምወረደ።
ንሕና እውን ንሱ ኢና ክንብል እንኽእል። ብመንግሰቲ ከምቲ ዝተገለፀ ቆላሕታ ተዋሂቡዎ ኣሎ። ማረት እውን ቀሊል ዘይኮነ ሓገዝ ትገብር ኣላ። ስለዝኾነ ኣብ ወረዳን ጣብያን ዘለዉ ኣመራርሓን ክኢላታትን እቶም ዝተገለፁ ፀገማት ኣብ ምቅላል ባዕሎም ኮነ ሕብረተሰብ ብምትሕብባር ክረባረቡ ምግባር እዩ ቁልፊ ስርሖም ክኸውን ዝግባእ። መንግስቲ ድማ ፅሬት መዓር መመርመሪ ብዓቕሚ ነጋዶን መፍረይትን እንድሕር ንምእታዉ ዝኸብድ ኮይኑ ባዕሉ ከእቱ ይግባእ። ብመልክዕ እዚ ተፃብኦታት መዓር ብምውጋድ ካብኡ ክርከብ ዝግበኦ ረብሓ ምምሕያሽ መነባብሮ ኮነ ሸርፊ ወፃኢ ክርከበሉ ናብ ዝኽእል ብርኪ ምዕባይ ንፅባሕ ዝበሃል ዋኒን ኣይኮነን።


text:
VOAnews Tigrigna
ካናዳዊ ኣትሌት ሻነን አበድ ኣብቲ ዝመጽእ ወርሒ የካቲት ኣብ ደቡብ ኮርያ ዝኻየድ ናይ ሓጋይ ኦሎምፒክስ 2018 ብናይ በረድ ምንሽርታት ውድድር ንኤርትራ ወኪሉ ከምዝሳተፍ ኣፍሊጡ።
VOA60 World PM - Canada: Allied world powers meet for crisis talks on the North Korean nuclear missile threat
Canada: Allied world powers meet for crisis talks on the North Korean nuclear missile threat
VOA60 America - A couple is being held on $9 million bail in California for allegedly abusing their children
A couple is being held on $9 million bail in California for allegedly abusing their children
VOA60 Africa - Libya: 360 African and Arab migrants were rescued off the coast of Tripoli
Libya: 360 African and Arab migrants were rescued off the coast of Tripoli
ተቓዋምቲ ፓርቲታት ኢትዮጵያ ኢህወዴግ እሱራት ንምፍታሕን ንማእኸላዊ ንምዕጻውን ተለዋዋጢ መርገጺ ኣርእዩ’ዩ ክብሉ ነቒፎም
ኢህወዴግ እሱራት ንምፍታሕን ንማእኸላዊ ንምዕጻውን ኣብ ዝወሰዶ መርገጺ ምውልዋል ኣርእዩ’ዩ ክብሉ ተቓወምቲ ፓርቲታት ናይ መላእ ኢትዮጵያ ሓድነት ውድብን ሰማያዊ ፓርትን ነቒፎም። ንእሱራት ፖለቲካ ብዘይ ቅድመ ኹነት ምፍታሕ ነታ ሃገር ካብቲ ዝአተወቶ መንቐራቕሮ ንምውጻእ ዝሕግዝ’ዩ ክብሉ’ውን ገሊጾም። መንግስቲ ብወገኑ ኣብ ኢትዮጵያ ወላ ሓደ እሱር ፖለቲካ ኾነ ሕልና የለን ክብል ደጊሙ ገሊጹ። ክልቲኦም ፓርቲታት ሎሚ ኣብ ዝሃብዎ መግለጺ ኣብታ ሃገር ንዝረአ ቅልውላው ንምህዳእ ካብ ቃላት ዝሓለፈ ጭቡጥ ስጉምቲ ምውሳድ ጥራይ’ዩ ዝብል ኮይኑ ኢህወዴግ እሱራት ፖለቲካ ከምዘለው ኣብ ዝሓለፈ ወርሒ ኣሚኑ’ዩ ድሕሪ ምባል እታ ሃገር ናብ ቅልውላው ዝአተወት ብውልቀ መላኺ ምምሕዳር ኢህወዴግ’ዩ ኢሉ’ሎ። ምሉእ ትሕዝቶ ኣብዚ ምስማዕ ይክኣል።
ሱዳን ናህሪ ዋጋ ሃለኽቲ ብዘበገሶ ህዝባዊ ተቓውሞ ትሕመስ ኣላ
ካናዳዊ ኣትሌት ንኤርትራ ወኪሉ ኣብ ኦሎምፒክ 2018 ከምዝሳተፍ ሓቢሩ
ካናዳዊ ኣትሌት ሻነን አበድ ኣብቲ ዝመጽእ ወርሒ የካቲት ኣብ ደቡብ ኮርያ ዝኻየድ ናይ ሓጋይ ኦሎምፒክስ 2018 ብናይ በረድ ምንሽርታት ውድድር ንኤርትራ ወኪሉ ከምዝሳተፍ ኣፍሊጡ። ሻነን ካብ ወዲ ክልተ ዓመት ጀሚሩ ኣብ ናይ በረድ ምንሽርታት ስፖርት ክነጥፍ ከምዝጀመረን ካብ ወዲ ሓሙሽተ ዓመት ጀሚሩ ድማ ኣብ ዝተፈላለዩ ውድድራት ክሳተፍ ከምዝጸንሓ ይሕብር። ሻነን ኣብዚ ናይ 2018 ኦሎምፒክ ንኤርትራ ወኪሉ ንምስታፍ እንታይ ከምዘበገሶ ከምዚ ክብል ይገልጽ። “ኣብ 2011 ዓ.ም ኣብ ኢንስበርክ ኦስትርያ ናይ ትሕተ ዕድመ ውድድር ከምዘሎ ምስ ፈልጥኹ ናብቲ ውድድር ንምስታፍ ወሲነ እንተኾነ ኣብቲ ሽዑ እዋን ዝነበረኒ ነጥቢ ንካናዳ ወኪለ ክወዳደር ኣየኽኣለንን። ስለዚ ንምንታይ ንኤርትራ ወኪለ ኣይወዳደርን ኢለ ሓሳበይ ንአቦይ ምስ አካፈልኽዎ ንሱ ድማ ብመንገዲ ኣብ ካናዳ ዘሎ ናይ ኤርትራዊያን ኮሚኒቲ ምስ ናይ ኤርትራ ኦሎምፒክ ኮሚቴ ተራኺቡ ዘድልይ መስርሕ ብምፍጻም ኣብቲ ውድድር ክሳተፍ ክኢለ።” ሻነን ድሕሪ ናይ 2011 ዓ.ም ተመክርኡ ኣብዚ ናይ 2018 ኦሎምፒክ ብዝያዳ ቅሩብነት ተዳልዩ ከምዘሎ ብምሕባር ኣብቲ ኣብ ደቡብ ኮርያ ዝኻየድ ናይ ሓጋይ ኦሎምፒክስን ዝወዳደረሉ መድረኻትን ብዝምልከት ድማ ከምዚ ኢሉ። “ ኣብዚ ናይ 2018 ውድድር ንኤርትራ ወኪለ ኣብ ክልተ መድረኻት ስኪንግ ወይ ናይ በረድ ምንሽርታት ውድድር ክሳተፍ እየ።እቲ ሓደ ብቅልጡፍ ነቲ ዝተዋህበኻ ርሕቀት ምሽፋን ክኸውን ከሎ እቲ ካልኣይ ድማ ብቅልጡፍ ብዓንድታት ብምሕላፍ ኣብ መዛዘሚ ምብጻሕ እዩ ።” ኤርትራ ኣብ ዓለምለኸ ውድድራት ብብሽክለታን ጉያን እያ ትፍለጥ፡ ንስኻ በዚ ስኪኢንግ ወይ ናይ በረድ ምንሽርታት ዓይነት ስፖርት ክትወዳደር ናይ መጀመርያ ኢኻ ኣብቲ ዓለምለኸ መድረኽ እንታይ ግብረ መልሲ ረኪብኻ ንዝብለ ሕቶ ሻነን ኣነ ናብዚ ናይ 2018 ኦሎምፒክ ንኤርትራ ወኪላ ክሳተፍ ዝወሰንኹ ብፍላይ ኣብ ሰሜን ኣሜሪካን ኣውሮጳን ዝነብሩ መንእሰያት ኣብዚ ዓይነት ስፖርት ዝነጥፉ ንምትብባዕ እዩ ኢሉ። ሻነን ኣብዚ ሕጂ እዋን ኣብ ዩኒቨርሲቲ ኣልበርታ ተማሃራይ ካልኣይ ዓመት ኣብ ዓውዲ ኮምፒተር ሳይንስ’ውን እዩ።ብዩኒቨርሲቲ ደረጃ እንዳተመሃርኻ ኣብ ከም ኦሎምፒክ ዝዓመሰሉ ዓበይቲ ውድድራት ንምስታፍ ሓደ ነቲ ሓደ ኣይዕብልሎም’ዶ ወይ ጸገም ኣይፈጥረልኻን’ዶ ንዝብል ሕቶ ድማ ሻነን እቲ ቀንዲን አገዳሲን ንግዜኻ ብግቡእ ምጥቃም’ዩ ድሕሪ ምባል ከምዚ ይብል። “ብርግጽ ኣጸጋሚ’ዩ ግን ኸአ ጊዜኻ ብግቡእ ብምምዳብ ኹሉ ዝኸአል ነገር እዩ። ኣነ ሕጂ ዝበዝሓ ጊዜ ኣብ እዋን ሓጋይ ስለዝኾነ ውድድራተይ ንዝበዝሓ ክፋል ናይቲ ዓመት ትምህርተይ ኣብቲ ካልእ ጊዜ ብምዝዛም ኣብ ሓጋይ ድማ ንልምምድን ውድድራተይ ጊዜ ብምሃብ ይሰርሕ።ብርግጽ ብብዙሕ ነገራት ትወሓጠሉ ጊዜ ኣሎ ግን ኸአ ይኸአል’ዩ።” ምስ ሻነን ወለዱን ዝተኻየደ ቃለ መጠይቕ ኣብዚ ምስማዕ ይክኣል።
ሱዳን ናህሪ ዋጋ ሃለኽቲ ብዘበገሶ ህዝባዊ ተቓውሞ ትሕመስ ኣላ
ኣገልግሎት ዜና ኣሶስየትድ ፕረስ ከምዝሓበሮ ኣብ ካርቱም ርእሰ ከተማ ሱዳን ሎሚ 16 ጥሪ ብኣማኢት ዝቑጸሩ ሱዳናውያን ንናህሪ ዋጋታት ሃለኽቲ እንኮላይ ንሕብስቲ ኣመልኪቶም ኣብ ጎደናታት ወጺኦም ተቓውሞኦም ኣስሚዖም። ካብቲ ቦታ ዝተረኽበ ናይ ቪድዮ ምስልታት ከምዘርኣዮ: ኣብ ሱዳን ንዝሓለፉ ክልተ ሳምንታት መንግስቲ ንዝወሰዶ ምጉዳል ድጎማ ሕብስቲ ብምቅዋም: ሱዳናውያን ኣብ በበይኑ ቦታታት ናብ ጎደና ብምውጻእ በቲ ውሳነ ዘይዕግበቶም ክገልጹ ጸኒሖም ኣለው። መንግስቲ ሱዳን ንተሓድሶ ቁጠባታ ሃገር ብዝምኽንያቱ ድጎማ ሕብስቲ ከምዝነከየን ዋጋ ሸርፊ ባጤራ እታ ሃገር ክጎድል ከምዝገበረን’ዩ ዝሕበር። ባይቶ ሱዳን ነዚ ብተሓድሶ ቁጠባ ሱዳን ኣብ ዝሓለፈ ወርሒ ታሕሳስ ዝወጸ ባጀት 2018 እታ ሃገር ድሕሪ ምጽዳቑ’ዩ እቲ ተቓውሞታት ኣብ ሱዳን ዝርአ ዘሎ። ሓደ ፓውንድ ሱዳን 6 ዶላር ይሽረፍ እኳ እንተነበረ: ኣብዚ ግዜዚ ግን ናብ 18 ከምዘንቆልቆለ ኣሶስየትድ ፕረስ ሓቢሩ።
ካናዳዊ ኣትሌት ንኤርትራ ወኪሉ ኣብ ኦሎምፒክ 2018 ከምዝሳተፍ ሓቢሩ
ካናዳዊ ኣትሌት ሻነን አበድ ኣብቲ ዝመጽእ ወርሒ የካቲት ኣብ ደቡብ ኮርያ ዝኻየድ ናይ ሓጋይ ኦሎምፒክስ 2018 ብናይ በረድ ምንሽርታት ውድድር ንኤርትራ ወኪሉ ከምዝሳተፍ ኣፍሊጡ።
ጸብጻብ ፍሪደም ሃውስ
ኤርትራን ኢትዮጵያን ኣብ ዝተሓተ ደረጃ መሰላት ደሞክራሲ
ፍሪደም ሃውስ (Freedom House) ዝተባህለ ተጣባቒ መሰረታዊ መሰላት ሓርነት ደሞክራሲ ኣብ ናይ 2018 ጸብጻቡ: ብደረጃ ዓለም ንመበል 12 ግዜ ንመትከላት ደሞክራሲ ዘቑሙ ርትዓውነት ምርጫን ሓርነት ፕረስን ከምዘንቆልቆሉ ኣፍሊጡ። ብመሰረት ካብ ፍሪደም ሃውስ ዝተረኽበ ሓበሬታ: መሰረታዊ ሓርነታት ደሞክራስያውነት ብተኸታታሊ ንመበል 12 ግዜ'ዩ ከምዘንቆልቆለ ተጠቒሱ። ጸብጻብ ፍሪደም ሃውስ ኣብ ዓመተ 2017 ናይ 195 ሃገራት ደረጃ ከምዝተጸንዐ ዝሓበረ ክኸውን እንከሎ: በዚ ድማ 88 ሃገራት ናጽነት ደሞክራሲ ዘለወን፤ 58 ሃገራት ከፊላዊ ናጸነት ደሞክራሲ ከምኡውን 49 ሃገራት ናጽነት ዘይብለን ተባሂለን ክምመያ ከምዝኸኣላ ኣፍሊጡ። ኤርትራን ኢትዮጵያን ኣብ ዝተሓተ ደረጃ መሰላት ደሞክራሲ ይርከባ። ኤርትራ ካብ መወዳእታ ኣብ 3ይ ደረጃ ኢትዮጵያ ድማ ብተመሳሳሊ ካብ መወዳእታ ኣብ መበል 12 ደረጃ ከምዝተሰርዓ እቲ ካብ ፍሪደም ሃውስ ዝተረኽበ ጸብጻብ የረድእ። ሙሉእ ትሕዝቶ ደረጃ ሃገራት ትሕት ኢሉ ኣብ ዝርከብ ኣሃዛዊ ሓበሬታ ይርከብ።
ፕረዚደንት ሃገረ ኤርትራ ኢሳያስ ኣፈወርቂ ሰራዊት ግብጺን ኢማራት ዓረብን ምስ ኣጽዋራቶም ሳዋ ኣትዮም ኣለው ንዝብል ጸብጻብ ሓሶት’ዩ ክብሉ ነጺጎሞ
ፕረዚደንት ሃገረ ኤርትራ ኢሳያስ ኣፈወርቂ ሰራዊት ግብጺን ኢማራት ዓረብን ምስ ኣጽዋራቶም ሳዋ ኣትዮም ኣለው ንዝብል ጸብጻብ መደበር ቴሌቭዥን ኣልጀዚራ ዝተፈብረኸን ናይ 2018 ዳእላ’ዩ ክብሉ ነጺጎሞ። ዕላማ’ቲ ናይ ሓሶት ወረ ኣብ መንጎ ሱዳንን ኤርትራን ነቃእ ንምፍጣር ከምዝኾነ ዝገለጹ ፕረዚደንት ኢሳያስ ገለ ኣብ ሱዳን ዝርከቡ ውሑዳን ሰብ ፍሉይ ረብሓ ኣብቲ ጉዳይ ኢድ ከምዘለዎም ብምግላጽ ህዝቢ ሱዳን በዚ ግጉይ ሓበሬታ ኣይክደናገርን’ዩ ማለቶም ኣብ መንግስታዊ መርበብ ሓበሬታ ኤርትራ ሻባይት ዝወጸ ዜና ጠቒሱ’ሎ። ኣብ ኢትዮጵያ ዝተፈጥረ ኹነታት ብዝምልከት ካብ ዝኾነት ሃገር ንላዕሊ ንኤርትራ ዝያዳ ከምዘሻቕላ ዝገለጹ ፕረዚደንት ኢሳያስ ህዝብታት ኤርትራን ኢትዮጵያን ነቲ ንዝሓለፈ 25 ዓመታት ዝኸሰርዎ ክመልስዎ ተስፋ እገብር ኢሉ። ጸብጻብ ብዛዕባ ርክብ ግብጽን ሱዳንን ካልኦት ተዛመዲ ጉዳያትን ዝምልከት ፕረዚደንት ኢሳያስ ኣፈወርቂ ንዝሃቦ ቃለመጠይቕ ኣብዚ ምስማዕ ይክኣል።
ኣብ ኣልጀርያ ዝካየድ ጉያ መሮር ንኤርትራ ወኪሎም ዝሳተፉ ኣትሌታት ንምምራጽ ውድድር በረኻ ተኻይዱ
ዝመጽእ ወርሒ መጋቢት ኣብ ኣልጀርያ ኣብ ዝካየድ ውድድር ጉያ መሮር ኣፍሪቃ፡ ንኤርትራ ወኪሎም ዝሳተፉ ኣትሌታት ንምምራጽ፡ ብሃገራዊ ፈደረሽን ኣትሌትክስ ዝተወደብ መበል 20 ዙር ሃገራዊ ውድድር ጉያ መሮር ዝሓለፈ ሰንበት 14 ጥሪ 2018 ኣብ ከባቢ መንደፈራ ተኻይዱ። ኣብ’ቲ ናይ 10 ኪ.ሜ ውድድር ደቂ ተባዕትዮ ፊሊሞን ዓንደ ቀዳማይ ኮይኑ ኽዕወት ከሎ፡ ብደቂ ኣንስትዮ ድማ ናዝሬት ወልዱ ቀዳመይቲ ኮይና ተዓዊታ። ኣብ ናይ 8 ኪ.ሜ ርሕቐት ድማ ብደቂ ተባዕትዮ ሳምሶን ኣማረ ቀዳማይ ኮይኑ ክዕወት ከሎ ኣብ ናይ 6 ኪ.ሜ ናይ ደቂ ኣንስትዮ ውድድር ኸአ ኮኾብ ገብሩ ተዓዊታ። ኣብ ናይ 8 ኪ.ሜ ናይ ደቂ ኣንስትዮን ደቂ ተባዕትዮ ሕውስዋስ ቅብብል በትሪ ካብ ዝተሳተፉ ኣትሌታት እቶም ዝሓሽ ጊዜ ዘመዝገቡ ተወዳደርቲ ኣብቲ ኣብ ኣልጀሪያ ዝካየድ ውድድር ንኤርትራ ወኪሎም ከምዝሳተፉ ሃገራዊ ፈደረሽን ኤርትራ ኣፍሊጡ። ምሉእ ትሕዝቶ ኣብዚ ምስማዕ ይክኣል።
VOA60 World PM - Deadly Double Suicide Bomb Attack Hits Baghdad
Deadly Double Suicide Bomb Attack Hits Baghdad
VOA60 America 1-15
VOA60 America 1-15
VOA60 Africa - Cameroon: At least 21 people killed and 38 others injured after a bus veered off a road
Cameroon: At least 21 people killed and 38 others injured after a bus veered off a road
ኣብ ኢትዮጵያ ኣብ ዝሓለፉ ሒደት ዓመታት ኣብ ዝተፈጥረ ህውከት ተሳቲፎም ተባሂሎም ኣብ ማእሰርቲ ዝጸንሑ 528 ተጠርጠርቲ ክፍትሑ’ዮም
ኣብ ኢትዮጵያ ኣብቶም ዝሓለፉ ሒደት ዓመታት ኣብ ዝተፈጥረ ህውከት ተሳቲፎም ተባሂሎም ኣብ ማእሰርቲ ዝጸንሑ 528 ተጠርጠርቲ ኽሶም ተቛሪፁ ድሕሪ ፅባሕ ረቡዕ ከምዝፍትሑ ጠቕላሊ ዓቃቢ ሕጊ እታ ሃገር ኣፍሊጦም።እዚ መስርሕ ንዝቕጽሉ ክልተ ኣዋርሕ ከምዝቕፅል’ውን ተዛሪቦም ኣለው። ብመሰረት ውሳነ ፈፃሚ ስራሕ ኢህወዴግ ንጉዳይ ፍትሒ ዝከታተል ግብሪ ሓይሊ ምጥያሹ ዝገለፁ ጠቕላሊ ዓቃቢ ሕጊ ኣቶ ጌታቸው እምባየ ብደረጃ ፌደራልን ክልልን ክሲ 528 ተጠርጠርቲ ከምዝቋረፅ ሎሚ ኣብዝሃብዎ ጋዜጣዊ መግለፂ ሓቢሮም። እቲ ግብረ ሓይሊ ኣሰራርሓ ፍትሒ ንምምሕያሽ ናይ ሓፂር፣ማእኸላይን ነዊሕን ትልምታት ከምዝሓንፀፀ ዝዘርዘሩ ኣቶ ጌታቸው ኣብቶም ዝሓለፉ ሒደት ዓመታት ኣብ ዝነበረ ህውከት ተሳቲፎም ዝበሉዎም ተኸሰስቲ ኽሶም ብምቋራፅ ምፍታሕ ናይ ሓፂር እዋን ትልሙ ምዃኑ ኣረዲኦም። “ነዚ መሰረት ብምግባር ብፌደራል ደረጃ ክሳብ ሎሚ ብዝተሰርሐ ናይ ምፍላይ ስራሕ 115 ተጠርጠርቲ ክሶም ኣብ ፈለማ ዙር ክቋረፅ ተገይሩ’ሎ።” እዞም ተጠርጠርቲ ንዝተቐመጠ መዐቀኒ ዘማልኡ ብምዃኖም ኽሶም ክቋረፅ ንቤት ፍርዲ ቐሪቡ’ሎ ተሃድሶ ወሲዶም ክፍትሑ እዮም እውን ኢሎም። “እዞም 115 ተጠርጠርቲ ካብ ሎሚ ጀሚሩ ንተኸታተልቲ ክልተ መዓልታት ስልጠና ተሃዲሶ ተወሂቡዎም ካብ ረቡዕ ጀሚሩ ምስ ሕብረተሰቦምን ቤተሰቦምን ክሕወሱ እዮም።” ብመሰረት መግለፂ ኣቶ ጌታቸው ክሲ ንምቁራፅ ኣርባዕተ መዐቀኒታት ተቐሚጦም ኣለው ።ኣብ ዝነበረ ህውከትን ዕግርግርን ንህይወት ሰብ ዘየጠፍአ፣ከቢድ ምጉዳል ኣካል ዘየውረደ፣ኣብ ምዕናው ዓበይቲ ትካላትን ቀጥታዊ ተሳተፎ ዘይነበሮ ወይ ዘይመርሐን ንሕገ መንግስትን ሕገመንግስታዊ ስርዓትን ብሓይሊ ንምቕያር ብመሪሕነት ዘይተሳተፈን ክኸውን ኣለዎ ይብል። ብተወሳኺ ኣብ ዝሓለፈ ዓመት ኣብ ከተማ ዲላን ከባቢ ወረዳ ዲላን ኣብ ዝነበረ ህውከት ዝተሳተፉ 361 ተጠርጠርቲ ኣብ ወረዳ ኮንሶ ኣብዝነበረ ህውከትን ዕግርግርን ብተመሳሳሊ ኩነታት ተሳተፍቲ ዝነበሩ 52 ተጠርጠርቲ ኽሶም ተቛሪፁ ናይ ተሃድሶ ስልጠና ተዋሂቡዎም ናብ ስድርኦም ክሕወሱ እዮም ኢሎም። ናይ ተሃድሶ ስልጠና ምስተውሃቦም ናብ ሕብረተሰብን ስድርኦም ተሓዊሶም ሰላማዊ ህይወቶም ብምምራሕ ናይ ሰላም ሓይሊ ንክኾኑ ክስራሕ እዩ ኢሎም። እዞም ዝተፈረዶም እሱራት ቅድም ክብል ብዝተቐመጠ መዐቀኒታት ናይ ነፍሲ ወከፍ እሱር ጉዳይ እናተርኣየ ብናይታ ሃገር ሕጊ መሰረት ከምዝፍፀም እውን ተዛሪቦም ኣለው። ናይዚ ፌደራል ይቕሬታ ተጠቀምቲ ይኹኑ ኽሲ ናይ ምቁራፅ መስርሕ ካብ ቤት ማእሰርቲ ዝፍትሑ ሰባት ጉዳይ ብዝተቐመጠ ኣብ ውሽጢ ክልተ ኣዋርሕ ብተኸታታሊ ከምዝፍፀም ወሲኾም ገሊፆም። እዚ ፀብፃብ ክሳብ ዝተሰርሐ ድምጺ ኣሜሪካ ካብዝተፈላለዩ ምጭንታት ከምዝረጋገፆ ፍሉጣት መራሕቲ ተቓወምቲ ውድባት ብዛዕባ ምቁራፅ ኽሲ ይኹን ብዛዕባ ዝተጀመረ መስርሕ ዝተነግሮም ይኹን ዝፈልጡዎ የለን ።
ሚንስትር ወጻኢ ጉዳያት ኢትዮጵያ ምስ ናይ ሱዳን መዘነኦም ኢብራሂም ካንዱር ተራኺቦም፡ተዘራሪቦም
ሚንስትር ወጻኢ ጉዳያት ኢትዮጵያ ኣቶ ወርቅነህ ገበየሁ ትማሊ ሰንበት ኣብ ካርቱም ሱዳን ወግዓዊ ምብጻሕ ብምክያድ ምስ ናይ ሱዳን መዘነኦም ኢብራሂም ጋንዱር ተራኺቦም ምዝርራቦም ተገሊጹ። ክልቲኦም ሰበ ስልጣን ትማሊ ሰንበት ኣብ ከተማ ካርቱም ዝሃብዎ ሓባራዊ ጋዜጣዊ መግለጺ ሚንስትር ወጻኢ ጉዳያት ሱዳን ኢብራሂም ጋንዱር “ክሳብ ሕጂ ብዛዕባ ጉዳይ ስግኣት ሃገር ኣይተዘራረብናን ግን ንጸጥታ ሃገርና ዘስግኡ ወገናት ከምዘለው ሓበሬታ ኣለና” ዝበሉ ክኮኑ ከለው ናይ ኢትዮጵያ ሚንስትር ወጻኢ ጉዳያት ኣቶ ወርቅነህ ገበየሁ ብወገኖም ብዛዕባ ምብጻሕ ቀዳማይ ሚንስትር ኢትዮጵያ ናብ ግብጺ ከምዚ ኢሎም። “ እቲ ምብጻሕ ቀዳማይ ሚንስትር ክልቲኣዊ ዝምድና ንምቅጻል ዝዓለመ እዩ። ብዙሕ ክልቲኣዊ ጉዳያት ኣለና። ቁጠባዊ፡ፖለቲካዊን ማሕበራዊ ጉዳያትን ስለዚ ቀዳማይ ሚንስትር ነዞም ክልቲኣዊ ዝምድና ንምምሕያሽ እዮም እዮም ናብኡ ከይዶም ምስዚ ድማ ዝተሓሓዝ ኣይኮነን” ኢሎም። ግብጺ ኣብ ኢትዮጵያ ዝህነጽ ዘሎ ዓብይ ናይ ህዳሴ ግድብ ናብ ግብጺ ዝፍስስ ትሕዝቶ ማይ ፈለግ ኒል የጉልድ እዩ ክትብል ከላ ኢትዮጵያ ግን ነዚ ትነጽግ። እዞም ሰበ ስልጣን ክልቲኦም ሃገራት ኣብ ማእከል ዘንቆልቁል ዘሎ ዝምድና ክልቲኣን ሃገራት ምስ ግብጺ ከምዝተራኸቡ ይግለጽ ኣሎ።
ሚንስትር ወጻኢ ጉዳያት ኢትዮጵያ ምስ ናይ ሱዳን መዘነኦም ኢብራሂም ካንዱር ተራኺቦም፡ተዘራሪቦም
ሚንስትር ወጻኢ ጉዳያት ኢትዮጵያ ኣቶ ወርቅነህ ገበየሁ ትማሊ ሰንበት ኣብ ካርቱም ሱዳን ወግዓዊ ምብጻሕ ብምክያድ ምስ ናይ ሱዳን መዘነኦም ኢብራሂም ጋንዱር ተራኺቦም ምዝርራቦም ተገሊጹ።
ቱኒዝያ ብህዝባዊ ተቓውሞ ትሕመስ
ኣብ ቱኒዝያ ብዝተላዕለ ህዝባዊ ተቓውሞ ልዕሊ 300 ሰባት ተኣሲሮም ምህላዎም ካብታ ሃገር ዝተመሓላለፈ ዜና ሓቢሩ። ብመሰረት እቲ ሓበሬታ ኣብ ሓያሎ ከተማታት ቱኒዝያ ንዝኾነ ዝለዓል ህዝባዊ ተቓውሞ ንምብታን ወተሃደራት ተዋፊሮም ምህላዎም ድማ ክፍለጥ ተኻኢሉ ኣሎ። ቱኒዝያ ብህዝባዊ ተቓውሞ ትሕመስ ዘላ ግብረመልሲ ናይቲ ዝውስኽ ዘሎ ዋጋ ቀረባት ፣ ወሰኽ ቀረጽን ሽቕለት ኣልቦነትን ከምዝኾነ'ዩ ኣገልግሎት ዜና ሮይተርስ ካብታ ሃገር ኣፍሊጡ። ብመሰረት ሓበሬታ ሮይተርስ፣ ኣብ ታላ ዝተባህለት ምስ ኣልጀርያ እትዳወብ ከተማ ዝተጎሃሃረ ህዝባዊ ተቓውሞ: ነቑጣ ሃገራዊ ጸጥታ ከምዝተቓጸለ ተሓቢሩ። ኣብቲ ነቑጣ ዝነበሩ ኣባላት ፖሊስ ድማ ክሃድሙ ከምዝተቐስቡ ሮይተርስ ንምንጭታት ናይ ዓይኒ መሰኻኽር ብምጥቃስ ገሊጹ። ኣፈኛ ሚኒስትሪ ውሽጣዊ ጉዳያት ቱኒዝያ ትማሊ ኣብ ዝሃቦ መግለጺ: ኣብ ተግባራት ስርቅን ቅጥፈትን ዝተዋፈሩ 339 ሰባት ከምዝተኣስሩ ኣፍሊጡ። ንሱ እቲ ተቓውሞ ካብ ዝጅመረሉ ኣትሒዙ ብሓፈሻ ኣስታት 600ሰባት ኣብ ትሕቲ ቀይዲ ኣትዮም ምህላዎም ብተወሳኺ ሓቢሩ።


text:
ኣብ ዘቤታዊ ምእራይ ወርቂ ተዋፊሮም ዝነበሩ ደቂ መቐርካን ደምበ ዛውልን ብዕለት 26 ሰነ 2017 ሓይልታት ጸጥታ ኣኽቢቦም ኣሲሮሞም። ኣብ መንጎ እዞም ተኣሲሮም ዘለዉ ደቂ ዓዲ 4 ኣዴታት ምስ ደቀን ተኣሲረን ከምዝርከባ ዝገለጹ ምንጭታት ሬድዮ መድረኽ፤ እቶም እሱራት ካብቲ ዝሰርሑሉ ዝነበሩ ቦታ ብኣባላት ጸጥታ ተኾብኪቦም ናብ ቤት ማእሰርቲ ዓዲ ኣቤቶ ከምዝተወስዱ ተሓቢሩ።
እዞም ባህላዊ ዕደና ተዋፊሮም ህይወቶም ንምምራሕ ክጽዕሩ ዝጸንሑ ዜጋታት ‘ኣብ ዘይሕጋዊ ምእራይ ወርቂ ተዋፊርኩም’ ተባሂሎም ከምዝተኣስሩ ዝሓበሩ ምንጭታት፤ ኩሉ ሒዞሞ ዝጸንሑ ንዋት ባህላዊ መዐደኒን ዝረኸብዎ ጥረ ወርቂን ሻቡ በቶም ኣባላት ጸጥታ ከምእተሃገረ ተፈሊጡ።
እቶም ካብ ደበዛውልን መቐርካን ዝተኣስሩ ዜጋታት ናብ ዓዲ ኣቤቶ ኣብ ዝተወሰዱሉ እዋን ኣብ እንዳ ከይዝ ዝበሃል ክፋል ቤትማእሰርቲ ዓዲ ኣቤቶ ከምዝተወሰዱ ዝሓበሩ ምንጭታትና ብወዲከበደን ሚካኤልን ዝተባህሉ ካብ ጀነራል ፍሊጶስ ቀጥታዊ መምርሒ ዝወሃቡ ሓለፍቲ ዓዲኣቤቶ ከቢድ መርመራ ከምእተገበረሎም ተፈሊጡ።
ብዙሓት ስድራቤታት ንዘለወን ቁጠባዊ ጸገማትን ናይ መነባብሮ ሽግርን ንምፉኻስ ኣብቲ ብዘቤታዊ ምእራይ ተባሂሉ ዝፍለጥ ልምዳዊ ምእራይ ወርቂ ተዋፊረን ምጽነሐን እዚ ጻዕሪ ድማ ብምምሕዳር ከባቢ ሰረጃቓ ብወግዒ ዝተፈቐደ ሙኻኑ እቶም ምንጭታት ሓቢሮም።
ኣብዚ ቀረባ እዋን ካብቲ ወርቂ ዝርከብ እቶት ብርክት ክብል ኣብ ዝጀመረሉ እዋን መጀመርያ ገለ ሓለፍቲ ምምሕዳራት ነቶም ልምዳውያን ዓደንቲ ጉቦ ክሓቱ ምጅማሮም ጸኒሖም ድማ ብወግዒ ስልዒት ጌሮም ከኽፍልዎም ምጽነሖም ሓቢሮም። ቅድሚ ሕጂ ወይዘሪት ጽገረዳ እትበሃል ብሽርክነት ጀነራል ፍሊጶስ ናብ ዱበይ ከተውጸኦ ከላ እተታሕዘ 36 ጥረ ወርቂ፤ ካብ ከምዚኦም ዝኣመሰሉ ድኻ ዜጋታት ዝህገር እሞ ናብ ቤት ጽሕፈት ጀነራል ፍሊጶስ ዝለኣክ ሙኻኑ እቶም ምንጭታት ናብ ሬድዮ መድረኽ እብ ዝለኣኽዎ ጸብጻብ ሓቢሮም።
ስድራቤታት ኤርትራ እቶም ሰሪሖምን ወፊሮምን ምንጪ እቶት ኪኾንወን ዝግባእ መንእሰያተንን ዓቕመንን ምስተጸንቀቐ፤ ኣዴታት ዝርከብዎም ኣረጋውያን ድራር ዕለቶም ንምምእራር ዝተፈላለየ ብልሓት ይጥቀሙ ምህላዎም ዝፍለጥ ኮይኑ፤ ልምዳዊ ዕደና ሓደ ካብቲ ዜጋታት ድራር ዕለቶም ንምርካብ ዘካይድዎ ጻዕሪ ሙኻኑ ይፍለጥ።
ኤርትራ ካብ ቢሻ ብዝርከብ ወርቂ ዛጊት ልዕሊ ሓደ ነጥቢ ሽዱሽተ ቢልዮን ዶላር ኣታዊ እኳ እንተገበረት፤ እዚ እቶት እዚ ኣብ መነባብሮ ህዝቢ ኤርትራ ቅንጣብ ለውጢ ኣየምጸአን። ብኣንጻሩ ኣብ መንጎ እቲ ድኻ ህዝቢን እቶም ውሑዳት ካብቲ ኣታዊ ገንዘብ ዘስግሩ ዘለዉ ሓለፍቲን ዘሎ ጋግ ከምዝገፍሐ ክፍለጥ ተኻኢሉ ኣሎ።
ሓደ ስሙ ክጥቀስ ዘይደለየ ላዕለዋይ ሓላፊ ኩባንያ ኣብ ዘጋለጾ ምስጢራዊ ስራሕ፤ ፕረዚደንት ኢሳያስ 200 ሚልዮን ዶላር ዘውጽእ ወርቂ ብጥርኡ ኣብ ናይ ውልቁ ካዝና ብቐጥታ ኣታዊ ኪኸውን ከምዝኣዘዘ በዚ መሰረት ድማ ብፍልይቲ ነፋሪት ተጻዒኑ ኣብቲ ናይ ፕረዚደንት ኢሳያስ ካዝና ከምዝኣተወ ሓቢሩ። እቲ ምንጪ ኣብ መግለጺኡ እቲ ሽያጥ ወርቂ ብዶላር ክኣቱ ዝብል ሓሳብ ምስቀረበሉ ፕረዚደንት ኢሳያስ ብገንዘብ ዘይኮነስ ብጥረ ወርቂ ኪቕመጥ ከምዝኣዘዘ ገሊጹ።


text:
ንቡር ህዝቢ ብሰላም ቅሳነት ኣብ ሃገሩ ወፊሩ እንዳኣተወ ይነብር። ኣብ ዓለም ዝርከብ ህዝብታት ኣኣብ ሃገሩ፤ ኣብቲ ቅዋም ዝቕርበሉ ዜግነታዊ መሰላትን ግቡኣትን ኣጽሊሉ ብሰላም ይነብር ኣሎ። እተን ሃገራት ከከም ኩነታተን ሃብታማት፤ ማእከሎት ድኻታት እኳ እንተኾና፤ ኩለን ብዉሑዱ ናጽነት ዘለዎ ህዝቢ ኣለወን። ብዘይካ ሓንቲ ሃገር። ኤርትራ!
ኤርትራ፡ ብሰንኪ ዘንቡር ስርዓት፤ ንቡር ህይወት ዘይብሎም ዜጋታት ‘ዝነብሩላ’ ወይ ልክዕ ንሙኻን ክነብሩ ዝህቅኑ ህዝቢ ዝነብሩላ ሃገር ኮይና ኣላ። ዘይንቡር ስርዓት ንቡር ህይወት ዘይብሎም ዜጋታት ግን እንታይ ማለትዩ። ዜጋታት ንቡር ህይወት ከምዘይብሎም ፤ ስርዓት ንቡር ከምዘይኮነ ብኸመይ ንፈልጥ።
ንቡር ስርዓት ህዝቢ ብድምጹ ዝመረጾ ብድልየት ህዝቢ ናብ ስልጣን ዝመጸ ኢዩ። ኣብ ኤርትራ ዘሎ ስርዓት ግን ባዕሉ ኣብ ልዕሊ ህዝቢ ዝተጻዕነ ኢዩ። ንህዝቢ ብሓይሊ ጠመንጃን ጉራደን ኣንበርኪኹ ዝገዝእ ዘሎ ስርዓት ኢዩ። ብምርጫ ዘይመጸ፤ ንህዝቢ ዘይውክል ስርዓት ኢዩ። ቅዋም ቀቲሉ ብዘይቅዋማዊ ስርዓት ብሓይሊ ዝገዝእ ዘሎ ብሙኻኑ ድማ፤ ንዝተቓወሞ ብጸጥትኡን ፖሊሱን እንዳሰወረን እንዳቐተለን ይነብር። ስለዚ ኢዩ ድማ ኣብ ኤርትራ ዘሎ ስርዓት ዘይንቡር ስርዓት ዝበሃል።
ንቡር ህዝቢ ወፊሩ ይኣቱ፤ ገይሹ ይምለስ፤ ዝመሰሎ ይዛረብ ናብ ዝደለዮ ቦታ ይኸይድ። ኣብ ኤርትራ ዘሎ ህዝቢ፤ ከይወፍር ዝተኣገደ፤ ከይገይሽ ዝተኸልከለ ኢዩ። ሓንጎሉን ዕድሉን መንግስቲ ብሓይሊ ስለዝመንዘዖ፤ ኣበይ ይሓድር፤ እንታይ ይበልዕ፤ ካበየናይ ቦጥ ማይ ይሰቲ፤ ካበየናይ ዱካን ክንደይ ግራም ሕብስቲ ይበልዕ መንግስቲ ኢዩ ዝውስነሉ። ስለዚ ኢዩ ድማ ህዝቢ ኤርትራ ዘይንቡር ህይወት ዝነብር ዘሎ።
ንቡር ተመሃራይ መንግስቲ ትምህርትን ፍልጠትን የቕስሞ፤ መጻኢ ዕድሉ የርህወሉ፤ ኣብ እዋን ንእስነቱ ይመሃር፤ ኣብ እዋኑ ይምርዖ፤ ኣብ ሰዓቱ ድማ ውላዱ ይሓቑፍ። ኣብ ኤርትራ ዘሎ መንእሰይ፤ መንግስቲ ብኑኡሱ ንታዕሊም የውርዶ፤ እንተስኢንዎ ሃሰው ኢሉ ይገፎ፤ ምስረኸቦ ይኣስሮ፤ ምስኣሰሮ ይኽትክቶ። ስለዚ ድማ ንቡር እዋን ንእስነይ የሎን ኣብ ኤርትራ።
ንቡር መንእሰይ ተማሂሩ ይምረቕ ፤ተመሪቑ ንስራሕ ይኣቱ፤ ሰሪሑ ድማ ነብሱን ንስድራቤቱን ሃገሩን ይርብሕ። ኣብ ኤርትራ ዘሎ መንእሰይ መዋእሉ ንባርነት ስለዝተፈርደ፤ ካብ ማእሰርቲ ኣውጺኡ መንግስቲ መሊሱ ንታዕሊም የውርዶ፤ ብዘይድልየቱ ናብ ናይ ባርነት ሽቕለት የውፍሮ ፤ ስኢነካ ኮብሊልካ ኢሉ መሊሱ ናብታ ኣቐዲሙ ዘእተዎ ማእሰርቲ ካልኣይ ሳልሳይ ግዜ ኣእትዩ የብልዮ።ተኸትኪቱ ምስወጸ ናብ ሓደ ናይ ጀነራል ሕርሻ ወይ ናይ ሃብታም ነጋዳይ ኢንዳስትሪ፤ ወይ ናይ ህግደፍ ኩባንያ ብባርነት ይሰርሕ። ስለዚ ኢዩ ድማ መንእሰይ ኤርትራ ዘይንቡር ህይወት ዝነብር ዘሎ ዜጋ ዝበሃል።
ንቡር ዜጋ ሓሲምዎ ምስተሰደ፤ ኣብቲ ተሰዲዱ ዝነብሮ ዘሎ ዓዲ ሰሪሑ ይነብር፤ ስድርኡ ድማ ይሕግዝ። ኤርትራዊ ስደተኛ ግን እተን ናብ ዓዲ ስደት ዘንፈጸኦ ኣእዳው ኣጋንንቲ፤ ኣብቲ ዝነብረሉ ዓዲ ወጻኢ ውን የረኻኽባሉ። 2% ተዘይከፊልካ ስድራኻ ክንኣስሮም ኢና፤ ብቴሌፎን ምስ ስድራኻ ክትዛረብ ተጸናጺናካስ ንመንግስቲ ትሓሚ ነይርካ ተባሂሉ፤ በቶም ምስኡ ዝቕመጥ ሃሱሳት ህግደፍ እንዳተሃድነ ይነብር። ኣብ ዓዲ ዘለዉ ስድራቤቱ ጂሆ ስለዝተታሓዝዎ ድማ ወላ ኣብ ወጻኢ እንዳነበረ ህይወቱ ገና ኣብ ትሕቲ ሹቕረራ ህግደፍ ትነብር። ስለዚ ኢዩ ድማ ኤርትራዊ ስደተኛ ዘይንቡር ህይወት ዝነብር ዘሎ ዜጋ ዝበሃል።
ንቡር ነጋዳይ ሰሪሑ መኽሰቡ ይእክብ፤ ንመንግስቲ ቀረጹ እንዳኸፈለ ድማ ኣብ ሃገራዊ ቁጠባ ኣበርክቶኡ ይገብር። ኣብ ኤርትራ ዘሎ ነጋዳይ፤ ንግዱ ግርም እንተኸይዱ ኣብ ዓይኒ ጀነራል ፍሊጶስ፥ ጀነራል ስምኦን ገብረድንግል፤ ወይ ውን ጀነራል ኣብረሃ ካሳ ስለዝኣቱ፤ ዕድል ገይሩ ብትሕተሃገራዊ ምትእስሳር ተዘይተማሒሩ፤ ዝኾነ መመሳመሲ ተፈጢሩ ናብ ቤትማእሰርቲ ከምዝዳጎን ይግበር። ተቐጥቂጡ ንብረቱ ሸይጡ ብዋሕስ ክወጽእ ምስተነገረ ድማ ገንዘቡን ንብረቱን ነቶም ጀነራላት ኣረኪቡ ጥራይ ከምዝወጽእ ይንገሮ። ስለዚ ኢዩ ድማ ኣብ ኤርትራ ዘሎ ነጋዳይ ንቡር ህይወት ዘይብሉ ዜጋ ዝቑጸር።
ንቡር ህይወት ዘለዋ ህጻን ጸጹቡቑ ንህጻናት ተባሂላ ትዓቢ ትመሃር ትኹስኮስ። ኣብ ኤርትራ ዘላ ህጻን፥ ኣቦኣ ኣብ ኣገልግሎት ከርተት ስለዝብል፤ ወይ ውን ብዝወረዶ ስቓይ ስለዝነፍጽ ብዘይ ኣቦ ትዓቢ። ብዘይ ኣቦ ዓብያ ከይኣኽላ፤ እቶም ብሕማማት ብኣውራጃን ሃይማኖትን ዝጠስጠሱ መራሕቲ፤ የሳቕይዋ ይከላብትዋ። ንባዕሎም መዕበያኦም ዝበደሎም ኣብ ስነምግባር ዘይብሉ ሃዋህው ዝተወልዱን ዝዓበዩን ስለዝኾኑ ክብርታት ስድራቤት ዘይንታዮም ይገብርዎ። ዓዲ ብኽብሪ ስድራቤት ዘይፈልጡ ስነምግባር ዘይብሎም ሰባት ትምራሕ ስለዘላ ስድራቤታት ፋሕፋሕ እንተበላ ባህ ዝብሎም ሳዲስትስ ብስቅያት እቶም ህጻናት ይፍስሁ። በዚ ድማ መጻኢኦም ዝጸልመተ፤ ተስፋኦም ዝተደወነ፥ ኣይ ትምህርቲ፤ ኣይ ፍቕሪ ስድራ፤ ኣይ ማሙቕ ሕብረተሰብ ዝተዓደሉ ህጻናት ኮይኖም ህይወቶም ይበሊ። ስለዚ ኢዩ እምበኣር ህጻናት ኤርትራ ንቡር ህይወት ዝተሓረሙ ንጹሃት ግዳያት ዝበሃሉ።
ኤርትራ ንሰብኣውነት ክብርታትን ንስነምግባርን ንሕጊታትን ዝቐተለ ስርዓት ይገዝኣ ስለዘሎ፤ ኩሎም ንቡራት ነገራት ኣርሒቖም ገይሾማ ኣለዉ። ኣብ ኤርትራ ተኣሲሩ፤ ተሰዊሩ ዝብሉ ቓላት ከም መዓልታዊ ዕላል፥ ገንዘቡ ተመንዚዑ ተሃጊሩ ዝብል ዝምታ፤ ከም ተራ ክስተት ይውሰድ ኣሎ። ሕጻናት ኣሲሮም ቱታ ምባል ከም ጅግንነት ዝወሰድዎ ጀነራላት፤ ኣብ ክንዲ ምስቲ መሬት ኤርትራ ጎቢጡ ሒዙዎ ዘሎ ከምኦም መንግስቲ ምትህልላኽ፤ ምስ ሕንጫላት ቆልዑ ብምትህልላኽ ነቲ ተኸዲኖሞ ዘለዉ ወተሃደራዊ ዩኒፎርም የዋርዱ ኣለዉ።
ብሸነቡን ወተሃደራዊ ማዕርጋቱን ዘይድፈር ዝመስል ዝነበረ ሳዳም ሑሴን ከም ኣንጭዋ ኣብ ጉድጓድ ኢዩ ተሓቢኡ ተረኺቡ። ብሚሊታሪ ክዳን ብዝወቀባ ደቀንስትዮ ዝሕሎ ዝነበረ ቃዛፊ ከም ምጽጹላይ ኣብ ቢንቶ ኢዩ ተረኺቡ።ህጻናትን ደቀንስትዮን ኣብ ሮማንያ ዘሳቐየ ኒኮላስ ቻውቸስኮ ምስ በዓልቲ ቤቱ ህዝቢ ባዕሉ ኢዩ ልደት መዓልቲ ፈሪድዎ። ዞምኡን ሰበይቱን ከይተረፈ ዝቐተለ ስታሊን መወዳእቱ ኣብታ ተሓቢኡ ዝነብረላ ዝነበረ ገዛ ብብስጭት ወቕዒ ልቢ ሞይቱስ ድሕሪ ሰለስተ መዓልቲ ኢያ ሰራሕትንኡ ረኺባቶ።ኩሎም እዞም ኣብነታት ዓመጽቲን መዳኽርቶምን ኣብ ስልጣን ኣብ ዝህልዉሉ እዋን እንታይ ይመስሉ ወይ ክመስሉ ይህቅኑ ብዘየገድስ ኣብ መወዳእቱ ብውርደት ኢዮም ዝጠፍኡ።
ኣብ ኤርትራ እውን መላእ ህዝቢ ኣንጻር እዚ ዘይንቡር ኣካይዳን ዓመጽን ደው ኢሉ ስለዘሎ፤ መኸተምታኡ ምምጽኡ ዘይተርፍ ኢዩ። እቲ ስርዓት ቃርማ ህዝቢ ዝኾኑ ቁንጣሮ ሃሱሳት ኣዋፊሩ ንግዚኡ ኣብ ልዕሊ ሕብረተሰብ ክስሊ ይኽእል ኢዩ፥ ብወረ ቃርማታት ንመዋእል ክነበር ዝኽእል ስርዓት ስለዘየሎ፤ ዘይንቡር ህይወት ኣብቂዑ ብንቡር ህይወት ዝትከኣሉ ዘመን ምምጽኡ ዘይተርፍ ኢዩ።


text:
መርዓ
ሰብ ሓዳር ደቂ ወጻኢ ወይ ደቂ ክልተ ሃገራት ዝኾኑ፡ ኣብ ስዊዘርላንድ ምንባር እንተ ጀሚሮም ብናይ ስዊዘርላንድ ሕጊ መርዓ ቅዩዳት እዮም። ሰብ ሓዳር ማዕረ ዝኾነ መሰል ኪህልዎም እንከሎ፡ ውልቃዊ ረብሓታቶም ከኣ ምስቲ መጻምዶም የመዛዝንዎ እዮም።
ሰብ ሓዳር ብሓባር ኰይኖም ዝሰማምዕሉ ጉዳያት፡
- ምውሓስ ብልጽግና ሰብ ሓዳርን ብሓባር ኴንካ ንደቅኻ ምሕብሓብን ትምህርቲ ከም ዚመሃሩ ምግባርን፡
- ኣብ ንሓድሕድካ ምድግጋፍን እሙን ምዃንን
- ብሓባር ኴንካ ነታ ስድራ ቤት ንምእላይ ኣስተዋጽኦ ምግባር።እቶም ሰብ ሓደር፡ በቲ ኩሉ ሰብ ዘበርክቶ እጃም፡ ብፍላይ ብመገዲ ደሞዝ ዘለዎ ስራሕ፡ ነቶም ቆልዑ ንምክንኻን ብዚውፍይዎ ነገርን ብናይ ገዛ ስራሕን ይሰማምዑ። ነፍሲ ወከፍ መጻምዲ፡ ብመጠን እቶቶም ናይ ጁባ ገንዘብ ኪሕዙ ይፍቀደሎም።
- ንሓድሕዶም ብዛዕባ ኣታዊኦም፡ ትሕዝቶኦምን ዕዳኦምን ኬፍልጡ ከም ዝግባእ። ኣድላዪ ኣብ ዝኾነሉ ግዜ፡ እዚ መሰል እዚ ብመገዲ ቤት ፍርዲ ክሕተት ይከኣል እዩ።
መጻምዲ ብሓባር ኰይኖም ዚነብርሉ ቦታ ይመርጹ
ኣስተውዕል!
ውዕል ክራይ ገዛ ናይ ሓደ ስድራ ቤት፡ ብናይ ሓባር ስምምዕ እቶም ክልተ መጻምዲ ወይ ከኣ ብግሉጽ ስምምዕ እቲ ሓደ መጻምዲ እንተ ዘይኮይኑ፡ ሓደ መጻምዲ በይኑ ዚውደኦ ጉዳይ ኣይኮነን። ብናይ ሓባር ስምምዕ መሰረት ከኣ፡ እቶም መጻምዲ ክልተ መንበሪታት ክምስርቱ ይኽእሉ።
ኣስተውዕል!
ሓደ ካብ ሰብ ሓዳር ካብ ሃገራት ሳልሳይ ዓለም እንተኾይኑ ( ካብ ሃገራት ሕብረት ኤውሮጳን ስምምዕ ማሕበር ናጻ ንግዲ ኤውሮጳን እንተ ዘይኮይኑ)፡ መጻምዲ ደቂ ክልተ እተፈላለያ ሃገራት፡ ክሳብ መንበሪ ፍቓድ ዚረኽቡ ብሓባር ናብራ ኪመርሑ እዮም ዚግደዱ። ኣብ ዓንኬል ስድራ ቤታዊ ምጥርናፍ፡ ምምራሕ ሓባራዊ ህይወት፡ ሓደ ካብቲ ኣገዳሲ ቅድመ ኩነት ንምሃብ ፍቓድ መንበሪ እዩ።


text:
ትግርኛ (tigrinja)
መበገሲ ገጽ
ናብ ኡፕሳላ እንኳዕ ደሓን መጻእኹም! ኣብዚኣ ከተማ ልዕሊ 200,000 ተቐማጣይ ህዝቢ ኣሎ። እቲ ቤት ማዘጋጃ ከም ክንክን ህጻናት፣ ኣብያተ ትምህርቲን ኣረጋዊያን ናይ ምክንካን ዝኣምሰሉ ንጥፈታት ናይ ምስላጥ ሓላፍነት ኣለዎ። እቲ ቤት ማዘጋጃ ኣብ መዳይ ቐረብ ጽሩይ ማይን ዘይጽሩይ ማይ ናይ ምጽራይ ስራሕ የሳልጥ እዩ፤ ከምኡውን ጎዳናታት የማሓድር፣ ጎሓፍ ናይ ምውጋድ፣ ጎዳናታት ናይ ምጽራይ፣ ኣካባቢ ናይ ምሕላውን ሓደጋ ባርዕ ናይ ምክልኻልን ንጥፈታት የሳልጥን የማሓድርን እዩ። ካብዚ ብተወሳኺውን ኣብያተ መጻሕፍት ኣለውና ከምኡውን ኣብ ናጻ ግዜኹም ናብ ዝተፈላለዩ ንጥፈታት ክትበጽሑ ከምእትኽእሉ ነረጋግጽ ኢና። ዘፈር ስራሕ ንግዲ፣ ሓይሊን ኣባይቲን ንምትብባዕ ጎስጓስ ንገብር ኢና። ከምኡውን ኻልኦት ሓያሎ ንጥፈታት ነሳልጥ ኢና። ኣብ ከተማ ኡፕሳላ ተቐማጦ ዝኾኑ ሰባት እቲ ቤት ማዘጋጃ ብዝህቦም ኣገልግሎታት ዕግበት ምርካቦም ንኣና ኣዚዩ ኣገዳሲ ነገር እዩ።
ቤት ማዘጋጃ እታ ከተማ ብሓላፍነት ኣብ ዝነጥፈሎም ዘፈራትን ከባቢታትን ዝሳለጡ ነገራት እንታይ ከምዝኾኑ ብዝያዳ ንምፍላጥ ኣብዚ ክተንብብ ትኽእል ኢኻ። ናይ መርበብ መጋጠሚታት ወይ ሊንክታት ብቋንቋ ሽወደን ተወሳኺ ሓበሬታ ናብእትረኽበሉ መርበብ የብጽሑኻ እዮም። ምስ ቤት ጽሕፈት ምምሕዳር እታ ከተማ ወይ ምስ ቤት ማዘጋጃ ክትዘራረብ እንተደሊኻ ብናትካ ቋንቋ ሓገዝ ክትረክብ ትኽእል፤ ነዙይውን ክተዘራርቦ ናብእትደልዮ ዲፓርትመንት ተወከስ፤ ኣገዳሲ እንተኾይኑድማ ኣስተርጓማይ የቕርቡልኻ እዮም።
ቋንቋ ሽወደን ተምሃር
ቋንቋ ሽወደን ንሰደተኛታት፤ SFI ናይ ቋንቋ ሽወደንን ብዛዕባ ሕብረተሰብ ሽወደንን መሰረታዊ ትምህርቲ ይህብ። እቲ ትምህርቲ ዝተዳለወ ናይ መበቆል ቋንቋኦም ቋንቋ ሽወደን ንዘይኾነ ኣበይቲ ሰባት እዩ። ኣብ ቤት ማዘጋጃ ከተማ ኡፕሳላ እንተተመዝጊብኹም፣ ናይ ኻልኣይ ብርኪ ቤት ትምህርቲ ዲፕሎማ ወይ ተመጣጣኒ ወረቐት፣ ቀዋሚ ናይ ሲቪላዊ ምዝገባ ቍጽሪ እንተሓሊዩኩምን ዝዕድመኹም ልዕሊ 20 ዓመት እንተኾይኑን ቋንቋ ሽወደን ንሰደተኛታት፤ ኣብ SFI ክትመሃሩ ትኽእሉ ኢኹም። ረቋሒታት ትምህርቲ SFI እንተድኣ ዘየማላእኹም ኮይኑ ግና ቋንቋ ሽወደን ክትምሃሩ እንተደሊኹም፤ ብዛዕባ እቲ ቤት ትምህርቲ ሓበሬታ ክትረኽቡ ምእንታን ናብቲ ማእከል ተወከሱ።
ንዝያዳ ሓበሬታ ናብ መርበብ ሓበሬታ SFI ተወከሱ
ጥዕናን ክንክንን
እቲ ቤት ማዘጋጃ ኩሎም ዜጋታት ንመነባብሮኦም ሓላፍነቶም ንምውሳድ ዘድልዮም ሓገዝ ከምዝረኽቡ ከረጋግጽ ኣለዎ። ናይ ሓገዝ ኣገዳሲነት ከም ዕድመ፣ ስንኩልነት ኣካል ወይ ኣብ መንጎ ናይ ቐረባ ርክብ ዝፍጸም ተግባር ዓመጽ ካብ ዝኣምሰሉ ነገራት ዝተመርኰሰ ይኸውን። ሓገዝ ክበሃል ኮሎ ኣብ ገዛ ዝወሃብ ድጋፍ፣ ናይ መራኸቢ ነጥብታት፣ ናይ ዕላል ቴራፒ ወይ ሓገዝ ኽኢላ ሕጊ ዝኣምሰሉ ነገራት ከጠቓልል ይኽእል።
ብዛዕባ ጥዕናን ክንክንን ንዝያዳ ሓበሬታ ተወከሱ
ትምህርቲ
ዕድመኦም ካብ 1 ክሳብ 5 ዓመት ዝኾኖም ህጻናት ትምህርቲ መዋዕለ ህጻናት ክመሃሩ ይኽእሉ። ካብ ሰለስተ ዓመት ዕድመ ጀሚሮም ትምህርቲ መዋዕለ ህጻናት ናይ ምርካብ መሰል ኣለዎም። ዕድመኦም ካብ 6 ክሳብ 15 ዓመት ዝኾኖም ቆልዑት ብመሰረት ሕጊ ሽወደን ንትሽዓንተ ዓመት ዝወሃብ መሰረታዊ ትምህርቲ (ካብ 1ይ ክሳብ 9ይ) ክመሃሩ ኣለዎም። ግድነት ዘለዎ ናይ ትሽዓንተ ዓመት ትምህርቲ ዝዛዘሙ መናእሰያት ላዕላይ ኻልኣይ ብርኪ ቤት ትምህርቲ ንክመሃሩ ክመርጹ ይኽእሉ እዮም። ካብኡ ደሓር ድማ ንትምህርቲ ኮሌጅ፣ ዩኒቨርስቲ፣ ስሩዕ ትምህርቲ ኻልኣይ ብርኪን ናይ ኣበይቲ ሰባት ትምህርቲን ኣጠቓሊሉ ኻልኦት ሓያሎ ምርጫታት ትምህርቲ ኣለዉ። ዝኾነ ዕድመ ንዘለዎም ህጻናት ውልቃዊን እቲ ቤት ማዘጋጃ ዝውንኖምን ኣብያተ ትምህርቲ ቅሩብ እዮም፤ ከምኡውን ኣብ ከተማ ኡፕሳላ ዝትደልዩዎ ቤት ትምህርቲ ክትመርጹ ትኽእሉ።
ብዛዕባ ትምህርቲ ንዝያዳ ሓበሬታ ተወከሱ
ስራሕ
ናይ ሽወደን ኣገልግሎት ህዝባዊ ኩሎም ስራሕ ስራሕ ዝደልዩ ሰባት ምስ ኣስረሕቲ ኣካላት ከምዝራኸቡ ንምርግጋጽ ኣገዳሲ ንጥፈታት የሳልጥ። ናይ ሽወደን ኣገልግሎት ህዝባዊ ስራሕ መንግስታዊን ክፍሊት ዘይሓትትን ኤጀንሲ እዩ። እቲ ቤት ማዘጋጃ ብዛዕባ ስራሕ ንሰራሕተኛታት ምልክታ ብምውጻእ ሓበሬታ ይህብ ከምኡውን ምስ ናይ ሽወደን ኣገልግሎት ህዝባዊ ስራሕ ብምትሕብባር ይሰርሕ።
ብዛዕባ ናይ ሽወደን ኣገልግሎት ህዝባዊ ስራሕ ንዝያዳ ሓበሬታ ተወከሱ።
መንበሪ ኣባይቲ
ኣብ ኡፕሳላ መንበሪ ገዛ ንምርካብ ናይ ቤት ማዘጋጃ ሓገዝ ናይ ዝጽበዩ ሰባት ሪጋ ኣሎ። እቲ ቤት ማዘጋጃ ዝውንኖም መንበሪ ኣባይቲ ብኡፕሳላሄም ዝመሓደሩን ንክራይ ዝተዳለዉን ኣፓርትመንትታት ወሲኾም እዮም። ከምኡውን ብውልቀ ሰባት ወይ ትካላት ዝካረዩ ኣፓርትመንትታት ኣለዉ።
ብዛዕባ ኡፕሳላሄም ንዝያዳ ሓበሬታ ተወከሱ
ዝያዳ ሓበሬታ ንተምሃሮ
ብውልቀ ሰብ ወይ ብብሕታዊ ትካል ዝውነን ኣፓርታማ ናይ ምዕዳግ ተኽእሎ እንተሓሊዩካ መንበሪ ገዛ ብቕልጡፍ ናይ ምርካብ ዕድልካ ኣዚዩ ዝለኣለ እዩ። ብዛዕባ እዚ ሓገዝ ክገብሩልኻ ዝኽእሉ ሓያሎ ወኪላት ብሕታዊ ትካል ኣለዋ።
ኣብያተ መጻሕፍቲን ባህሊን
ኣብ ኣብያተ መጻሕፍት ንኣብነት መጻሕፍቲ ክትዋሓስ፣ ብሓያሎ ቋንቋታት ዝተጽሓፉ ጋዜጣታት ክተንብብን ሓበሬታ ክትሓትትን ትኽእል ኢኻ። እቲ ቤት ማዘጋጃ ካብዚ ብተወሳኺ ናጻ ኣብዝትኾነሉ እዋን ናብ ሙዚየማት ክትበጽሕ፣ ናብ ኮንሰርትታት ክትኸይድን ኣብ ንጥፈታት ስፖርት ክትሳተፍን ከምእትኽእል የረጋግጽ።
ብዛዕባ ባህሊን ስፖርትታን ንዝያዳ ሓበሬታ ተወከሱ
ህጹጽ ሓገዝ እንተድኣ ደሊኹም
እቲ ቤት ማዘጋጃ ብቐንዲ ብርጌድ ምክልኻል ሓደጋ ባርዕ ዝሓቖፈ ሓደጋ ናይ ምክልኻል ኣገልግሎት ምሃብ እዩ። ህጹጽ ሓገዝ ደሊኹም ንኦም ወይ ንፖሊስ ወይ ኣምቡላንስ ምርካብ ክትደልዩ ከለኹም ናብ ቍጽሪ ተሌፎን 112 ደውሉ። እዚ ቍጽሪ ተሌፎን ንኩሎም ህጹጽ ሓገዝ ንዝደልዩ ጸገማት ናብ ዘተሓባብር ማእኸል የምርሕ እዩ።
ብዛዕባ ህጹጽ ሓገዝ ንዝያዳ ሓበሬታ ተወከሱ። ህጹጽ ዘይኾነ ስሩዕ ሓገዝ ኣበይ ከምእትረኽቡ ኣብዚ ግቡእ ሓበሬታ ክትረኽቡ ትኽእሉ ኢኹም፤ ንኣብነት ናይ ምፍርራሕ ተግባር እንተድኣ ተጓኒፍኩም፣ ድጋፍ እንተደሊኹም ወይ ብኣባል ቤተሰብ ዝፍጸም ተግባር ዓመጽ እንተድኣ ተቃሊእኹም።


text:
ኣብ ኣዳራሽ መንበረ ፓትርያርክ ቅዱስ ሲኖዶስ ዘውፅኦ ሥርዓተ ኖሎት ብዝምልከት ጉባኤ ተኻይዱ!
ኣብ ኣሥመራ ሃገረ ስብከት ኣብ ኣዳራሽ መንበረ ፓትርያርክ ቅዱስ ሲኖዶስ ዘውፅኦ ሥርዓተ ኖሎት ብዝምልከት ሥራሕ ብዕለት 27 መጋቢት 2009 ዓ.ም. (02 መጋቢት 2017 ዓ.ም.ፈ) ጉባኤ ተኻይዱ።
ኣብቲ ጉባኤ ሊቀ ካህናት ዘርአ ኣስመላሽ መራሕ ሥራሕ ሃገረ ስብከት ኣሥመራ፡ ናይ 24 ኣብያተ ክርስቲያናት ኣሥመራ ኣመኃደርትን ኣብ ምዝገባ ምእመናን ምእመናትን ሕዝበ ክርስትያን ዝዋፈሩ ካህናትን ዲያቆናትን ተሳቲፎም ነይሮም።
ጉባኤ ብጸሎት ምስ ተኸፍተ ኃላፊ ክፍሊ ኣገልግሎተ ካህናት ዘመንበረ ፓትርያርክ ሊቀ ካህናት ሳሙኤል ጸጋይ ብቅዱስ ሲኖዶስ ተጸኒዑን ተወሲኑን ንትግባረ ተላኢኹ ዘሎ መምርሒ ሥርዓተ ኖሎት ሓደ ብሓደ ብዝርዝር ገሊጾምን መብርሂ ሂቦምን። ቀጺሎም ጓሳን መጓስን ንምኅያል ቅድም ቀዳድም ምምኅዳር ሰበኻ ጉባኤ ኣብ ክልሉ ዝርከቡ ምእመናን ወምእመናት ብንጹር መዝጊቡ ክኅዝ ስለዝግባእ ክፍሊ ኣገልግሎት ካህናት መመዝገቢ ቅጽዒ ኣዳልዩ ከምዘሎ ሓቢሮም። ንኣመላልኣኡ ብዝምልከት ድማ መግለጺ ሂቦም። እቲ ቅጥዒ ብጹፉፍ እናተመልአ ናብ ሰበኻ ጉባኤ ከቐርብን ዝምደቡ መዝገብቲ ብቕዓት ዘለዎም ክኾኑ ከም ዝግባእን ኣዘኻኺሮም።
ተሳተፍቲ ብወገኖም ጓሳን መጓስን ከምቲ ዝድለ ከይተራኸቡ ብምጽንሖም መጓሰና ብተዃሉ መናፍቓን ተሓድሶአውያን ክምንጠሉ ከምዝጸንሐን በዚ ወፂኡ ዘሎ ሓድሽ ሥርዓተ ኖሎት ብፍላይ ድማ ዝኾነ ይኹን ኣማኒ ኣብ ክልሉ ኣብ ትርከብ ቤተ ክርስቲያን ክግልገልን ብኣገልገልቲ ናይታ ክልል ቤተ ክርስቲያን መጓሰ (አበ ንስሓ) ከምዝራኸብ ምግባር ተባሂሉ ተወሲኑ ዘሎ፡ ኣመንቲ ዝግባእ ኣገልግሎት ኪረኽቡን ብቐረባ ንምክትታል ክጥዕምን ዝተገብረ ስለዝኾነ ንቅዱስ ሲኖዶስ እናመስገንና፡ እዚ ዝተባህለ መምርሒ ጥራይ ኮይኑ ከይተርፍ ኣብ ኣፈጻጽማ ዕቱብ ምክትታል ክግበር ተሳተፍቲ እቲ ጉባኤ ለበዋኦም ኣስሚዖም።


text:
እዋናዊ ዜናታት
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
- ህግደፍ ካብ 5 ታሕሳስ 2017 ጀሚሩ ኣብ ልዕሊ ዝተፈላለያ ትካላት ናይ ምዕጻው ስጉምቲ ይወስድ ከም ዘሎ ተፈሊጡ
- ጅቡትን ስዑዲ ዓረብን ወትሃደራዊ ምትሕግጋዝ ይገብራ ምህላወን ተገሊጹ
- ኣብ’ታ ቅሱን ፖለቲካዊ ኩነታት ዘይብላ ሃገረ ሊብያ ዝካየድ ዘሎ ንግዲ ደቂ-ሰባት መግትኢ ክግበረሉ ዝተፈላለየ ጻዕርታት ይግበር ኣሎ።
- ማእከላይ ኮሚቴ ህዝባዊ ወያነ ሓርነት ትግራይ፡ (ህወሓት) ህልዊ ውሽጣዊ ፖለቲካዊ ጸገሙ ንምፍታሕ ዝጀመሮ ዕጹው ኣኼባ ይቕጽል ኣሎ
- ኣንጻር’ቲ ኣብ ሊብያ ኣብ ልዕሊ ስደተኛታት ዝካየድ ዘሎ ንግዲ ደቂ-ሰባት፡ ብተጣበቕቲ ሰብኣዊ ሰላት ዝተወደበ ሰላማዊ ሰልፊ ኣብ ቅድሚ ቀጽሪ ቤት ጽሕፈት ኤምባሲ ሊብያ ኣብ ፈረንሳ ተኻይዱ።
- መንግስቲ ዓዲ እንግሊዝ ናብ ኤርትራ ንዝኣትው ዜጋታቱ መጠንቀቕታ ሂቡ
- ዕውት ናይ ፕሮፖጋንዳን ውደባን ወፍሪ
- ኣብ ሊብያ ሕጂ’ውን ብዙሓት ስደተኛታት ከም ዘለውን ኣዝዩ ሕማቕ ህይወት የሕልፉ ምህላዎምን ምንጭታት ሓቢሮም።
ኣብ መርበብ ዘለዉ
We have 32 guests and no members online
- Details
- Written by ድምጺ ሰላምን ደሞክራስን ኤርትራ
- Published: 15 December 2017
እዚ መላኺ ጉጅለ፡ ነቲ ዕጡቕ ክፍልታት ከም መልሕቑ ተጠቒሙ’ዩ ኣለኹ ዝብል ዘሎ።
ግደ ዕጡቕ ሓይሊ ወይ ሰራዊት ኣብ ሓንቲ ሃገር ብከመይ ክቐውም ከም ዘለዎ፡ እንታይ ክመስል ከም ዝግባእ፡ ደረጃ ፖለቲካዊ ንቕሓቱን ህዝባውነቱን ንባህሪያት ናይ’ቲ ዘቑሞ ዘሎ ፖለቲካዊ ሓይሊ’ዩ ዝመስል። ተልእኾኡ’ውን ንውሳኔታት ናይ’ቲ ስርዓት ምሕላውን ምትግባርን’ዩ። ብርግጽ ፖለቲካዊ ንቕሓቱ ዝማዕበለ፡ ብመሰረት ሃገራዊ ቅዋም ዘፍቅዶ መሰሉን ግቡኡን ብዝተነጸረ ተቐሚጥሉ ዝተጣየሰ ወተሃደራዊ ትካል፡ ካብ ፖለቲካዊ ንቕሓቱ ዝደኸመ፡ ብሃገራዊ ቅዋም መሰረት ዘይተጣየሰ ሰራዊት ምልኪ ይፍለዩ። ብዘይቅዋም ተልእኾኡ ብዘይተነጸረ ተገፊፉ ዓጢቑ፡ ገፊፉ ዘዕጥቕ ናተይ ዝብሎ ፖለቲካዊ ሩሕ ካብዘይብሉ እኩብ ሰራዊት፡ ብሓቂ ብተግባር ደሞክራስያውያን ይኹኑ ኣይኹኑ፡ ብሕገ መንግስቲ መሰረት ፖለቲካዊ ስልጣን ዝተረከቡ መንግስታት ዘቑምዎ ሰራዊት ብተነጻጻሪ ናብ ህዝቢ ከም ዝቐርብን ከም ዝምረጽን ዘካትዕ ኣይኮነን፡፡
እቲ ሃገራዊ ሰራዊት፡ ሃገር ናይ ምክልኻልን ሕገ መንግስቲ ናይ ምኽባርን ግዴታ ኣለዎ። ናብ ዝኾነ ፖለቲካዊ ሓይሊ ክውግን የብሉን። ፖለቲካዊ ውድባት ክንዲ ዝኾነ ፍልልይ ይሃልዎም ነቲ ቅዋም ማእከል ገይሩ ክሰርሕ ኣለዎ ዝብል ግን ሓፈሻዊ መትከላት ደኣምበር ኣብ ግብሪ መጺእካስ ከምኡ ኣይኮነን። ምኽንያቱ ሰራዊት ብስም ምኽባር ጸጥታን ሰላምን ንህዝቢ ዝጉድእ ዘየርብሕ፡ ንቅዋም ዝጻባእ ዘይከላኸል ናብ’ቲ ዘቖሞ ሓይሊ ዘንቢሉ ኣብ ልዕሊ ካልኦት ስጉምቲ ክወስድ ምርኣይ ሓድሽ ኣይኮነን። እቲ ብመሰረት ሃገራዊ ቅዋም፡ ንጹር መዕቀኒታት ወጺእሉ፡ ኣብ ሰናይ ድሌቱ ነቲ መዕቀኒታት ኣማሊኡ ዝሓልፍ ሰራዊት ምልኪ እንታይ ከም ዝመስልን ዝገብርን ከኣ ንምርዳኡ ኣየጸግምን።
ርሑቕ ምኻድ ኣየድልን። ታሪኽ ክትውከስ መጻሕፍቲ ምግልባጥ’ውን ግድን ኣይኮነን። ንባህርን ተግባርን ጉጅለ ህግደፍን ኣቋውማ ናይ’ቲ ከም መከላኸሊ ዕርዲ ሃገር ዘይኮነ፡ ዕርዲ ስልጣኑ ዝጥቀመሉ ዘሎ ሓይልታት ምክልኻል ኤርትራ፣ ሃገራዊ ድሕነት፣ ፖሊስ እናበለ ዘላግጸሉ ዘሎ ክፍልታት ምርኣይን ምግምጋምን ሓጋዚ’ዩ። ህግደፍ ጸረ-ህዝቢ’ዩ ጸላኢ ደሞክራሲ’ዩ። ኣብ ኤርትራ ቅዋምን ቅዋማዊ ምሕደራን የለን። ወተሃደራዊ ክፍሊ ከም ኩሉ ዓውድታት ድሌትን መስፈርን ዝሓትት ሞያ ከም ምዃኑ መጠን፡ ኣብ ኤርትራ ኣሎ ዝበሃል ሰራዊት ህዝቢ ዝምረሓሉ ሃገራዊ ቅዋም ስለዘየለ፡ ብቅዋም መሰረት ዝቖመ ወተሃደራዊ ትካል የለን። ፍቓዱ ተሓቲቱ፡ ሰናይ ፍቓዱ ኮይኑ፡ ዝተቐመጠ መምዘኒታት ሓሊፉ ወይ ኣማሊኡ ዝኣተዎ ዜጋ ዝዓሰሎ ሰራዊት ኣይኮነን። ተገዲዱ ተገፊፉ ዝኣቱ ደኣምበር፡ ስርዓተ ደሞዙ፣ ኩነታት ጥዕናኡ፣ ጉዳይ ስድራ ቤቱ፣ ምድያብን ምውራድን መዝነት፣ ሕቶ ጥሮታ፣ ኮታ ከም ሰብን ከም ኣባል ሰራዊት ክረኽቦ ዝግባእ ሰብኣውን ደሞክራስያውን ክብረት ዝተማልኣሉ ኣይኮነን።
ኮይኑ ግን ብውዲ ድዩ ብግዲ ከም ትካል፡ መሪሕነታዊ ጉጅለ ህግደፍ ዝተኣማመነሉ፡ ከም መልሕቕ ናይ ፖለቲካዊ ስልጣኑ ዝጥቀመሉ መሰሉ ከየኽበረ፡ መሰል ህዝቢ ንምኽባር ይሰርሕ ከም ዘሎ፡ ሓይልታት ምክልኻል ኤርትራ፡ ህዝባዊ ሰራዊት እናተባህለ ጽዑቕ ፕሮፖጋንዳዊ ጎስጓስ ዝግበረሉ እኩብ በዓል ብረት’ዩ። እዚ እኩብ በዓል ብረት ብዘይካ ዝተወሰኑ ሰብ ፍሉይ ረብሓ፡ እቲ ዝበዝሕ ኣብ ህላወ እቲ ጉጅላዊ ስርዓት ከምዘይተረብሐን ንቕድሚት’ውን ከምዘይርባሕን ይፈልጥ’ዩ። ቅድሚ 1991 ድሕሪ 1991 ኣብ መሳርዕ እዚዝበሃል ዘሎ ሰራዊት ዝኸርተቱ ሓርበኛታት፡ ኣይኮነን ዋጋ ድኻሞም ዝኾነ ግቡእ ረብሓ ክረኽቡ ነዛ ዕረፍቲ’ውን ኣይረኸቡን። ንሳቶም ብጉልባብ ሓይልታት ምክልኻል ድዩ ሃገራዊ ድሕነት፡ ንድሕነት ስልጣን ኢሳያስን ጉጅለኡ ከርተት ይብሉ። ደቆም ድማ ዝብላዕ ዝኽደንን ሓርቢትዎም ብኣነን ንዕድለይን እግሮም ናብ ዝመርሖም ይኸዱ። ገለ ናብ ተነጻጸሪ ደሓን ይበጽሑ። ገለ ከኣ መተካእታ ዘይብላ ህይወቶም ይስእኑ ኣለው። ደቆምን ወለዶምን ኣልቦ ኣላይን ጠባርን ኣብ ስቓይ እናነበሩ፡ ንሳቶም ደሞዝ ዘይኽፈልሉ እንስሳ ጀነራል ክጓስዩ፡ ሕርሻዊ ማእቶት ከካይዱ፡ ኣበይቲ ክሃንጹ ኮታ ዝተባህልዎ ከም ጊላ ኮይኖም ዘገልግሉ ዘለው ዕላማ ኣልቦ እኩባት ሰብ ብረት’ዮም።
ስለዚ እዞም ተገዲዶም ዕድሚኦም ዝበልዑ ዘለው ወገናት፡ ቅድሚ ካልእ ነቲ ህግደፍ ብዓጽመ ስጋኦም ደው ኢሊሉ ዘሎ ፖለቲካዊ መልሕቕ ክሰብርዎ ኣለዎም። ንስኻ ኣይናትና ንሕና ኣይናትካ ኢሎም ከጥሕልዎ ኣለዎም። እቲ ወሳኒ መንግስታዊ ጉጅለ፡ ቀረባ ቤተ ሰብን ተቛደስቲ ናይ’ቲ ካብ ህዝብታት ኤርትራ ዝሕለብ ዘሎ ሃብቲ ዝኾኑ መጋበርያታትን ብደመ ረሃጾም ፊዕ ክብሉ እንከለው፡ ስድራ ቤቶም ዝቕመስ ዝለሓስ እንጀራ ክሕርብቶም፡ ንሳቶም ድማ ድሕሪ ዓመት ክልተ ዓመት ንናይ ቀረባ ሓለፍቶም ተመሳሲሎም ንዝረኽብዋ ናይ ሓጺር መዓልቲ ዕረፍቲ፡ ናብ ጥሙያትን ዕሩቓትን ስድራ ቤተሰበይ ጥራሕ ኢደይ ከመይ ኢለ ክኣቱ ኢሎም ዝሽገርሉ ዘለው ሃለዋት፡ መድሓኒቱ እምቢ ኣይንግዛእን መሰልና ይከበር፡ ሕሱም ገዛኢና ደኣምበር መንግስትና ኣይኮንካን ኢልካ ኣንጻሩ ደው ምባል’ዩ።
ካብ ግኡዝ መሬት ሰብ’ዩ ዝኸብር። “ባዕላ መውጽኢት ደርፊ ባዕላ መጥፍኢት ደርፊ” ከም ዝበሃል እዚ ባዕሉ ጽልእን ኲናት ወሊዑ፡ ሓያልታት ምክልኻል ኤርትራ ነጻነት ኣብ ምውሓስን ልኡላውነት ኣብ ምኽባርን ተጸሚዱ ኣሎ እናበለ ከላግጽ ፈጺሙ ክፍቀደሉ የብሉን። ካብ’ቲ መሪሕነታዊ ጉጅለ እቲ ውጹዕ ሰራዊት ይሕይል። ብዝሒ ኣለዎ። ተተኳሲ ኣለዎ። ይኹን ግን ከም’ቲ “ገረብ ብሓኽላ” ዝበሃል ምስላ፡ መሪሕነታዊ ጉጅለ ፍሉይ ክእለቱ ነቲ ውጹዕ ሰራዊት በቲ ከምኡ ውጹዕ ሰራዊት ገይሩ፡ ምትእምማን ኣጥፊኡ ይገዝኦ ይረግጾ ምህላው’ዩ። ነዚ ድማ ፖለቲካዊ ንቕሓትን ውሽጣዊ ምቖትን ፈጢሩ ብዝረቐቐ ስልቲ ክገጥሞ ኣለዎን ይግበኦን።
ብከም’ዚ ዘለዎ ክቕጽል እንተደኣ ወሲኑ ግን፡ ሕራይ ኢሉ ብባርነት ከገልግል ፍቃደኛ ኮይኑ ኣሎ ማለት’ዩ። መጀመርያ ንገዛእ ርእሱ ቀጺሉ፡ ንህዝቡ ይሃሲ ከም ዘለዎ ክርዳእ ይግባእ። ሃገራዊ ሰራዊት ዝብል ስም ተጠሚቕካ፡ ሰብኣዊ ክብረት ዘይትረኽበሉ ነገራዊ ረብሓታት ትንፈገሉ ስርዓት ናተይ ስርዓተይ ክትብሎ ፖለቲካዊ ጸቕቲ ዘይኮነ ኣምልኾ’ዩ ዘመልክት። ብባህርን ብግብርን ንህግደፍ ዝመስሉ ሕሉፋት ስርዓታት፡ ንግደን መስዋእትን’ቲ ሰራዊት ኣብ ናይ ውልቃዊ ዝናን ረብሓን ክግልገልሉ ጸኒሖም’ዮም። ንኹሉ መፍትሒኡን መንገዲ ክብረት ዘረጋግጽን ግን፡ መላኺ መንግስታዊ ጉጅለ ደው ኢልሉ ዘሎ መልሕቕ ምስባር’ዩ። ካልእ ፈታሕ የለን።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ፡ 08-12-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
Festival Eritrea 2014 In Winnipeg, Canada Concluded successfully
ፈስቲቫል ኤርትራውያን ኣብ ዊኒፐግ ካናዳ ብድምቕ ዝበለ ኣገባብ ብዕለት 20 መስከረም 2014 ተባዒሉ
ኣብ’ቲ ዓመት መጸ ብፍቕርን ስኒትን ተሰንዩ ናይ ሎሚ ዓመት (2014) ፈስቲቫልና “ንርሁው-ጽባሕ ሎሚ-ንስርሕ” ኣብ ትሕቲ ዝብል ቴማ ከምኡው’ን መበል 53 ዓመት ምጅማር ብረታዊ ቃልሲ ህዝቢ ኢርትራ ዝኾነን፡ ዝኽሪ ብምግባር ብልዑል ኣገባብ ተባዒሉ።
ኣብቲ ኣጋጣሚ ኣቦ ወንበር ሽማግለ ብዓላት ኣት መድሃኔ ሃብተ ናይ እንቛዕ ድሓን መጻእኩም ድሕሪ ምስምዑ፡ ኣቶ ላምብሮስ-ክርያካኮስ ኣቦ ወንበር ኤርትራዊ ማሕበረ-ኮም ዊኒፐግ ካናዳ ብወገኑ፡ ንኣዳለውቲ ኮሚተ ብዓላት፡ ንመንግስቲ ማኒቶባን መንግስቲ ሃገረ ኤርትራን በቲ ዝተገብረ ሓገዝ ምስጋና ድሕሪ ምቕራቡ፡ ኣብቲ ብዓል ብኣካል ንዝተሳተፉን ሰላምታን መልእኽቲ ምሕዝነት ንዝለኣኹ፡ ወከልትን መሓዙትን ዓሰርተ ናይ ዝተፈላለዩ ማሕበራትን መንግስትን የዕሩኽ ካናዳውያን ኣብ ጎድንና ብምዃን ሰናይ ትምኒቶምን ምትሕግጋዞምን ንዝገብሩ መጉሱ። ኣብቲ ኣጋጣሚ ካናዳውያን ኣዕሩኽ ኤርትራውያን ኣብ ዝልኣኹዎን ኣብ ዘስምዕዎን መደረታት ነፍስ ወክፎም ንሓያል ኣወዳድባ ኤርትራውያን ካንዳውያን ማሕበረ-ኮማት ኣድናቖቶም ገሊጾም።
ብድሕሪ’ዚ ሓላፊ ህዝባውን ቆንስላውን ጉዳያት ሃገረ ኤርትራ ኣብ ቶሮንቶ ካናዳ፡ ኣቶ ኣሕመድ-ኢማም ንታሪኽ ቃልሲ ህዝቢ ኤርትራ ድሕሪ ምዝርዛሩ፡ እቲ ልዑል ተራ ፈስቲቫላትና ኣብ ሓድነት ሕዝብና ኣትሪሩ ድሕረ ምዝኽኻር ታሪኻዊ ኣመጻጽእ ፈስቲቫላትና ገሊጹ። ኣስዒቡ ኣቶ ኣሕመድ ኤርትራውያን ካናዳውያን ንዘጓንፎም ዘሎ ብድሆታት፡ በቲ ኣብ ህዝብና ሰሪቱ ዘሎ ሓያል ሃገራዊ ሕልና ክብድህዎ ኣቲባቢዑ።
ዕብየት ባህላዊን ሃገራዊን ምስሌነ ህዝብና ኣብ ካናዳ ምስ ዝዓዝዝ ህዝብን መንግስትን ካናዳ ንሃብታም ታሪኽናን ባህልናን ብግቡእ ከለልዮን ከምዘተባብዖን ንኣምን ብምባል ንህዝቢ ዊኒፐግ ንዘቕረቡዎ መደብ ፈስቲቫል ኣሞጊሱ።
ኣብ’ቲ ኣጋጣሚ ጉጂለ ባህሊ ሕድሪ ናይ ዝተፈላለዩ ብሄራትና ዘንጸባርቕ ሳዕሲዒት ድሕሪ ምቕራቦም፡ ብህቡባት ድምጻውያን ኣክሊሉ ፎቶ (ተፈኖ)፡ ምሕረት ዘርአሓንስ፡ መብራህቱ ሕድራይ ተሰንዩ ብዝተፈላለይ ቛንቛታት ንሕሉፍ ገድሊ ዘዘኻኽር ሃገራዊ ዝኾነ ደርፍታት ብምቕራብ ድማ ንመኸተን ጽምዶን ዝገልጽ ሓያል ወኒ ብምልዕዓል፡ ብድምቀት ተባዒሉ። ውህደት ቅኒት ባህልታትና ሕላገት መንነትና ብምዃኑ ቀጻሊ ዕብየት ፈስቲቫላት ኤርትራውያን ካናዳውያን ናብ ዕብየት የምርሕ ከምዘሎ ኣረጋጊጹ።
ዘለኣለማዊ ዝኽሪ ንስውኣትና
ዓወት ንሓፋሽ!